
Prietenelor mele 


Dragostea se trăieşte, nu se planifică! 


Definiţia pseudorelaţiei 


minute aveam şedinţă de redacţie, iar eu 
Ctrebuia să easul arăta deja ora zece şi 

jumătate. Peste 30 de 

traversez oraşul de la un capăt la altul. Să 

ajung la fix 
era, practic, misiune imposibilă. 

Mi-am salutat în grabă vecinii, am urcat 
repede în „Buburuza” mea, aşa cum îmi 
dezmierdam maşinuţa modestă, pe care o 
iubeam, şi am plecat în trombă. 

— Mişcă-te mai repede, melc ratat ce 
eşti! Ai ieşit la plimbare!? Unii merg la 
muncă, măi, cârnat umflat. Du-te-n mă-ta! 
l-am apostrofat pe un şofer grăsuţ care 
circula cu viteza legală. 

Repertoriul de înjurături la volan 
devenise un fel de ritual zilnic. Traficul era 
insuportabil, dar şi dacă n-ar fi fost aşa, tot 
aş fi înjurat. Era un fel de terapie pentru 
mine. Nu de puţine ori, Ana, soră-mea, mi- 
a atras atenţia că ar trebui să fiu mai calmă. 

— Laura, s-au întâmplat atâtea 
nenorociri în trafic... Mai linişteşte-te şi tu! 

a încercat să mă avertizeze ea, cu blândeţea 
şi înţelepciunea specifice unei surori mai 
mari cu zece ani. 

— Unii parcă sunt drogaţi. Zău, în aşa hal 
conduc. Cum să nu te enervezi? mi-am 
justificat eu limbajul vulgar, de şoferiţă 
meseriaşă, care, la drept vorbind, habar n- 
avea să parcheze. 

Viaţa mea curgea aproape după un 
şablon, impus de conjunctură. Casă- 
serviciu, serviciu-casă. Aş fi vrut să ies în 
oraş mai des, dar îmi era din ce în ce mai 
greu să-mi găsesc companie. 

Multe dintre prietenele mele se 
măritaseră, aveau copii, iar cele pe care nu 
le vrusese niciun bărbat pe termen lung nu 
făceau decât să se lamenteze că sunt 
singure. Nu mai puteam suporta şi 
eşecurile altora, abia le duceam pe ale 
mele. 

Umorul care mă caracteriza mă ajuta să 
trec relativ repede peste  rateurile 
sentimentale. Asta nu înseamnă că nu 
sufeream. Puteam s-o fac mai rău ca un 


câine. lubeam şi uram cu intensitate 
maximă. 

După ce-mi dădea seama că iar am făcut 
o investiţie amoroasă proastă şi încă o 
pseudorelaţie (relaţie de scurtă durată) se 
ducea pe apa Sâmbetei, trei zile mă 
simţeam cel mai nefericit om de pe 
pământ. Mă autocompătimeam, 
plângeam, mă îmbătam, fumam ţigară de 
la ţigară şi mă întrebam cum de-am putut 
face încă o alegere greşită. 

Scenele de isterie şi depresia mi le 
suportau Ana, singura persoană care mă 
tolera în preajma ei în astfel de momente 
de criză majoră, şi Puffy, bichonul meu 
maltez, care, bietul de el, nu avea încotro. 

Pentru că voiam să par o femeie care 
deţine controlul, nu-mi trădam niciodată 
în public neîmplinirile în dragoste. 

Pozam într-o tipă cochetă, uşor 
provocatoare, independentă, poate chiar 
lbertină, care nu are nevoie de un singur 
bărbat în viaţa ei, ci îi plăcea să-i schimbe 
ca pe ciorapi. Jucam un teatru care îmi 
făcea bine. Citisem undeva că era de 

preferat ca lumea să te invidieze decât să te 
compătimească. 

Eram atât de orgolioasă încât poate doar 
în faţa unui preot, la spovedanie, aş fi 
recunoscut că mă simt învinsă de iubire. 

Eu, Laura Muşat, o femeie căreia îi 
reuşeşte tot ce-şi pune-n cap, nu puteam să 
câştig de partea mea dragostea după care 
tânjeam atât de mult. 

Mă simțeam neputincioasă când 
treceam în contul vieții o nouă 
pseudorelaţie. 

Paradoxal, ultimul lucru de care mă 
puteam plânge era succesul la bărbaţi. 
Uneori, mă gândeam dacă nu cumva 
deodorantul pe care-l foloseam dimineaţa 
conţinea feromoni, dar nu era asta. 
Schimbam marca regulat. 

Îmi plăcea să intru în jocul seducţiei. Un 
flirt agresiv cu un tip interesant putea fi 
mai incitant decât dacă aş fi făcut sex cu el; 
nimic nu mi-ar fi garantat că era bun la pat. 

Aveam admiratori de toate categoriile: 
şmecheraşi de oraş, papă-lapte, fără prea 
mulţi bani, cu conturi grase, atrăgători, 


respingători, aventurieri, de casă, 
fumători, alergici la tutun... 

Puteam tolera multe defecte la un bărbat 
(aşa credeam eu, realitatea era însă alta!), 
dar nu aş fi făcut niciodată sex cu unul care 
nu avea carnet de şofer. Logica era foarte 
simplă şi le-o împărtăşisem şi prietenelor 
mele, care nu-mi înțelegeau acest criteriu. 

— Când sunt mici, băieţii se joacă cu 
maşinuţe şi visează să le conducă într-o 
bună zi. În principiu, şoferia este o plăcere 
masculină, iar un bărbat dezinteresat de ea 
are o problemă. Dacă nu e în stare să-şi ia 
carnet de şofer, cum poate fi el bărbatul 
puternic pe care să se bazeze o femeie? 
Concluzia? Nu conduci, nu eşti bun de 
nimic, îmi argumentam originala teorie ori 
de câte ori disecam bărbaţii cu prietenele. 

Pentru a fi şi mai convingătoare, aveam 
pregătită şi o listă nominală cu exemple. 

— Uitaţi-vă la Valentin! Ce a făcut în 
viață? Nimic. Stă cu părinţii la 35 de ani, nu 
ştie să bată un cui şi trăieşte de pe o zi pe 
alta. Are Valentin carnet? N-are, vă spun 
eu, îmi susţineam ideea cu vehemenţă, de 

parcă aş fi fost avocatul şoferilor într-un 


proces cu cei care, din diverse motive, nu- 
şi luaseră permisul auto. 

Cererea-n... călătorie 


albaştri, care nu compensau însă faţa 
Mprea rotofeie arcus Swartz era un neamţ 
cu nişte superbi ochi 
şi spălăcită, părul rar şi frizura 
demodată. Avea mai degrabă alura unui 
românaş crescut la ţară, printre vaci, capre, 
oi şi alte orătănii decât a unui intelectual 
care se născuse şi trăia în patria lui Goethe. 
Dacă n-aş fi ştiut că e neamţ, aş fi fost 
tentată să-l cred originar din Dâlga (habar 
n-am unde e această Dâlga, dar e nasol 
când ţi se spune că eşti de-acolo!). Încă 
burlac la cei 37 de ani pe care-i avea, 
Marcus făcea naveta între Germania şi 
România pentru a se ocupa de afacerile 
imobiliare pe care le avea la Timişoara. 
Când l-am cunoscut, l-am etichetat, în 
gând, scurt şi categoric, aşa cum îmi era 
felul: un ţărănoi. Teoretic, nu i-aş fi 
acordat nicio şansă. Practic, aveam să mă 
îndrăgostesc de el. 

Într-o zi, neamţu”, aşa cum îi spuneam 
când nu era de față, m-a luat cu el în oraşul 
de pe Bega, unde avea de încheiat nişte 
contracte. Pentru ca eu să nu mă plictisesc 
în săptămâna în care era ocupat cu 
afacerile, mi-a prezentat-o pe franţuzoaica 
Simone, măritată cu Virgil, un diplomat 
român. 

Când ieşeam toţi patru, seara, la 
restaurant, era un adevărat Turn Babel. 
Marcus, Simone şi Virgil vorbeau în 
germană, un fel de limbă oficială a 
grupului. Eu şi Simone ne înţelegeam în 
franceză. Cu Virgil o dădeam pe 
româneşte. Limba pe care o foloseam în 
relaţia cu Marcus era engleza. Oh, da, iar 
restaurantul, mereu acelaşi, era italienesc, 
cu un patronchelner care ne lua comanda 
pe limba lui. Şi totuşi, mă simţeam 
minunat în această companie turno- 
babelică. 

Eram atât de îndrăgostită de neamţ încât 
râdeam şi la bancurile în germană, din care 
nu pricepeam o iotă. Mă purtam întocmai 

ca o maimuţică. Dacă gaşca izbucnea în 
hohote, nu voiam să mă simt ca o intrusă şi 
făceam şi eu la fel. Era nefiresc ca trei 
oameni să râdă cu poftă, iar a patra să nu 
aibă nicio reacţie. Consideram că-i cea mai 
bună strategie pentru a nu părea debila 
grupului în ochii celorlalţi clienţi din local. 

Grupul râdea, făceam şi eu la fel. Grupul 
era îngrijorat, sufeream alături de el. 
Grupul se enerva, aveam grijă să afişez o 
bine simulată iritare. Cu timpul, m-am 
obişnuit cu această combinaţie lingvistică 
ciudată, având mereu pregătită reacţia pe 
care grupul o impunea, de la râs la plâns, 
dacă situaţia devenea dramatică. 

Relaţia pe care o avem de opt luni cu 
Marcus mergea minunat, iar confirmarea a 
venit şi din partea lui, când, într-o seară, 
mi-a propus să călătoresc cu el prin lume. 

— Honey, eu am afaceri prin mai multe 
ţări şi trebuie să mă ocup de ele. Vino cu 
mine! Stăm o lună în Italia, una în Cehia, 
venim şi prin România, dar în cea mai 
mare parte a anului vom locui în 


Confidenţele unei fete de oraş [17] 


Germania. Te angajez la mine la firmă, 
pentru că am nevoie de un ajutor, îţi fac 
carte de muncă şi tot ce trebuie ca tu să fii 
liniştită, mi-a spus Marcus, pe un ton de 
cerere în căsătorie. Lipsea însă inelul. 

Şi pentru că o propunere care sună a 
„Vrei să fii soţia mea?” trebuie să 
primească un răspuns pe loc, m-am 
conformat. 

— Baby, românii au altă mentalitate 
decât nemţii. Eu am muncit mult ca să-mi 
clădesc o carieră, nu pot renunţa atât de 
uşor la ea. Este greu să-ţi găseşti un job 
bun, mai ales în presă. Eu risc totul, tu 
nimic. Dacă ne-am căsători, ar fi altceva, 
mi-am forţat norocul, pe un ton languros, 
de pisică în călduri. 

— OK! Este alegerea ta! a venit sec 
replica lui Marcus, în timp ce a deschis 
televizorul pentru a-şi urmări emisiunea 
favorită, desigur una în limba germană. 

Ca să nu-mi arăt dezamăgirea, ca o 
femeie orgolioasă ce eram, l-am sărutat de 
noapte bună şi m-am prefăcut că mă culc. 

„Unde am greşit? Ce nu-i convine la 
mine? Sexul merge bine, fumatul nu-l 
deranjează, sunt amuzantă, grijulie, 
tandră... De ce oare nu vrea să ne 
căsătorim?”, au fost întrebările pe care mi 
le-am pus toată noaptea, perpelindu-mă de 
pe o parte pe alta. 

Spre dimineaţă, obosită de atâtea 
frământări, mi-am dat singură verdictul: 
n-am noroc la bărbaţi. Apoi am adormit. 


A doua zi, pe la ora 10:00, noua mea 
prietenă, franţuzoaica Simone, m-a sunat 
să-mi spună că mă aşteaptă la barul 
hotelului, cel mai luxos din Timişoara, 
pentru a ne bea cafeaua împreună. 
Dormeam când telefonul fix a început să 
urle mai ceva ca sirena care anunţa 
atacurile aeriene în timpul războaielor. 

Nu puteam să mă văd cu Simone mai 
devreme de două ore. Atât îmi lua să-mi 
aplic masca de farduri obişnuită, să-mi 
aranjez părul zburlit în toate direcţiile şi să 
îmi aleg o ţinută suficient de sexy. 

Desigur, doar eu ştiam de ce amânam 
cafeaua matinală pentru ora 12:00. Lui 
Simone i-am spus o minciună la îndemână, 
cât s-o conving să nu mai insiste. 

După cele aproximativ 120 de minute 
petrecute în faţa oglinzii, întrerupte doar 
de pauzele pentru câteva ţigări fumate pe 
stomacul gol, am coborât, în sfârşit, la bar. 

Simone era deja la o masă, cu un 
espresso în faţă. M-a întâmpinat 
zâmbitoare, aşa cum făcea de fiecare dată. 

— Bonjour, ma chere! ça va bien? (Bună 
ziua, draga mea! Ce faci, eşti bine?), m-a 
întrebat Simone, o femeie fină, dar deloc 
frumoasă, care nu se farda niciodată, lucru 
de neconceput pentru mine. 

Nu aveam o relaţie atât de apropiată 
încât să-i povestesc despre cererea în 
călătorie şi nu în căsătorie, aşa cum speram 
eu, a lui Marcus. Până la urmă, Simone şi 
neamţu' erau prieteni vechi, nu puteam 
avea aşteptări să-mi fie aliată. 

— Je vais très bien, merci! (Sunt foarte 
bine, mulțumesc!) i-am răspuns 

franţuzoaicei, cu aerul celei mai fericite 
femei de pe-o rază de 100 de kilometri. 

M-am aşezat la masă, punându-mi 
geanta Gucci cu emblema la vedere. Ochii 
mi-au picat pe prima pagină a unui celebru 
tabloid, altul decât cel pentru care lucram 
de patru ani. „Iulia Muntean s-a căsătorit 
în secret cu milionarul George Vasilescu”, 
era ştirea zilei, vândută de colegii mei 
ziarişti ca informaţie-bombă. 

În fotografia cât toată pagina, care 
însoțea textul, Iulia Muntean, alături de 
excentricul magnat, îşi etala fericită 
dantura perfectă, într-un zâmbet larg, 
studiat ani de zile. Am rămas perplexă. 
George Vasilescu era unul dintre bogătaşii 
României, iar Iulia cea mai bună prietenă 
a mea. Nu înţelegeam ce treabă avea Iulia 
cu acest Vasilescu şi de unde până unde a 
ajuns s-o ceară de nevastă peste noapte? 

Nu putea fi vorba despre nicio confuzie. 
Exista o singură vedetă de televiziune Iulia 
Muntean, iar aceea îmi era prietenă şi 

confidentă de-o viaţă. Şi totuşi, ziarele nu 
făceau glume proaste decât de 1 Aprilie. 

Ca să lămuresc această poveste suspectă, 
care trona pe prima pagină a publicaţiei 
concurente, trebuia să-mi sun prietena. M- 
am scuzat în faţa lui Simone, spunându-i 
că am de dat un telefon urgent şi am şters- 
o în grabă de la masă. 

În timp ce aşteptam ca Iulia să-mi 
răspundă, mi-am aprins o ţigară, din care 
am tras cu poftă un fum. Dacă s-ar fi 
inventat tehnica „Smoking while sleeping” 
(„Să fumezi în timp ce dormi”), aş fi ridicat 
încasările producătorului. 

Eram o viciată de prima mână. Dădeam 
gata două pachete de ţigări pe zi, spre 
disperarea familiei, care îmi făcea mereu 
morală pe seama costisitoarei şi mai ales 
dăunătoarei mele plăceri cotidiene. 

— Ce faci, fetiţă? s-a auzit în telefon 

vocea Iuliei. 

— Sunt la Timişoara, cu neamţu'. Zi-mi 
mai bine ce faci tu? am repezit-o eu. 

— Ce să fac, uite m-am măritat, a venit 
răspunsul vesel al proaspetei doamne 
Vasilescu. 

— Aaaaa... Da? Deci e adevărat? i-am pus 
o întrebare stupidă, fără inspiraţia unei 
replici mai potrivite, cum ar fi fost 
„Felicitări!” sau „Casă de piatră!”. 

— Da, fetiţă, e adevărat. Suntem de mult 
împreună. Nu am putut să spun nimănui, 
nu a vrut George. Chiar acum plecăm la 
Paris, în luna de miere. Suntem la 
aeroport. Nu mai pot vorbi, te sun când mă 
întorc. Te pup! am primit, sub formă de 
rezumat, schimbările din viaţa prietenei 
mele, măritate de o zi cu un barosan. 

Eu şi Iulia eram foarte apropiate. Ne 
ştiam de 15 ani, împărţisem şi bune, şi rele. 

Iulia îşi deschidea adeseori sufletul în 
faţa mea. O femeie arogantă şi antipatică în 
aparenţă, cu greu se putea ataşa de cineva. 
Dar eu reuşisem să-i câştig încrederea. 

Amândouă  proveneam din familii 
simple, copilăriserăm printre blocurile gri, 

cu tencuiala căzută, din cartierele 
mărginaşe, de unde am visat să evadăm. 

Iulia, o blondă cu forme voluptuoase şi 
trăsături perfecte, îşi depăşise cu mult 
condiţia socială. Avea o carieră în 
ascensiune, locuia într-un apartament 
dintr-o zonă selectă şi frecventa cercurile 
mondene. 

Se căsătorise de tânără, dar mariajul a 
fost un iad. Nefericită şi îngrozită de 
bărbatul care o agresa dintr-o gelozie 
maladivă, a divorţat fără să se uite în urmă. 

Şi iată că acum Iulia îşi refăcuse viaţa, şi 
nu cu oricine, ci cu un milionar. Nu o 
auzisem niciodată că ar vrea să se 
recăsătorească, de aceea vestea mă luase 
prin surprindere. 

Mă bucuram pentru ea, iar tot ce puteam 
să sper era să nu o pierd, aşa cum se 
întâmplase şi cu celelalte prietene care-şi 
găsiseră alesul. 

M-am întors la bar. Simone mă aştepta 
cu acelaşi zâmbet cordial pe buze. 

— Ea este prietena mea, Iulia, despre 
care ţi-am povestit, ştii tu, vedeta, m-am 
lăudat franţuzoaicei, ghidând-o cu privirea 
spre ziarul de pe masă. 

Din politețe, Simone s-a arătat 
impresionată, iar când grupul s-a reunit la 
obişnuitul restaurant italienesc, i-a dat 
vestea cea mare şi soţului ei. 

Tot din aceeaşi pură amabilitate, Virgil s- 
a prefăcut interesat de cununia secretă a 
faimoasei mele prietene. Seara a continuat 
cu deja familiarul pentru mine Turn Babel. 

Am plecat de la local după miezul nopţii. 
Odată ce am ajuns în camera de hotel, mi- 
am dat seama că mă simt stingheră lângă 
Marcus. Cu o noapte înainte ceva se 
fisurase în relaţia noastră. Ne-am culcat 
fără să mai facem sex. 


Micul dejun l-am luat împreună cu 
Marcus şi un prieten de-al său, un român, 
proprietarul unei fabrici de mobilă, pe care 
nu-l mai întâlnisem până atunci. 

— Hallo, Marky! i s-a adresat în germană 
bărbatul, folosind un alint surprinzător, în 
timp ce-l îmbrăţişa amical. „Marky de la 
Marcus... Hmm... Cum de nu m-am gândit 
să-i spun şi eu aşa?”, m-am întrebat în 
sinea mea, oarecum geloasă pe cel care îmi 
răsfăţa astfel iubitul. 

Eram pregătită să-i fac o impresie bună 
acestui prieten. Abia aşteptam să-i spun că 
sunt o ziaristă de succes, care lucrează la 
cel mai citit cotidian din România. Am 
pândit ocazia preţ de-o oră, timp în care 
Marcus şi prietenul său au vorbit numai în 
germană. 

Nu am înţeles nici până în ziua de azi din 
ce motiv iubitul meu nu ne-a făcut 
prezentările. Stăteam la masă cu «i, 
încercând să par preocupată de felia de 
pâine cu unt şi gem, pe care o înfulecam cu 
poftă ca pe o friptură de vită în sos de vin, 
şi de cârnaţii greţoşi, mustind în ulei. 

După ce chelnerul a strâns resturile de pe 
masă, m-am văzut nevoită să-mi găsesc 
altă ocupaţie. Salvarea a venit de la ţigara 


[26] Claudia Voicu 


pe care mi-am aprins-o cu un gest lent, ca 
să trag de timp şi de la cafeaua pe care o 
studiam de parcă voiam să-mi citesc 
viitorul în ea. 

Îl dispreţuiam pe acest prieten, care nu 
s-a deranjat să-mi arunce nici măcar o 
privire. Încercam să găsesc o explicaţie a 
comportamentului său de bădăran. 

M-am oprit la două variante: fie iubitul 
meu mai înnoptase pe acolo cu cine ştie 
câte femei înaintea mea, deci nu eram cu 
nimic specială în ochii mojicului, fie 
individul credea că sunt o curvă pe care 
Marcus o invitase şi la micul dejun, dacă 
tot era inclus în preţul cazării. 

După o oră, am cedat nervos şi am urcat 
în cameră, sub pretextul că trebuie să mai 
strâng din bagaje. A doua zi plecam spre 
Bucureşti. Concediul meu se terminase. 

Am decis să nu-i reproşez nimic lui 
Marcus, deşi mă simţisem umilită că 
fusesem ignorată. 

În acea după-amiază, Simone şi Virgil 
ne-au invitat să luăm prânzul la ei. Marcus 

a fost de-o tandreţe de care mă 
dezobişnuisem în ultimele zile. 

Într-un moment în care eram numai noi 
doi la bucătărie, m-a strâns în braţe şi m-a 
sărutat. 

— Răspunde-mi DA la întrebarea pe are 
o am în minte! mi-a sugerat, uitându-se în 
ochii mei. 

După cele câteva zile de incertitudine în 
relaţia noastră, am răsuflat uşurată, dar n- 
am lăsat să se vadă. 

— Nu pot răspunde afirmativ la o 
întrebare pe care nu o cunosc, i-am spus, 
făcând pe interesanta, în timp ce mi se 
înmuiaseră picioarele. „Gata, mă cere de 
nevastă!!! A complotat totul cu Simone şi 
Virgil”, m-am entuziasmat în gând. 

— Te rog, spune DA! a insistat el. 

— Nu pot, Marcus, m-am menţinut pe 

poziţie. 

— Mă mai iubeşti? m-a întrebat cu 
inflexiuni îngrijorate în voce. 

— Da, te iubesc! De ce nu te-aş mai iubi? 
am lăsat eu garda jos. 

— OK, şi eu te iubesc! m-a asigurat el, 
după care a făcut stânga-împrejur şi a 
plecat din bucătărie, nu înainte de a lua un 
castron cu floricele. 

Marcus a lăsat în urma lui o femeie care 
nu mai înţelegea nimic din ceea ce i se 
întâmpla. Îmi venea să plâng de ciudă pe 
mine, pe el, pe toţi bărbaţii care nu ştiu ce 
vor... 


În formula completă în care-mi 
petrecusem această vacanţă la Timişoara, 
Marcus, Simone şi Virgil m-au condus la 
gară. Iubitul meu ar fi putut să-mi cumpere 
bilet de avion, dar se ştie că nemţii nu sunt 
mână largă, iar Marcus nu făcea excepţie. 
Mi-a plătit, totuşi, un loc la vagonul de 
dormit. El mai avea treabă în oraş şi 
rămăsese să vină la Bucureşti peste o 
săptămână. M-a ajutat la depozitarea 
bagajelor, m-a sărutat şi a coborât, 
aşteptând ca trenul să se pună în mişcare. 

Lungul drum spre casă a fost plin de griji 
şi îndoieli. Nu am putut închide un ochi, cu 

atât mai puţin cu cât am împărţit vagonul 
cu o cucoană obeză, care sforăia de-o 
puteai lesne confunda cu locomotiva. Era 
exact ce lipsea pentru o călătorie 
compromisă. 

Am ajuns acasă dimineaţa, dărâmată 
fizic şi sufleteşte. Nu trebuie să-ţi spună 
niciun medic că o relaţie este pe moarte. În 
cazul meu şi al lui Marcus, boala se 
instalase perfid şi avansa într-un ritm 
galopant, iar şansele de supravieţuire erau 
minime. Doar o minune ar fi putut să ne 
salveze, iar eu eram conştientă de asta. 

Marcus m-a sunat la prânz să mă întrebe 
cum am ajuns. Când i-am văzut numele 
afişat pe ecranul telefonului mobil, am 
tresărit ca o femeie care aşteaptă primul 
semn de la bărbatul cu care s-a culcat 
pentru prima dată noaptea trecută. 
Simţeam că pierd teren, eram deja 
vulnerabilă, nesigură pe mine, disperată să 
rămân în această relaţie care trăgea să 
moară... Ştiam însă că panica nu va duce la 
nimic bun. 

Odată ce m-am întors la Bucureşti, 
Marcus îmi răspundea din ce în ce mai rar 
la telefon, iar de sunat cu atât mai puţin. Şi 
totuşi, mai era o şansă. Urma să stea la 
mine pentru câteva zile. Revederea nu a 
îmbunătăţit situaţia, ba dimpotrivă. Mi- 
am jucat ultima carte într-un mod absolut 
imatur şi prostesc. Eram atât de 
îndrăgostită de el! 

— Marcus, ce zici dacă am face un copil? 
l-am întrebat, fără nicio introducere, cu 
teama lesne de înţeles a unui refuz. 

— Laura, tu nu îţi asumi o călătorie cu 
mine prin lume, dar vrei un copil? Este 
ilogic ce spui, a venit replica tăioasă a 
bărbatului pe care-l iubeam. 

Discuţia s-a aprins, ne-am certat, ne-am 
făcut reproşuri urâte, iar rezultatul a fost 
că a doua zi şi-a înghesuit hainele în geantă 
şi s-a mutat la hotel. Am plâns în hohote, l- 
am implorat să nu-mi facă asta. A fost de 
neînduplecat. Nu mă mai iubea. 

La doar două minute după ce Marcus m- 
a părăsit, primul lucru pe care l-am făcut a 
fost s-o sun pe Iulia. Nu ştiam dacă se 
întorsese din luna de miere, dar nici nu mă 
interesa. 

Trebuia să vorbesc cu ea. 

— Fetiţă, m-am despărţit de neamt, i-am 
spus pe fundalul unui plâns isteric. 

— Laura, eu divorţez! Poţi să crezi? m-a 
întrebat prietena mea, mult mai calmă 
decât mine. 

Nu, nu puteam să cred. Un lucru era cert: 
ei i se întâmpla ceva mai grav decât mie. 
Divorţa la două săptămâni după ce se 
căsătorise cu un milionar. 

Am stabilit o întâlnire în regim de 
urgenţă. Şi-a anulat tot programul din ziua 
respectivă şi m-am dus la ea. Era balsamul 
de care sufletul meu avea nevoie cu 
disperare şi viceversa. 

Faptul că Iulia îmi era alături mă ajuta 
mult, dar nu avea să-mi vindece suferinţa. 
Doar timpul putea închide o rană 

sufletească, adâncă şi dureroasă, aşa cum 
era a mea. 

O perioadă, dorul de Marcus m-a împins 
la gesturi stranii, care nu puteau fi asociate 
cu o femeie cerebrală, aşa cum speram eu 
că sunt. 

Când ajungeam seara acasă, miroseam 
sticla goală de after shave pe care Marcus îl 
folosea şi pe care nu mă simţeam pregătită 
să o arunc. După ce adulmecam cu 
nostalgie acea mireasmă care-mi amintea 
de el, izbucneam în plâns. 

Îmi zdrobise inima şi îmi era îngrozitor 
de greu să o repun în funcţiune. Am reuşit 
totuşi s-o fac, refugiindu-mă în muncă. 
Cele mai bune articole le scriam când 
sufeream din dragoste. În ritmul 
insucceselor sentimentale pe care le 
trăiam, aveam toate şansele să urc pe scară 
ierarhică. 


Amantul însurat 


bărbat căsătorit şi cu un copil. Ne 
Scombinasem în ciuda ingura constantă 

masculină din viaţa mea era Alex, un 

faptului că le dispreţuiam pe amante. 
Când eram în clasa I, tata ne părăsise 
tocmai pentru o stricată ca ele. Mă 
dezgustau spărgătoarele de case. Şi totuşi, 
ceea ce nu concepeam vreodată s-a 
întâmplat: am ajuns şi eu în mult 
condamnata castă a ibovnicelor. 

Alex era un maestru al manipulării. M-a 
sedus când aveam 20 de ani, într-o 
perioadă de vulnerabilitate sentimentală. 
Bărbatul care mă dezvirginase şi pe care-l 
divinizam mă înşelase cu fosta lui iubită. 
Cu doar câteva zile în urmă, fixasem 
logodna. 

Educaţia severă pe care o primisem mă 
ţinuse departe până atunci de tentaţiile 
sexuale. Voiam să mă dăruiesc unui bărbat 
care să merite dragostea mea trupească, 
dar mă orientasem prost. Încrederea, şi- 

aşa firavă, în sexul masculin fusese 
zguduită din temelii. 

Cum bârfele se răspândesc mai ceva ca 
viruşii, Alex aflase de traumatismul meu 
amoros. Era un personaj influent în lumea 
în care mă învârteam, un fel de guru pentru 
breasla noastră, pe care-l respectam. 

Când m-a luat sub aripa lui ocrotitoare, 
din proprie iniţiativă, m-am simţit 
măgulită. 

În naivitatea mea, am crezut că 
protectoratul lui este unul umanitar, 
total dezinteresat. În scurt timp, mi-am 
dat seama că mă plăcea ca femeie. 

Când m-a pipăit prima dată, m-am 
panicat, dar nu suficient cât să mă 
determine să  protestez. Un tip 
experimentat ca el, mai în vârstă cu zece 
ani, îmi stârnea curiozitatea. 

Perversitatea ascunsă undeva, într-un 
ungher secret al caracterului meu, se 
lupta cu inocenţa femeii dezvirginate de 
câteva luni. Atingerile lui subtile au 
devenit cu timpul din ce în ce mai 
îndrăzneţe. 


Într-o după-amiază, am rămas numai 
noi doi în birou. A închis uşa cu cheia, a 
venit în spatele meu şi a început să-mi 
ridice fusta. 

— Ce faci, Alex? am bâjbâit eu, 
nepregătită pentru o partidă de sex într-un 
birou. 

Făcusem dragoste numai în pat şi în 

poziţiile clasice. 

Alex m-a ignorat şi a continuat asaltul 
asupra fustei mele încăpăţânate, care nu 
voia să cedeze sub presiunea mâinilor 
sale grăbite s-ajungă la destinaţia finală. 
Când mi-am dat seama că nu va renunţa, 
m-am retras speriată ca o căprioară. 

— Nu pot face asta cu tine, i-am spus, 
deschizând repede uşa biroului. 

Refuzul meu l-a incitat şi mai mult, o 
reacţie de altfel caracteristică bărbaţilor. 

Fizic, Alex nu-mi inspira nimic şi totuşi, 
începea să mă atragă. 

De o abilitate cu mult peste medie, mă 
adusese acolo unde voia: să fiu 
dependentă profesional de el. Ştia că este 
asul lui din mânecă. Ce tânără aflată la 

începutul carierei nu şi-ar fi dorit un 
profesor de nivelul lui? 

Multă vreme, relaţia noastră a fost una 
adolescentină şi nu părea să-l deranjeze. 
Ne legasem sufleteşte unul de celălalt. 

Plictisit de-o căsnicie plafonată, îi 
umpleam golurile din viaţă cu râsul meu 
molipsitor şi grija pe care i-o purtam. 

Idila noastră, nebănuită de nimeni, se 
rezuma la săruturi şi mângâieri pe furiş, 
dar care ne făceau atât de fericiţi. 

După câteva luni, inevitabil au apărut 

primele şuşoteli. 

— Ce ai tu cu fata aia, Laura Muşat? Vezi 
să nu te zăpăcească! l-a tachinat, răutăcios, 
o cunoştinţă comună. 

Confidenţele unei fete de oraş 

Alex s-a prefăcut surprins, dar, după 
prima bârfă, gura lumii n-o mai astupi. 

Nimeni nu ar fi înţeles, oricum, că eu şi 
el aveam o legătură specială. Nu eram 
amanți, dar nici simpli amici. Nu se putea 
spune că-şi înşela nevasta, pentru că nu mă 


culcam cu el şi totuşi, într-un anume fel, 
aveam o relaţie adulteră. 

Alex îmi aducea echilibru în viaţă. Îl 
iubeam într-un mod aparte. 

Sexul avea să împlinească, la un moment 
dat, această poveste de dragoste despre 
care atunci nu mi-am imaginat că va fi 
unică. Bărbatul matur se transforma în 
prezenţa mea într-un puştan pus pe şotii. 
Era o relaţie interzisă, dar căreia nu-i 
puteam pune punct. 

Alex ştia că, în spatele femeii ţâfnoase şi 
autoritare se ascundea o alta, care era 
dependentă de gesturi romantice. 

Într-o dimineaţă, când am ajuns la birou 
şi am verificat mailul, am găsit un mesaj de 
la el: „Să ai o zi frumoasă, Sufleţel!” 

Îmi trimisese ataşat cântecul „Zece”, al 
lui Florin Chilian, pe care nu-l mai 
ascultasem până atunci. 

Mi-am pus căştile în urechi, ca să mă 
bucur în intimitate de ceea ce bănuiam că 
este o declaraţie de dragoste. „Zece 
întâmplări ciudate şi-o minune/ Te-au 
adus în casă, zece.../ Zece pictori se tot 

miră/ Cât eşti de frumoasă/ Zece zile trec 
absurd de nu ştiu/ Nu ştiu cum, nu ştiu pe 
unde, nu ştiu/ Zece vieţi de-aş sta cu tine/ 
Tot ar fi puţine.” 

Versurile m-au mişcat atât de mult încât 
nu mi-am putut controla lacrimile. Mă 
simțeam o femeie iubită. Cântecul lui 
Chilian avea să devină un fel de imn al 
legăturii noastre adultere. 

Din când în când, aveam remuşcări că 
sunt pe cale să-i fur soţul altei femei, care- 
i dăruise şi un copil. Nu ştiam atunci că-mi 
fac griji inutile. Mă îndrăgostisem de cel 
mai familist bărbat de pe planetă, iar asta 
aveam s-o aflu abia după trei ani de iubire. 

Într-o zi, mi-am făcut curaj să lămurese 
statutul meu în viitor. 

— Alex, există vreo şansă ca să divorţezi? 
l-am întrebat direct. 

Întrebarea mea l-a luat pe nepregătite. S- 
a bâlbâit, fără să ştie ce să-mi răspundă, o 
manifestare nefirească pentru cineva care 
avea mereu cuvintele la el. 

— Nu, nici nu se pune problema, mi-a 
spus, cu jenă şi voce joasă. 


De atunci, căsnicia lui a devenit subiect 
tabu pentru mine. 

M-am simţit rănită, aşa că m-am aruncat 
în patul primului venit. Voiam să-l 
pedepsesc, să-i demonstrez că nu are 
exclusivitate asupra mea. 

Am încercat de multe ori să-l părăsesc, 
dar, după fiecare pseudorelaţie, mă 
întorceam tot în braţele lui. 

Orice bărbat nou apărut în viața mea era 
comparat cu Alex şi niciunul nu putea 
concura cu el. Era un rival din umbră 
periculos pentru cei care voiau să mă 
cucerească. 

Dimineţile în care Alex suna la uşa 
garsonierei mele au fost cele mai minunate 
pe care le-am trăit vreodată. Ne beam 
cafeaua împreună, ca orice cuplu normal, 
povesteam vrute şi nevrute, ne sfătuiam, 
făceam dragoste, apoi mă ducea la serviciu. 
O rutină de la care încercam să nu ne 
abatem. 

Slujba de înmormântare a unei prietenii 


Îmi doream o familie, pe care nu era 
Edispus să mi-o ram ferm hotărâtă să-mi 

vindec „dependenţa alexiană”. 

ofere. Am răcit relaţia şi mi-am văzut 
o perioadă de viaţa mea. O lună nu am 
mai ştiut nimic despre el şi, totuşi, 
supravieţuisem. 

Valeriu, fostul meu şef, cu care 
rămăsesem în relații amicale, mă 
anunţase că-mi face o vizită în acea seară. 
Mă simţeam bine în compania lui, aşa că 
era binevenit. De obicei, ne întindeam la 
vorbă până dimineaţa. 

Valeriu arăta formidabil, era un tip 
deştept, cu o poziţie socială foarte bună şi 
succes la femei frumoase. Deşi n-aş fi vrut 
niciodată să-mi risc relaţia de prietenie 
care ne lega, uneori mi se părea curios că 
nu-mi făcea avansuri. Cu toate acestea, 
simţeam că nu-i sunt total indiferentă ca 
femeie. 

— Hello, dragă. Ce faci? m-a întrebat 
Valeriu, din pragul uşii, pupându-mă 


apăsat pe obraji şi pasându-mi sticla de 
vin roşu şi pachetul cu prăjituri asortate 
pe care le cumpărase de la cea mai 
renumită cofetărie din Bucureşti. 

— Te aşteptam, i-am răspuns, în timp ce 
mă îndreptam spre bucătărie cu pungile în 
mână. 

— Te rog, ia loc pe canapea! Vin imediat, 
l-am invitat pe musafirul meu, în patul 
căruia femeile picau ca muştele. 

Cu Valeriu vorbeam despre te miri ce, 
dar niciodată nu l-am întrebat nimic 
despre viaţa lui amoroasă şi nici pe el nu-l 
interesa a mea. Oricum, nu i-aş fi putut 
povesti despre pasiunea mea pentru Alex. 
Se cunoşteau foarte bine şi nu se suportau. 
În plus, iubitul meu era căsătorit şi 
convenisem să nu discutăm cu nimeni 
despre relaţia noastră, pentru a nu-i crea 
probleme. 

I-am întins lui Valeriu un pahar de vin, 
am dat noroc şi m-am făcut şi eu comodă 
pe canapea. Amicul meu a pus paharul pe 
masă şi, luându-mă prin surprindere, m-a 
sărutat franţuzeşte. 

După zeci de vizite nocturne, în care 
păstrase mereu distanţa, Valeriu îmi 
cerea, prin acest sărut brutal, să trecem la 
„nivelul superior”, cum îmi plăcea mie să 
spun. 

Nu-mi dădeam seama exact ce rotiţă a 
mecanismului său masculin fusese 
reparată, după o perioadă îndelungată de 
avarie, în care mă ignorase ca femeie. Nici 
n-am avut prea mult timp să reflectez la 
asta pentru că deja m-am trezit făcând sex 
cu bunul meu amic. 

A fost o dezamăgire totală ca amant. 

— De ce plângi? m-a întrebat văzând că 

am lacrimi în ochi. 

Nici eu nu ştiam prea bine. Ce-aş fi putut 
să-i spun? Că plâng lângă mormântul 
frumoasei noastre prietenii, pe care 
hormonii răzvrătiți tocmai o îngropaseră? 
Că plâng pentru că sexul cu el a fost 
lamentabil? Că-mi plâng de milă că iubesc 
la disperare un bărbat însurat? 

În loc să-i răspund, mi-am aprins ţigara 
„de după”, pe care am savurat-o în tăcere. 


M-am întins lângă el, pe canapeaua 
extensibilă şi am  oftat. Amândoi 
trădasem, de comun acord, amiciţia care 
ne unea de ani de zile. Deja avem regrete, 
dar sexul se consumase. Într-un târziu, 
somnul a învins gândurile obositoare. 


Dimineaţă,  zbârnâitul insistent al 
soneriei mi-a dat trezirea brusc. Nu 
aşteptam nicio vizită matinală. M-am uitat 
buimacă la ceas: arăta 8:30. 

Am coborât din pat, goală, mi-am pus pe 
mine, la repezeală, un halat şi m-am dus 
să văd cine naiba mă deranjează cu 
noaptea-n cap. 


Am  întredeschis uşa, hotărâtă să 
expediez urgent pe oricine ar fi fost în 
spatele ei. M-a întâmpinat un bărbat cu un 
zâmbet plin de iubire. 

— Ce faci, Sufleţel? m-a întrebat 

musafirul nepoftit. 

După o lună în care nu mai vorbisem 
deloc, Alex a vrut să-mi facă o surpriză. 

Obişnuia să vină la mine fără să mă 
anunţe, dar de data asta nimerise într-un 
moment nepotrivit. Canapeaua 
confortabilă, care ne găzduise dragostea de 
atâtea şi atâtea ori, era acum ocupată de 
un alt bărbat. 

Speriată că Valeriu s-ar fi putut trezi, am 
tras uşa după mine. O întâlnire între el şi 
Alex ar fi fost o catastrofă. 

— Sunt cu cineva, i-am spus fâstâcită, 
ţinând mâna pe clanţă. 

Voiam să am controlul în eventualitatea 
în care i-ar fi trecut prin cap să dea buzna 
în casă. Dar n-a făcut-o. A dispărut de la 
uşa mea de parcă tocmai asistasem la un 
număr reuşit de iluzionism. 

M-am dus la bucătărie să-mi fac o cafea. 


Ziua începuse prost. Ştiam că Alex nu îmi 
va reproşa nimic, era prea orgolios s-o facă. 
Îmi părea însă rău că îl rănisem fără să 
vreau. 

Aşa cum intuisem, escapada cu Valeriu a 
curmat prietenia pe care o clădisem de 
atâta amar de vreme. Nu ne-am mai 
revăzut nici măcar întâmplător. 

Bărbaţii nu sunt capabili să întreţină o 
relaţie de amiciţie cu femeile atrăgătoare. 
Mai devreme sau mai târziu, vor pofti la 
fructul oprit. Este doar o chestiune de 
conjunctură dacă vor gusta din el sau nu. 

Ancheta „Obsedatul” 


faţa lui, nu trebuia să-mi asum niciun 
Arol. El se îndrălex îmi era amant, 
protector, confident şi prieten. În 
gostise de Laura cea reală, nu de 
imaginea comercială, 
la care muncisem din greu, pentru ca mai 
apoi s-o vând publicului. 
Mă iubea aşa cum eram eu. O femeie 
banală dimineaţa, când se trezea, dar 


strălucitoare când ieşea pe uşă; nostimă şi 
drăgălaşă, dacă era în toane bune, dar 
care, la nervi, se transforma într-un arici 
cu toţi ţepii la înaintare; adorabilă şi 
deopotrivă îngrozitoare; cu un caracter în 
ansamblu puternic, dar cu momente de 
labilitate psihică. 

— Sufleţel, tu eşti şi foc, şi apă. Cu tine, 
omul nu se plictiseşte niciodată, mi-a 
împărtăşit, într-o zi, iubitul meu, 
percepţia pe care o avea asupra mea. 

Deşi n-ar fi avut niciun drept, simţeam 
că Alex este foarte gelos. Asta nu mă 
împiedica să-l ţin la curent cu viaţa mea 
amoroasă oficială. Îi spuneam cu cine mai 
ies, îi ceream sfaturi de gestionare a 
relaţiilor pasagere pe care le aveam, iar 
detaliile picante nu lipseau din povestiri. 
O făceam ca să-l exasperez şi îmi ieşea de 
minune. 

În aparenţă, îmi încuraja tentativele unei 
relaţii stabile, dar nu am crezut niciodată 
că o face cu sinceritate. 

— Dacă tu eşti fericită, şi eu sunt, încerca 
să mă prostească, cu un aer de indiferenţă. 


Confidenţele unei fete de oraş [47] 

Sorin figura printre puţinii bărbaţi de pe 
lista mea secretă, despre care Alex nu ştia 
nimic. Nu pentru că aş fi avut ceva special 
pentru el, dar individul era grav bolnav. Îi 
pusesem diagnosticul de „labagism acut”. 

Mă şocase şi, totuşi, acceptasem să intru 
în jocul lui murdar şi nou pentru mine. Îşi 
făcuse un obicei să-mi trimită sms-uri 
obscene, iar după ce se excita, mă suna şi 
se masturba la telefon. 

Aş fi putut să-i explic că nu mi-am luat 
un job de noapte la hotline, dar nu-mi 
doream să-i pun frână fanteziilor. 

O curiozitate depravată mă forţa să-i 
testez limitele erotice scabroase. Voiam să 
văd până unde poate merge. 

Eram atât de năucită de grosolănia prin 
care spera să mă aducă-n patul lui încât am 
simţit nevoia să cer părerea unei persoane 
avizate. 

Într-o seară, m-am autoinvitat la 
Sandrina, o tipă frivolă, expertă în sexul 
murdar. Era o fată minunată, dar cu o viaţă 
amoroasă demnă de-o curtezană. După un 
mariaj compromis, se transfomase dintr-o 


soție exemplară într-o femeie care 
înţelesese că sexul dictează regulile. 

Nu am întrebat-o niciodată cu câţi 
bărbaţi făcuse amor, dar aveam 
convingerea că erau mult mai mulţi decât 
mi-aş fi închipuit. 

Devora, în general, tinerei entuziaşti şi 
rezistenți în dormitor. Le spunea, în 
glumă, „Gerovitali”, de la vestita marcă 
românească de creme antirid. 

O judecam pe femeia Sandrina, care avea 
38 de ani şi se purta ca o nimfomană 
incurabilă. O admiram însă pentru 
dragostea şi grija pe care i-o purta fiului 
său; era o mamă model. 

Gazdă primitoare, numeroşii amici pe 
care-i avea în cercuri mai mult sau mai 
puţin suspecte o vizitau cu plăcere. 
Apartamentul ei, luminat semiobscur şi 
amenajat în stilul unui bordel de lux, era 
plin de musafiri aproape de fiecară dată. 

Am nimerit într-o seară aglomerată. În 
livingul Sandrinei, prin pânza groasă de 
fum lăsată de ţigări, am numărat, dintr-o 
privire, trei bărbaţi şi două femei. Sandrina 

ne-a făcut cunoştinţă, după care a intrat 


direct în subiect. 
[28] Claudia Voicu 


— Ea este prietena mea, Laura Muşat. E 
ziaristă. la zi, păpuşă, ce-ai păţit? m-a 
îndemnat să-mi spun povestea. 

Deşi mi se părea nepotrivit să dezbat 
cazul  „Obsedatul” în prezenţa unor 
persoane pe care le vedeam pentru prima 
dată în viața mea, mi-am făcut curaj. Doar 
nu bătusem atâta drum degeaba. 

— Un coleg, cu care nici măcar nu am 
făcut sex îmi trimite mesaje porcoase pe 
telefon, noaptea, am spart eu gheaţa, 
arătându-le celularul, în care erau arhivate 
textele pornografice. 

— Ce cool! a exclamat un bărbat tolănit 
pe unul din cele două fotolii din piele 
neagră. 

Restul confidenţilor mei ad-hoc a cerut 
detalii suplimentare. Nu se putea trage o 
concluzie clară dintr-o prezentare atât de 
sumară. 


— După trei-patru mesaje, mă sună şi se 
masturbează, am continuat eu, ceva mai 
relaxată. 

Odată deschisă, ancheta „Obsedatul”, în 
care se implicaseră toţi noii mei prieteni, a 
necesitat şi probe concludente, nu doar 
mărturii. 

— Arată-ne mesajele! mi-a cerut unul 
dintre detectivii de ocazie din livingul 
Sandrinei. 

Nu am avut nimic de obiectat. Voiam să 
plec de acolo cu dilema clarificată: 
sufeream de o pudoare exagerată sau chiar 
aveam de-a face cu un deviat sexual? 
Înclinam spre cea de-a doua variantă şi nu 
am ezitat să-mi expun punctul de vedere. 

După ce s-au analizat în detaliu datele 
problemei, toată lumea a fost de acord că 
admiratorul meu era un pervers. 

Chiar dacă sentinţa mi-a dat de gândit, 
nu eram ferm convinsă că ar trebui să-l 
ignor pe „Obsedat” definitiv. Fata rea din 
mine, pe care nu o cunoscusem până 
atunci, l-a sunat şi l-a chemat la ea. 

Maniacul meu coleg, era un introvertit. 
Am schimbat două vorbe, după care a sărit 
pe mine. L-am respins şi a înțeles că nu mă 
poate convinge să cedez. Mă bazam pe 
instinctul meu că nu este un violator, ci 
doar un onanist, lucru care mi s-a 
reconfirmat. 

Mi-a cerut acordul să se masturbeze în 
baia mea, a ejaculat, apoi, fericit, şi-a tras 
pantalonii pe el şi a plecat. Nu mi-a mai dat 
mesaje, iar la birou ne-am purtat ca şi cum 
nimic nu s-ar fi întâmplat. 

Într-o noapte, chinuită de-o insomnie 
încăpățânată, am aprins veioza de pe 
noptieră şi am început să butonez telefonul 
mobil. Am recitit câteva mesaje primite, 
de-a lungul timpului, de la bărbaţii care 
trecuseră prin viața mea. 

Expeditor: Alex: „Sufleţel, nu mai pot să 
vin să te iau. A intervenit ceva urgent. Te 
iubesc!” 

Expeditor: Marcus: „Honey, I wish you a 
good night, kisses.” („Noapte bună, iubito! 
Te sărut.”) 


Expeditor: Valeriu: „Dragă, ştii că mereu 
uit ce interfon ai, dă-mi sms, te rog!” 

Expeditor: Sorin: „Mi-o frec singur, dar 
mi-ar fi plăcut mai mult s-o faci tu.” 

Fără niciun raţionament, am dat reply la 
ultimul mesaj. Pesemne că Laura cea 
perversă nu putea nici ea dormi şi simţea 
nevoia de puţină atenţie. 

„Mi-e dor să te aud că vrei să mi-o tragi”, 
a încercat fata cea rea să-l stârnească pe 
„Obsedat”. 

A aşteptat nerăbdătoare răspunsul, 
pregătită pentru obscenităţile de care 
fusese privată în ultima vreme. Au trecut 
două ore, fără ca mobilul să-i dea de veste 
însă că ar fi primit vreun mesaj. 

Nedumerită de această indiferenţă, 
Laura cea pusă pe rele s-a retras discret la 
culcare, lăsându-mă singură, cu gândurile 
mele de fată cuminte. „Oare când o să-mi 
găsesc şi eu un băiat bun?”, a fost ultima 
mea grijă înainte să adorm şi să visez că 
făceam sex în grup. 

„Gogu” face treabă bună 


de rezervă, indiferent de situaţia pe care 
Dtrebuie s-o intotdeauna am considerat că 

este bine să ai un plan 

rezolvi. Eu obişnuiam să-i spun 
planul B. 

Când Alex nu reuşea să scape de nevastă- 
sa, iar eu simţeam o nevoie urgentă să-mi 
reglez hormonii, intra în scenă Tudor, un 
fel de mantie de vremea rea în garderoba 
mea sexuală. 

Ne cunoşteam de ani de zile, dar între 
noi nu a existat niciodată o atracţie 
suficientă ca să depăşim perimetrul sexual. 
Deşi nu încheiasem niciun pact, ne ajutam 
mereu la nevoie unul pe celălalt. Uneori, îl 
căutam eu, alteori, se întâmpla invers. 

Pentru Tudor, am făcut un compromis 
major: m-am culcat cu el, deşi nu avea 
permis auto. Mă ştia de prea multă vreme 
ca să nu las de la mine. 

Bine făcut şi oarecum simpatic, s-ar fi 
putut înscrie fără probleme în orice 
competiţie destinată bărbaţilor 


supradotaţi. Îşi poreclise bărbaţia „Gogu” 
şi era mândru nevoie mare de cel mai intim 
prieten al său. 

„Gogu” al meu face treabă bună. 
Adevărul e că asta contează cel mai mult 
într-o relaţie. Dacă eşti un distrus în pat, 
femeia se duce la altul s-o satisfacă, era 
convingerea lui de neclintit. 

Mie nu mi se părea o mare fericire să faci 
amor cu un bărbat care depăşea cu mult 
standardele. Aveam alte fantezii, dar 
actorii din filmele porno nu jucau în ele. 

Cu 'Tudor, mă întâlneam doar de câteva 
ori pe an. Chiar dacă sexual nu puteam 
spune că suntem compatibili 100%, se 
străduia, iar pentru asta îl apreciam. În 
schimb, eram pe aceeaşi lungime de undă 
la poante. Râdeam mult când eram 
împreună, şi înainte, şi după sex. 

De parcă ar fi conştientizat că nu este un 
oarecare, „Gogu” avea personalitate şi 
refuza de fiecare dată să-şi ducă misiunea 
până la capăt. După aproape o oră şi 
jumătate de sex sălbatic, mă dădeam 
bătută în faţa acestei încăpăţânări de catâr. 

Tudor nu avea niciodată orgasm, iar în 
timp mi-am dat seama că nici Angelina 
Jolie nu l-ar fi putut convinge pe „Gogu” 
să-şi elibereze stăpânul de tensiunile 
sexuale. Deşi nu-mi păsa prea mult de 
această anomalie, orgoliul meu feminin 
voia să ştie dacă avea vreo legătură cu 
mine. 

După o partidă fierbinte, în care „Gogu”, 
ca de obicei, nu a cedat presiunilor mele, 
am decis să elucidez misterul. 

— Tudor, tu nu ai avut niciodată orgasm 
de când facem noi sex. Nu te simţi bine cu 
mine? Eşti singurul bărbat al cărui penis 
nu reacţionează la farmecele mele, i-am 
spus într-o seară, mai în glumă, mai în 
serios. 

— Nu are nicio legătură cu tine. Eşti 
foarte bună în pat şi mă simt atras de tine. 
Aşa este construit organismul meu. Am 
avut orgasm doar de câteva ori în viaţa 
mea, mi-a dat Tudor o explicaţie care nici 
pe departe nu mi-a satisfăcut curiozitatea. 

A doua zi i-am cerut ajutorul bunului 
meu prieten Google. „Bărbaţi care nu au 


orgasm” am tastat eu, după care am 
consultat mai multe site-uri specializate în 
disfuncţii sexuale. Unul dintre ele mi l-a 
pus pe tavă pe „Gogu”, explicându-mi cu 
lux de amănunte motivele 
comportamentului îndărătnic pe care 
acesta îl avea ori de câte ori ne întâlneam. 
„Anorgasmia este o tulburare de dinamică 
sexuală întâlnită atât la bărbaţi, cât şi la 
femei, fiind caracterizată de absenţa 
orgasmului (la bărbaţi cu sau fără 
ejaculare, adică anorgasmie cu 
anejaculare) sau întârzierea lui exagerată. 
Definită drept o problemă psihiatrică, 
poate fi cauzată şi de alte probleme, 
inclusiv medicale. 
[32] Claudia Voicu 


Anorgasmia este de două tipuri: primară 
şi secundară. Cea secundară reprezintă 
pierderea în timp a abilității de a atinge 
orgasmul, iar una dintre cauzele principale 
este consumul exagerat de alcool. 
Indiferent de tipul şi stadiul bolii, 
consultul medical este absolut necesar.” 

Aşadar, „Gogu” suferea de tulburări 


serioase. Nu ştiam dacă ar fi trebuit să-i 
atrag atenţia stăpânului său. Am conchis 
că era mai înţelept să îmi văd de treaba 
mea. Tudor era un narcisist sexual, care m- 
ar fi urât probabil dacă i-aş fi defăimat cel 
mai de preţ atu al lui: penisul. Am 
continuat să facem sex, din când în când, 
fără să mă mai stresez că „Gogu” are ceva 
personal cu mine. 

De la o întâlnire la alta, am observat că 
Tudor bea din ce în ce mai mult. Dacă i-aş 
fi spus că excesele lui bahice îi afectează 
viaţa sexuală, probabil că s-ar fi temperat. 
Nu eram în măsură să-i fac însă morală, 
pentru că nu intenționam să-l iau de 
bărbat. Îmi părea rău, totuşi, că dezvolta o 
dependenţă de alcool. Ştiam că, odată cu 
înaintarea în vârstă, se poate agrava. 

Într-o vineri seară, i-am trimis un mesaj. 
Alex plecase în weekend cu familia, la vila 
de vacanţă pe care o aveau pe litoral. „Nu 
sunt în ţară”, mi-a dat vecinul meu vestea 
care m-a indispus. Nu aveam pregătit 
niciun plan C, în caz de calamitate. 


Tudor îmi spunea mereu că ar fi părăsit 
România şi-a doua zi. Nu-i plăcea unde 
lucra şi nu vedea nicio perspectivă aici. 

— Aş spăla şi vase numai să plec din ţara 
asta de rahat, îmi mărturistea, scârbit de 
Jobul său. 

Am aflat că se cuplase cu o norvegiancă 
şi acum trăia la Oslo. Era evident că Tudor 
ştia ce vrea de la viaţă mai mult decât l-aş 
fi crezut eu în stare. Nu-l vedeam capabil 
să poată iubi pe cineva cu adevărat şi nu-şi 
ascundea repulsia față de căsnicie. Acesta 
a şi fost motivul pentru care fosta lui iubită 
îl părăsise. Nu a vrut s-o ia de nevastă. 

— Nu sunt pregătit să mă însor şi nu cred 
că voi fi nici în următorii ani, mi s-a 
confesat, cu sinceritate, într-o seară. 

Confiden 
[33] 


Cu toate acestea, nu m-ar mira deloc s- 
aud că s-a aşezat la casa lui, stabilindu-se 
în Țara Fiordurilor. Dincolo de libertatea 
sexuală, Tudor îşi dorea şi mai mult să 
scape de România, iar asta era marea lui 
şansă. 


Simfonie nocturnă 


cusem la Diana, o prietenă cu un mariaj 
Clongeviv şi a să-mi umplu timpul, seara 

de sâmbătă mi-o petre- 

mama unui băiat de 13 ani. Mă 
înțelegeam bine şi cu 
soţul ei, un tip foarte de treabă. 

În timp ce savuram alături de ei un gin 
tonic, a apărut şi Andi, un bun amic de-al 
lor. 

Îl cunoscusem în vară, la un grătar 
organizat tot de prietenii mei, când venise 
şi cu soţia lui, o femeie incredibil de sexy şi 
frumoasă, dar cam prostuţă. 

De data asta, mi s-a părut că flirtează cu 
mine şi m-a surprins că o făcea în prezenţa 
prietenilor noştri comuni. Nu mi-am bătut 
însă prea tare capul şi nici nu l-am întrebat 
nimic de soţia lui. 

Andi locuia de mai mulţi ani în Spania, 
unde avea o firmă de transport. Asta scria 
pe cartea lui de vizită. În realitate, el era şi 
şoferul, şi patronul. Acum se hotărâse să se 
întoarcă definitiv în România. 

Tatuat pe braţ, prea plin de el şi tupeist, 
personajul îmi displăcea. În spatele 
ochelarilor de vedere scumpi se ascundeau 
nişte ochi albaştri, agitaţi, care nu-mi 
inspirau încredere. „Ce broscoi!”, m-am 
oripilat în sinea mea. 

Deşi mai mic ca vârstă decât mine, Andi 
arăta mult mai maturizat. Un bărbat 
interesant în aparenţă, nu era, totuşi, stilul 
meu. Mai târziu, i-am înţeles atitudinea de 
cuceritor. Nu ştiu cum se întâmpla, dar 
femeile mişto îi cădeau în plasă fără nici cel 
mai mic efort din partea lui. Aflat în plin 
divorţ, după doar un an de căsnicie, îşi 
făcea de cap. 

Totul era doar o spoială la acest bărbat 
antipatic. Nu avea nici pe departe atât de 
mulți bani pe cât voia să pară, iar tot ce 
câştiga investea în aparenţe: haine, chiloţi 
şi parfumuri de firmă. 

Ambalajul creat de el cu grijă şi 
pedanterie vindea bine un produs ieftin şi 
prost. Cu toate acestea, nu exista o opţiune 
mai bună în acel moment, aşa că am 
acceptat să ieşim împreună. 


Cu obrăznicia care-l caracteriza, mi-a 
spus direct că vrea să se culce cu mine. L- 
am refuzat, încercând să trag de timp, în 
ideea că poate voi înţelege de ce Diana nu 
a vrut să-i dea numărul meu de telefon 
decât după îndelungi insistenţe. 

— Vezi că-i cam nebun, mi-a atras 
atenţia prietena mea, fără ocolişuri. 

— Stai liniştită, mă descurc, la câţi 
nebuni am întâlnit, unul în plus nu mai 
contează, îi fac faţă, am glumit eu. 

Nebunia lui Andi nu m-ar fi deranjat, nu 
aveam pretenţia că aş fi fost vreo 
sănătoasă, dar individul era un necioplit. 

— Nu suport sforăitul. Dacă cineva 
sforăie lângă mine, nu pot să dorm, i-am 
spus eu, pregătită să-i povestesc, cu umor, 
traumele din copilărie, când bunica mea, 
Dumnezeu s-o ierte, sforăia de zguduia 
pereţii. 

— Eu sforăi. Trag şi pârţuri, mi-a replicat 
el, cu naturaleţe. 

— Bine, oricine sforăie când este foarte 
obosit. Şi eu sforăi uneori, am încercat să- 

] scuz, fără să găsesc o justificare şi pentru 
pârţuri. Oricum, nu l-am luat în serios. 

Prima noastră noapte de amor s-a 
consumat în garsoniera lui închiriată. Aşa 
cum intuisem, era ahtiat după sex, pe 
care-l făcea însă fără nici cea mai mică 
implicare, iar asta influenţa calitatea 
actului în sine. Probabil că se credea un as, 
dar nu m-a uimit cu performanţe 
deosebite. 

Fără să mă întrebe dacă m-am simţit 
bine, m-a luat în braţe şi ne-am culcat; mă 
aştepta o zi grea. Nici nu am apucat să 
ațipesc că am auzit un şuierat sinistru. 
Andi sforăia de duduia garsoniera, dar 
sunt convinsă că nici apartamentele 
vecine nu se simțeau mai confortabil. 

[36] Claudia Voicu 


— Iubitule, sforăi, întoarce-te pe partea 
cealaltă, l-am rugat eu, cu tandreţe, 
trezindu-l uşor. 

S-a conformat şi am încercat din nou să 

adorm. 

După fix cinci minute, timp 
insuficient ca să mă ia somnul, 


şuieratul s-a auzit din nou, de data asta 
şi mai înfiorător. M-am uitat la el 
speriată. Horcăitul creştea treptat în 
intensitate, iar la apogeu, ieşeau nişte 
sunete absolut înfiorătoare, după care, 
preţ de câteva secunde, părea că nu mai 
respiră. 

„Moareeee! Andi moareee, iar eu 
sunt sunt goală cu el în pat! Ce mă fac?”, 
m-am panicat şi am tras de muribund, 
în speranţa că-l mai pot salva. 

Spre uşurarea mea, a reacţionat 
repede la aceste gesturi disperate. S-a 
trezit, a molfăit câteva cuvinte, apoi a 
adormit la loc. El nu avea, de fapt, 
nimic, dar mie nu-mi era deloc bine. 
Ceasul se făcuse 3:00, iar la 8:00 
trebuia să fiu în picioare. Aş fi plecat 
acasă, însă locuiam exact în partea 
opusă a Bucureştiului. Mi-a trecut prin 
cap să mă culc în baie, dar am renunţat 
pentru că n-am găsit la îndemână nicio 
pătură pe care s-o aştern pe jos. Trebuia 
să rămân prizonieră în patul care se 
zgâlțâia când Andi încheia o partitură, 

pentru ca imediat, să înceapă alta. Era 
evident că îmi voi petrece noaptea 
uitându-mă pe pereţi. 

Tocmai ce-mi făceam griji pentru 
oboseala pe care trebuia s-o înving a 
doua zi, când un set mitraliat de pârţuri 
mi-a întrerupt gândurile. Andi nu mă 
minţise. Sforăia şi se pârţâia la foc 
continuu. 

Nu-mi dădeam seama dacă pur şi 
simplu nu se putea controla sau o făcea 
din nesimţire. Indiferent de variantă, 
niciuna nu era de tolerat. 

Dimineaţă, Andi, care peste noapte 
îşi căpătase porecla de „Pârţarul 
sforăitor”, era odihnit şi plin de energie, 
în timp ce eu arătam ca naiba. 


[65] 


— Ai apucat să dormi vreun pic? m-a 
întrebat el, parcă vrând să-şi bată joc de 


mine. 


— Nu, deloc. Ai sforăit toată noaptea, i- 
am spus eu, fără să scot o vorbă despre 


pârţurile care i-au însoţit grohăielile. 


Când am ajuns seara acasă, m-am simţit 
cea mai fericită femeie din lume. Am 


realizat cât de norocoasă sunt că nu trebuie 
să suport lângă mine, aşa cum probabil 
multe femei o fac, un asemenea porc. 

Nu i-am mai răspuns niciodată la telefon 
acestui individ îngâmfat şi lipsit de 
maniere. Nu te amăgi că vei putea face să 
funcţioneze o relaţie compromisă grav din 
start. Iluziile îţi asigură o linişte provizorie, 
care se va afla mereu sub ameninţarea 
furtunii. 

Pretenţii de septuagenar 


lui, îmi beam cafeaua şi făceam amor cu 
AAlex. Nu ne bia aşteptam dimineaţa de 

luni, când, conform obiceiu- 
mai văzuserăm de ceva vreme şi îmi era 
dor de el, cu atât mai mult cu cât 
experienţa cu „Pârţarul sforăitor” fusese 
teribilă. 

Desigur, în ciuda relaţiei noastre 
deschise, nu aveam să-i povestesc despre 
această comedie ruşinoasă. Ar fi râs cu 
gura până la urechi şi m-ar fi şantajat ori 
de câte ori ar fi avut ocazia. 

L-am aşteptat în zadar în acea 
dimineaţă. Nu a venit şi nici nu m-a sunat. 
Era prea devreme ca să risc să-l caut eu. 
Putea fi încă acasă, cu nevastă-sa prin 
preajmă şi nu voiam ca vreun gest 
necugetat să ne afecteze relaţia. 

Mi-am băut cafeaua singură, apoi am 

plecat la muncă. 

Seara, stabilisem să ies la cină cu Crina, 
o altă bună prietenă de-a mea. Nu apucam 
să ne întâlnim prea des, pentru că 


amândouă eram „workaholics”. 
Deosebirea consta în faptul că ea trăgea pe 
brânci pentru propria afacere, iar eu eram 
o simplă angajată. 

Deşi ne cunoşteam de multă vreme, nu 
ştiam precis câţi ani are. Nu-i plăcea să-şi 
deconspire vârsta nici măcar prietenelor. 
În orice caz, trecuse de 40 de ani. 

Adepta unui stil vestimentar opulent, 
accesorizat cu bijuterii voluminoase şi 
scumpe, încrustate cu pietre preţioase, 
Crina era o adevărată doamnă, care 
impunea prestanţă. 

Trăia din tinereţe cu Dimitris, un grec 
înstărit, mai în vârstă decât ea cu vreo 
treizeci de ani. Diferenţa mare dintre ei ar 
fi trebuit să-i asigure, teoretic, liniştea în 
plan sentimental. Şi totuşi, Crina avea un 
statut amoros incert. 

Grecul nu voia s-o ia de nevastă, deşi se 
aflau într-o relaţie de concubinaj de 
douăzeci de ani. În plus, îi dăruise şi-o 
fetiţă superbă. 

Dimitris îşi exprimase, mai nou, dorinţa 
de a se bucura din plin de... bătrâneţe. La 

cei şaptezeci de ani ai săi, a înştiințat-o că 
nu este dispus să-şi sacrifice ultimii ani de 
viaţă nici pentru ea, şi nici pentru fetiţa lor. 
Acestea fiind spuse, şi-a făcut bagajele şi a 
plecat în vacanţă cu o tânără căreia putea 
să-i fie străbunic. Prietena mea se simţea 
înjosită de comportamentul omului căruia 
îi stătuse alături două decenii. Un caracter 
puternic, nu se plângea însă niciodată, ci- 
mi povestea aceste lucruri cu o relativă 
detaşare. 

Îşi căuta alinarea în braţele altor bărbaţi, 
de obicei mai tineri, dar cei mai mulţi erau 
interesaţi doar de situaţia ei materială. 

Marea mulţumire a Crinei era Agatha, 
fetița care-i luminase existenţa. S-a 
încăpățânat să o aducă pe lume, deşi 
medicii au avertizat-o că riscă să moară 
dacă nu avortează. 

Ea a făcut însă un pariu cu toţi 
ginecologii de la clinicile de renume din 
ţară şi l-a câştigat. 

Cu o sănătate puţin mai şubredă decât 
ceilalţi copii de vârsta ei, Agatha era o fetiţă 
minunată: frumuşică foc, inteligentă şi 


mămoasă, spre marea bucurie a prietenei 
mele. 

Deşi însăşi viaţa ei era dată peste cap, 
Crina avea tăria să-i încurajeze şi pe alții. 

— Laura, eşti tânără, eşti frumoasă, nu te 
consuma pentru un idiot. leşi în oraş, nu 
sta în casă, o să găseşti tu altul, lumea e 
plină de bărbaţi, îmi spunea draga mea 
prietenă de fiecare dată când mă simţeam 
dezamăgită şi epuizată de atâtea căutări. 

Noua achiziţie a Crinei era un tânăr 
judecător, a cărui familie contesta însă 
relația lor „nepotrivită”. Părinţii lui nu 
acceptau ideea că fiul lor se întâlneşte cu o 
femeie mai matură decât el. 

— Nu mă vrea nici maică-să, nici soră-sa. 
Am fost la ei în vizită şi s-au purtat urât cu 
mine. M-au făcut să mă simt prost, iar el 
nu are niciun cuvânt de spus în casa aia, 
pentru că încă depinde de maică-sa, practic 
e la mâna ei. Mi-au spus că sunt prea 
bătrână, iar el nu mi-a luat apărarea, mi-e 
relatat Crina un episod jenant pentru orice 
femeie de calibrul ei. 

— Nu înţeleg de ce se bagă maică-sa în 
toată treaba asta. Dacă el te iubeşte, ea ar 
trebui să-şi vadă de ale ei, mi-am dat cu 
părerea, pornită împotriva acestei femei 
care se punea în calea fericirii prietenei 
mele. 

Nici Dimitris nu se purta mai măgulitor 
cu ea. Grecul socotea că este o femeie 
căzută, îmbătrânită, iar astea i le spunea 
fără diplomaţie. Acest moşuleţ avea un 
tupeu fantastic. Era cu un picior în groapă, 
dar considera că prietena mea nu mai 
corespunde exigenţelor sale nici ca vârstă, 
nici ca aspect. 

Crina nu lăsa ca toate aceste mizerii să-i 
umbrească pofta de viaţă. Ştia că fericirea 
este, de cele mai multe ori, o opţiune. Era o 
femeie care se respecta. Făcea shopping 
numai în străinătate, de unde-şi cumpăra 
întotdeauna lucruri costisitoare, mergea în 
cel puţin două vacanțe pe an, ieşea la 
mondenităţi şi mânca numai la restaurant. 


Hola, Mallorca! 


După dimineaţa în care a lipsit de la 
Nobişnuita noas u mai vorbisem cu 

Alex de o bună bucată de vreme. 

tră întâlnire matinală, l-am sunat de 
câteva ori, dar 
nu mi-a răspuns. 

De-a lungul timpului, au mai existat 
rupturi în relaţia noastră adulteră, aşa că 
nu mă preocupa prea mult acest abandon. 
Ştiam că este temporar. 

Gândul îmi zbura acum la mult 
aşteptata vacanţă în Mallorca, unde 

plecam peste câteva zile cu Ana, soră-mea, 
şi Mirela, o prietenă comună, de profesie 
medic dentist. Promisesem să ne facem de 
cap. 

Staţiunea în care am nimerit era 
invadată de turişti germani, un fel de 
legiuitori ai distracţiei. Pe la ora 12:00 
începeau să vină în gaşcă la plajă, cărând 
după ei găleţile mari, pline cu Sangria. În 
mai puţin de o oră, erau morţi de beţi, 
pentru ca seara s-o ia de la capăt. Spre 
dimineaţă, îi vedeai cum se poticneau pe 
alei, încercând să găsească drumul spre 
hotel, înjurând zgomotos în limba lor 
imposiblă, pe care nu o ştiam niciuna 
dintre noi, dar era lesne de înţeles că nu- 
şi făceau vreo rugăciune. 

La terase şi în cluburi se asculta muzică 
nemţească, berea era promovată agresiv, 
la concurenţă cu Sangria tradiţională, iar 
în jur se vorbea aproape numai germana. 

Noi, cei câţiva turişti români rătăciţi 
prin staţiunea Playa de Palma, ne simţeam 

discriminați. Vestita insulă a distracţiei ne 
dezamăgea. Unde mai pui că, la mijlocul 
lui iulie, am aterizat pe-o vreme ploioasă, 
cu tunete şi fulgere, în timp ce-n România 
era caniculă. 

A doua zi dimineaţă ne-a întâmpinat 
însă un soare puternic, care ne-a mai 
ridicat moralul. Dacă nu ne vom distra, cel 
puţin ne vom întoarce acasă cu un bronz 
sexy de Mediterană. 

Cineva ne vânduse un pont: în capitala 
insulei, Palma, se făcea shopping bun. 
Aşadar, aveam două variante de a ne 
petrece plăcut concediul: plajă şi 
cumpărături. Lipsea însă ingredientul 
principal pentru ca vacanţa noastră 
exotică să fie una delicioasă: bărbaţii. 

După experienţa cu Marcus, nemţii erau 
ultima nație cu care m-aş fi încurcat, chiar 
şi numai pentru o aventură estivală. 

Odată stabilite priorităţile vacanței, nu 
m-am agitat să intru în grațiile niciunui 
turist alcoolic. 

Singurele perioade din an în care nu 
puneam pic de fard pe faţă erau concediile. 
Mă relaxam în aşa măsură încât nu-mi 
păsa prea mult de cum mă prezentam 
„publicului”. În plus, tenul meu, sufocat de 
straturile generoase de machiaj, avea 
nevoie, din când în când, de o gură de 
oxigen. Dacă nu-i făceam pe plac, 
protesta, cerându-şi drepturile printr-o 
acnee respingătoare. Hotărârea era, deci, 
luată: va fi o vacanţă de abstinenţă. 

Ca să pleci din Mallorca fără să faci sex 
pe plajă era ca şi cum ai merge în Egipt 
fără să vezi piramidele. Mă resemnasem 
cu ideea că nu le poţi avea însă pe toate. 

După programul bine stabilit încă de la 
început, s-au scurs şase zile din sejurul 
nostru. După aproape o săptămână de 
zăcut pe plajă, eram neagră ca o mulatră. 

În ultima seară, mi-a venit cheful să-mi 
pun în valoare bronzul de un arămiu 
intens. M-am machiat cu multă răbdare, 
mi-am stilizat buclele şi mi-am pus pe 

mine un maiou decoltat şi o fustă mini. 
După o verificare de rutină în oglindă, care 
m-a satisfăcut, am ieşit în oraş împreună 
cu cele două companioane ale mele: soră- 
mea şi prietena noastră, Mirela. 

După un tur al staţiunii, în căutarea unei 
loc unde să ne delectăm cu mult râvnitele 
ritmuri latino, ne-am dat seama, ca-n 
fiecare seară, că n-avem nicio şansă. Am 
ochit o terasă mai drăguță, unde muzica 
nemţească măcar nu duduia în boxe şi ne- 
am comandat fiecare câte un Mojito. 

În vecinătatea mesei noastre, stăteau trei 
tipi. Unul dintre ei, de altfel cel mai drăguţ, 
mă fixa insistent cu privirea. 

— Se tot uită unul la mine. E la masa din 
dreapta noastră, le-am spus eu fetelor, 
oarecum intimidată de cei doi ochi care 
mă analizau cu interes. 

— E mişto tipul, a remarcat soră-mea, 
încurajând discret o eventuală apropiere 
de acel necunoscut. 

M-am dus la baie şi, ca din întâmplare, 
m-am intersectat cu admiratorul meu 
străin. 

— Hola! m-a salutat el, crezând că am 

origini spaniole. 

— Hola! i-am răspuns eu cu un zâmbet 
care voia să-i dea de înţeles că are undă 
verde pentru următorul pas, ceea ce s-a şi 
întâmplat. A venit la noi şi ne-a invitat la 
masa lor. 

— Parlez vous francais?  (Vorbiţi 
franceza?), ne-a întrebat el cu un accent 
adorabil. 

Nu mi-a venit să cred urechilor că într-o 
insulă în care de o săptămână auzisem 
numai germana, mi-a ieşit în cale un 
francez. 

Da, vorbeam franceza, şi încă foarte 
bine, fiind singura din micuțul nostru grup 
de fete care stăpânea limba lui 
Voltaire. 

Francezul meu mi-a făcut capul mare. 
Pretindea că are o funcţie importantă la 

una din cele mai faimoase companii 
farmaceutice din lume, că a studiat în 
America şi că ştie să cânte la pian. Trăia-n 
Germania, la Munchen, ceea ce explica 
faptul că-şi petrecea vacanţa în Mallorca, 
desigur însoţit de doi amici nemți. 

Am vrut să-i spun că şi eu conduc 
afacerea familiei, un tabloid de succes din 
România, că mi-am dat doctoratul la 
Cambridge şi mă relaxez cântând la flaut. 

— Ce mincinos! am remarcat în sinea 
mea, prefăcân- du-mă, totuşi, că iau în 
serios toate invențiile pe care mi le 
îndruga. 

Dacă făceam abstracţie de balivernele 
lui, francezul, pe care-l chema Charles, era 
chiar un tip interesant şi atrăgător. 

Înalt, bine făcut, uşor bronzat, cu o 
dantură superbă, de  nefumător, şi 
spontan, Charles îmi plăcea. Era evident că 
eu şi el eram singurii din această gaşcă 
conjuncturală între care exista o oarecare 
chimie. 

Soră-mea îl consilia pe Ralf, unul din cei 
doi amici ai francezului, cum să-şi refacă 
mariajul, în timp ce Mirela flirta timid cu 
Peter, celălalt neamt. 

După vreo patru rânduri de Mojito, 
plătite de însoțitorii noştri, am decis să 
continuăm distracţia într-un club 
subteran, aşa cum sunt toate în Mallorca, 
pentru a nu-i deranja pe turiştii care nu 
petrec până la răsărit. 

Combinația de Mojito şi berea pe care 
am băut-o în club s-a dovedit un puternic 
afrodiziac. Nu mă culcasem niciodată cu 
un francez, iar asta mă motiva şi mai mult 
să vreau s-o fac cu Charles. 

Spre dimineaţă, francezul meu s-a oferit 
să mă conducă la hotel, desigur un pretext 
pentru partida de amor pe care o aşteptam 
amândoi. Eu, ca o abstinentă ce eram de-o 
săptămână, el, ca un burlac aflat în vacanţă 
care nu voia să rateze nimic. 

Charles săruta minunat şi era irezistibil 
de sexy. Şi, totuşi, nu am mers până la 

capăt. Ceva, nu-mi dau seama ce, m-a făcut 
să iau o decizie care l-a bulversat pe 
înfierbântatul meu partener ocazional. Voi 
pleca din Mallorca fără să fac sex. Am zis! 

Ne-am despărţit în faţa hotelului, nu 
înainte de a face schimb de cărţi de vizită. 

Vacanţa mea ca între fete avea să se 
încheie a doua zi fără nicio escapadă 
amoroasă. În ţară, eram sigură că mă 
aştepta Alex. 

Bun venit în România, Ionică! 


tiam că arăt senzaţional după orice 

vacanţă. Bronzată şi relaxată, era cea mai 

glorioasă perioadă a mea din an ca 
femeie. Agăţam oriunde aş fi mers: să fac 
plinul la maşină, în trafic, la farmacie, la 
supermarket, pe stra- 


dă, la coadă la impozite, la interviuri... 

Timp de trei săptămâni, cam cât rezista 
bronzul care mă transforma într-o apariţie 
exotică, îmi permiteam să dau cu flit chiar 
şi bărbaţilor care m-ar fi făcut, în mod 
normal, să fiu în limbă după ei. În urma 
lor, apăreau alţii şi alţii dispuşi să mă 
seducă. 

Soră-mea şi bărba-su, Tavi, erau în 
pregătiri febrile. Aşteptau vizita lui John, 
fiul unor vechi prieteni, stabiliţi în 
America, pe care nu-l mai văzuseră de când 
era copil. 

John, pe care, de fapt, în certificatul de 
naştere îl chema Ionică, era aproape de-o 
seamă cu mine. Mai aflasem despre el că 
are un copil c-o indiancă, dar care 
rămăsese în grija ei. 

Nici soră-mea, nici cumnatu-meu nu au 
putut să-mi spună din ce trăia Ionică, alias 
John. Putea fi salahor, atâta timp cât avea 
însă cetăţenie americană, era un detaliu 
neimportant. 

— Poimâine vine John. Se duce Tavi să-l 
ia de la aeroport, m-a pus în temă Ana, 
aşteptând să-mi vadă reacţia. 

Îmi educasem familia să nu se bage-n 
viaţa mea intimă. Se mulțumea doar cu 
ceea ce simţeam eu nevoia să povestesc. 
Nimeni nu pomenea niciodată cuvântul 
„căsătorie”. Nu mă presau cu întrebări 
stupide de genul „Tu nu te mai măriţi?”, iar 
asta-mi convenea. 

O  compătimeam pe  vecină-mea, 
Simona, pe care mă-sa, tanti Viorica, 
disperată s-o vadă măritată, mai avea un 

pic şi-o trimitea pachet la târgul anual de 
fete de pe muntele Găina. 

— Cui las eu toate astea, Laura, toată 
munca mea? mă întreba tanti Viorica, 
transfigurată de îngrijorare că unica ei fiică 
nu găsea pe niciunul să se însoare cu ea. 

„Care toate astea?” mă întrebam eu în 
gând sincer nedumerită. 

Întreaga avere a lui tanti Viorica era un 
apartament de trei camere, fără 
îmbunătățiri, debranşat de la căldură şi 
care nu mai fusese zugrăvit în ultimii opt 
ani. Eu îl botezasem „Peştera Muierii”. 

Fără să fie nevoie să trag cu urechea, le 
auzeam adesea pe vecinele mele, mamă şi 
fiică, certându-se pe tema măritişului. 

— Cui las eu toateeee astea, Simona? 
Cuiiii, spune-mi tu, cui! zbiera tanti Viorica 
din toţi plămânii. 

Intuiam, după paşi, că se plimba 
nervoasă prin cele trei camere ale 
apartamentului care nu-şi găsea 
moştenitori. 

„Săraca fată” gândeam, cu o compasiune 
nedisimulată, ori de câte ori eram martoră 
fără voia mea la aceste certuri aprige. 

Mama mă scutea de asemenea tâmpenii, 
dar asta nu însemna că nu-şi dorea la fel de 
mult, probabil, ca şi tanti Viorica, să mă 
vadă la casa mea şi să-i fac nepoți. 

Soră-mea, care se căsătorise la douăzeci 
de ani, era la fel de rezervată. Nu-mi plăcea 
să mă sâcâie nimeni pe teme matrimoniale 
şi bunele ei intenţii ar fi declanşat un 
uragan. Cel mult se risca să-mi sugereze 
cam ce gen de bărbat ar fi trebuit să caut. 

Mi s-a părut ceva suspect când a încercat 
să mi-l bage pe gât pe acest Ionică- 
Americanu”. Bărba-su îi insuflase curaj. Au 
făcut un mic consiliu de familie şi au căzut 
de acord că sufletul meu pereche ar putea 
fi John, alias Ionică. Atunci au hotărât să- 
mi fie peţitori de ocazie. 

La insistenţele lor, am mers împreună 
cu Tavi, cumna- tă-miu, să-l întâmpin la 
aeroport pe cel care, erau ei convinşi, îmi 
va deveni soţ. 

Chiar dacă nu puneam preţ pe flerul 
soră-mii, am decis să-mi dau silinţa să-i 
intru în graţii americanului, care trebuia 
să-şi facă apariţia din clipă-n clipă. 

Tavi s-a dus să-l preia de la „Sosiri”, iar 
eu i-am aşteptat în parcarea aeroportului. 
După vreo jumătate de oră, cumnată-miu 
a venit la maşină însoţit de un fel de Yetti 
Omul Zăpezilor. Enormitatea de vreo 120 
de kilograme, tunsă la chelie, îmbrăcată 
într-un maiou care-i dezgolea tatuajele 
oribile şi nişte nădragi lălâi era John. 

Mi-a venit să râd şi m-am gândit la ce 
faţă va face sorămea când îl va vedea. 

John se exprima greoi, dar asta nu avea 
legătură cu faptul că nu mai stăpânea bine 
limba română. L-am suspectat imediat de 
o deficiență de vorbire şi de un handicap 
în fază incipientă. 

— Buna. Io sint Jon. Imi parea binea, mi 
s-a adresat Yetti, într-o semiromână, 
strângându-mi mâna delicată în laba lui 
uriaşă, de fiară. 

— Bine ai venit, John! i-am urat eu din 
politeţe matahalei, care parcă tocmai 
evadase dintr-o închisoare americană de 
maximă siguranţă. 

— Pote ieseam tu si io in oras, m-a invitat 

Yetti pe drum. 

— Da, da, sigur, vorbim, i-am replicat eu, 
aruncându-i o grimasă. 

M-am întors apoi spre cumnată-miu, pe 
care nu m-am putut abţine să nu-l 
avertizez, în şoaptă, că tipul mi se pare un 
oligofren. 

— Şi cu ce te ocupi, John? am încercat să- 

] descos. 

— Nu lucrez, dar am condus camioane, 
mi-a spus, relaxat, Americanu”, deloc 
preocupat de lipsa unui job. 

După ce „John the Giant” („Uriaşul 
John”) a fost livrat la hotel, am simţit 
nevoia să clarific situaţia. 

— Voi cu umflatul ăsta întârziat mintal 
vreţi să mă combin? i-am întrebat, 
furioasă, pe cei doi peţitori ai mei. 

— Laura, este băiatul prietenilor noştri 

din Illinois, care ştii cât de mult ne-au 
ajutat. Te rog, fii şi tu drăguță cu el! 
În plus, nu strică să mai ieşi şi tu în lume. 
Nu mai fi aşa țepoasă! Nu zice nimeni că 
trebuie să-l iei de bărbat, şi-a schimbat 
brusc Ana punctul de vedere. 

— Poate e băiat bun, n-ai de unde să ştii. 
Bărbatul trebuie să fie un pic mai frumos 
ca ăla cu coarne. De asta eşti singură, 
pentru că visezi la Ricky Martin, m-a certat 
părinteşte şi cumnată-miu. 

La îndemnul lui şi al soră-mii, am 
încercat să mă  împrietenesc cu 
urangutanul  româno-american. M-am 
oferit chiar să-l găzduiesc la mine pe 
durata vacanței în România, iar într-o 
noapte am făcut sex. După a treia partidă 
de amor, John mi-a atras atenţia că suntem 
un cuplu. 

— Lora, tu iesti iubita mea! 

Am vrut să îi spun că eu sunt doar 
partenera lui de sex, dar mi-am dat seama 
că ar fi sunat prea grosolan. Am ales să-l 

menajez pe binefăcătorul indirect al 
familiei mele. 

— Da, John, sunt iubita ta! i-am răspuns 
eu, cu jumătate de gură. 

Ionică se purta însă de parcă ar fi venit 
din Albania şi nu din America, locul unde 
visau să trăiască cei mai mulţi muritori de 
rând. Când mergeam împreună la 
cumpărături, se minuna de prețurile din 
România mai ceva ca un sălbatic rătăcit 
prin lumea civilizată. 

— Cat costa o sticla de vin? Cat ieste asta 
in dolars? mă întreba la fiecare produs pe 
care-l puneam în coş. 

— Ar veni cam cinci dolari sticla. 

— Cinci dolars? Fuck! exclama 
americanu-albanez aproape de fiecare 
dată. 

Nici măcar hârtia igienică nu a scăpat 
fără să fie comparată cu cea americană, iar 
concluzia a fost aceeaşi: prea scumpă. 

Văităturile lui mi se păreau de prost gust, 
având în vedere că el plătea cumpărăturile. 
Cu toate acestea, n-am contribuit cu nimic 

la cheltuieli. Soră-mea mă rugase doar să 
mă port frumos cu el, nu să-l şi finanţez. 
Atâta timp cât l-am găzduit la mine şi 
scutea banii de hotel, îi găteam şi îi spălam, 
mi se părea firesc să cumpere şi el de-ale 
gurii şi ce mai era nevoie în casă. 

Ionică-Americanu' a fost printre cei mai 
jalnici tipi cu care am întreţinut relaţii 
intime. Şi un virgin s-ar fi descurcat în pat 
mai bine decât o făcuse el. Iluziile mele că 
am de-a face cu un versat în ale sexului, 
amăgire bazată exclusiv pe tatuajele pe 
care le avea pe tot corpul, s-au spulberat 
încă din timpul preludiului. 

Un bărbat puturos de fel, John nu era în 
stare să se mobilizeze nici măcar când 
făcea amor. Întins pe spate, nu mişca 
niciun deget, lăsând totul în seama mea. 

După multe partide deplorabile, mi-am 
dat seama că-mi pierd vremea. Nu găseam 
nicio calitate la acest ciudat, care-şi dădea 
aere de America. Simţeam că se umpluse 
paharul şi trebuia să îl golesc, ceea ce s-a şi 
întâmplat. Fără să stau prea mult pe 

gânduri, am început să-i strâng în grabă 
lucrurile şi i le-am îndesat în geantă. 
Urangutanul se uita cu ochi mari şi 
nedumeriţi la mine în timp ce-i făceam 
bagajele. 

— Ci se intampla, Lora? m-a chestionat, 

mirat, Yetti. 

Întrebarea m-a întrerupt câteva secunde 
din activitatea mea febrilă. Privirea lui de 
căţel luat la şuturi m-a impresionat 
oarecum, dar nu suficient cât să dau 
înapoi. Eram pornită rău împotriva acestui 
pierde-vară. 

— Right now you are leaving my house. 
You are a looser! Do you understand? The 
greatest looser I ever met (În clipa asta, 
pleci din casa mea. Eşti un ratat. Înţelegi? 
Cel mai mare ratat pe care l-am întâlnit 
vreodată), i-am spus eu, în engleză, ca să 
mă asigur că înţelege fiecare cuvinţel. 

Aşa l-am gonit pe Ionică Americanu” din 
casa mea. Am închis uşa cu cheia în urma 
lui, ca nu cumva să-i treacă prin cap să se 
întoarcă, iar după ce m-am liniştit un pic, 

am sunat-o pe soră-mea s-o pun la curent 
cu noutăţile. 

— Vezi că l-am dat afară pe cretinul de 
John. Probabil că e în drum spre voi. Nu 
mă întreba de ce, pentru că iar mă enervez. 
Pa! am anunţat-o pe scurt, fără detalii 
suplimentare. 

Peste o jumătate de oră, Ana m-a sunat 
înapoi, pe telefonul fix. 

— A fost John pe aici şi m-a rugat să-ţi 
transmit un mesaj. Vrea să-i înapoiezi 
prezervativele pe care le-a uitat la tine. 
Sunt în noptiera din dreapta patului, am 
auzit-o pe soră-mea la capătul celălalt al 
firului. 

Nu mai exista nicio urmă de îndoială: am 
avut de-a face cu un imbecil fără şanse de 
vindecare. 

— Spune-i că impotenţii n-au nevoie de 
prezervative, ci de Viagra, am tipat în 
telefon, uitând că mesagerul nu trebuie 
împuşcat. Am închis, revoltată de 
impertinenţa urangutanului. 

Am suspinat, obosită psihic de toată 
tevatura asta. Îmi era atât de dor de iubitul 
meu Alex. Sexul cu el era formidabil. Ştia 
exact ce-mi place, mă făcea să mă simt cea 
mai senzuală femeie şi mă zăpăcea doar 
când mă privea cu subînţeles. Probabil că 
iubirea care ne unea era principalul nostru 
stimulent sexual. 

Amintirea celei mai recente escapade în 
doi mi-a accentuat nostalgia. În drum spre 
munte, iubitul meu mi-a făcut încălzirea 
pentru ceea ce avea să urmeze peste câteva 
ore: o noapte plină de erotism. Cu o mână 
conducea, iar cu cealaltă mă excita, 
atingându-mă în zonele intime. Nici măcar 
atunci când ne-am oprit la semafor, în 
paralel cu alţi şoferi care ar fi putut să vadă 
scenele sexy din maşina noastră, nu a 
renunţat să mă pipăie. Şi pe mine, şi pe el 
ne excita riscul. Am avut două orgasme. 
Primul, într-o intersecţie din Sinaia, iar al 
doilea, pe serpentinele spre Poiana Braşov. 

Mi-aş fi dorit atât de mult ca Alex să fie 

acum cu mine. 

M-am întins pe canapea, am închis ochii 
şi mi-am imaginat că amantul meu însurat 
mă strânge-n braţe. Aşa m-a luat somnul. 

Criză în relaţia adulteră 


suna pe Alex. Contabilizasem trei 
Asăptămâni de când bia aşteptam să se 

facă ora prânzului ca să-l pot 

nu mai vorbiserăm. După apeluri 
insistente, într-un 
final, iubitul meu mi-a răspuns. 

— Ce faci, dragostea mea? l-am întrebat 
fericită să-i aud vocea. 

— Bine, am ceva treabă, e urgent? m-a 
întrebat el, grăbit. 

— Nu, doar că nu mai ştiam nimic de 
tine..., i-am spus, dezarmată de atitudinea 
lui rece. 

Am aflat, sub forma unui rezumat, de ce 
nu mai dăduse niciun semn de viaţă: îşi 
schimbase locul de muncă şi fusese stresat. 

De atâţia ani de zile, împărţeam în mod 
egal stresul, indiferent că era al meu sau al 
lui. Nu prea înţelegeam de ce de data asta 

nu a mai simţit nevoia să-mi împărtăşească 
grijile. Nu voiam să-l trag însă la 
răspundere, pentru că eu trebuia să fiu 
femeia care-l iubea necondiţionat. Era 
sătul de cicălelile neveste-sii. 

— Când ne vedem? am încercat să forţez 
eu, nerăbdătoare, o întâlnire. 

— Nu ştiu, sunt aglomerat cu multe 
chestii în perioada asta. Hai că nu mai pot 
să vorbesc. Te caut eu. 

Dacă-l pierdeam şi pe el, eram distrusă. 
Mă agăţam de Alex ca înecatul de pai. 

Toată ziua mi-am făcut planuri cum să-l 
recuceresc. Ceva era în neregulă, iar teama 
că ne-am putea despărţi definitiv mă 
scotea din minţi. 

Contrar obiceiului, nu am mai dat 
randament la muncă, încă o dovadă în plus 
că Alex era special. Dacă după orice 
pseudorelaţie încheiată aveam articole de 
prima pagină, de data asta am scris doar 
texte mediocre. 

În timp ce concepeam mintal tot felul de 
strategii de seducţie, fereastra 

messengerului m-a anunţat că am primit 
un mail. 

Îmi scrisese Charles. Venea în România 
peste o lună şi voia să ne vedem. Lucrurile 
începeau să devină interesante. „Nimic nu 
este întâmplător”, mi-am ridicat singură 
moralul. 

Uitasem complet de cucerirea pe care o 
făcusem în Mallorca. Înainte de mă apuca 
să-i scriu, am dat un search pe Google: 
Charles Leroy. 

Nu mică mi-a fost mirarea când am găsit 
zeci de materiale din presa internaţională 
despre francezul meu, însoţite de 
fotografii. Nu exista nicio îndoială că 
Charles este managerul general al uneia 
dintre cele mai mari companii 
farmaceutice din lume. Francezul nu 
fabulase. 

I-am scris că m-a surprins plăcut mailul 
său şi că abia aşteptam şi eu să-l 
reîntâlnesc. 

Din acea zi, Charles a început să mă sune 
aproape în fiecare seară, iar în timpul zilei, 

când eram la birou, îmi trimitea sms-uri 
drăgăstoase. Mă alinta „ma petite 
Roumaine” („micuța mea româncă”) şi 
avea grijă de fiecare dată să mă întrebe şi 
de cățelul meu, Puffy, despre care-i 
povestisem în Mallorca. Ştia că-mi iubesc 
mult patrupedul şi că-mi făcea plăcere să 
vorbesc despre el. 

Mă întreţineam la telefon cu Charles ore- 
n şir şi mă apela indiferent în ce colţ al 
lumii era: Italia, Ungaria, Polonia, SUA, 
Australia, Indonezia... Călătorea mult 
datorită jobului, dar nu mă neglija. Fără ca 
Charles să ştie, mă foloseam de el. Voiam 
să mă răzbun pe Alex. 


Depresia post-divorţ 


tea mea feminină nu mă înşelase. Ceva în 
Arelaţia m aşteptat în zadar un semn de la 

Alex. Perspicacita- 
noastră era mai putred ca niciodată. Nu 
aveam însă 

prea multe arme ca să lupt cu şanse egale 
în războiul împotriva neveste-sii, pe care o 
suspectam că este cauza acestei răceli. 

Nu-mi rămânea decât să aştept şi să mă 
pregătesc aşa cum se cuvine pentru 
revederea cu Charles. Cântecul vesel şi 
optimist al Vondei Shepard, „It's in his 
kiss”, pe care-l pusesem la soneria 
mobilului, mi-a distras atenţia. 

— Ce faci, păpuşă? m-a întrebat Iulia, 
care nu părea tocmai în apele ei. 

— Uite pe acasă, tu? 

— Şi eu la fel. Hai, nu vii pe la mine? m- 
a invitat prietena mea, pe care am simţit-o 
din voce că ar vrea să fiu lângă ea. 

— Ba da. Ajung cam într-o oră. 

— Te aştept, vezi să nu întârzii şi să 
cumperi şi tu, te rog, un pachet de ţigări de 
pe drum. Le-am terminat şi azi n-am scos 
capul din casă. Mersi, te pup, pa. 

Am găsit-o pe Iulia într-o depresie post- 
divorţ. Suferea după milionarul care o 
făcuse fericită, pentru ca apoi s-o 
părăsească în luna de miere. 

— Laura, sunt înnebunită. Nu ştiu ce se 
întâmplă cu mine. Îl iubesc pe George, deşi 
s-a purtat îngrozitor. M-a jignit, m-a făcut 
de râs în public, m-a acuzat că vreau să îi 
toc averea şi că stau cu el din interes. Nu-l 
mai recunosc pe bărbatul de care m-am 
îndrăgostit şi, totuşi, nu-mi pot lua gândul 
de la el, mi s-a destăinuit cea mai bună 
prietenă a mea, izbucnind în plâns. 

George Vasilescu o transformase pe 
Iulia într-o marionetă, pe care o manevra 
după bunul lui plac. Divorţaseră, dar nu-şi 
încheiaseră definitiv socotelile. O suna şi-i 
reproşa că ea este cea care poartă vina 
destrămării scurtei lor căsnicii. Iulia nu 
apuca să spună nimic în apărarea ei, 
pentru că George îi închidea telefonul. 

— Adineauri am vorbit cu el. Mi-a spus 
că din cauza mea ne-am despărţit. Laura, îl 
vreau înapoi cu disperare, a continuat 
prietena mea să mi se confeseze, printre 
hohote de plâns. 

Mi-aş fi dorit atât de mult să-i pot da un 
sfat care să o scoată din starea deplorabilă 

în care se afla, dar adevărul era că nu ştiam 
ce să-i spun. 

Nu apucasem să-l cunosc pe George, ca 
să-mi pot da seama cum trebuie luat acest 
bărbat astfel încât să-i intre minţile în cap. 

În plus, nu eram tocmai o expertă în 
relaţiile cu sexul opus, ba dimpotrivă. 

Iulia se uita la mine, aşteptând parcă un 
miracol. Simţeam că pe umerii mei apasă 
o mare responsabilitate şi nu aveam habar 
cum s-o scot la capăt. 

— Pune-l şi tu pe jar, nu-i mai răspunde 

la telefon! 

Îndemnul meu nu a fost primit cu prea 
mult entuziasm, iar asta am văzut-o 
imediat în ochii Iuliei. Avea nevoie să-i 
audă vocea fostului ei soţ, chiar dacă 
fiecare telefon înseamna o nouă tortură 
psihică. 

— Uite cum facem. Până treci de 
perioada asta, o să mă mut la tine. 
Telefonul tău va sta numai la mine. Nu te 
mai las să vorbeşti cu el. Acest bărbat îţi 

face mult rău. Vrei să ajungi în spital? mi- 
a venit mie o idee. 

— Da, Laura. Am nevoie să stai aici, cu 
mine. Simt că o iau razna, a fost de acord 
Iulia. 

În noaptea aceea, am dormit la prietena 
mea. Voiam s-o ştiu în siguranţă. Când am 
plecat, am stabilit ca într-una din zilele 
următoare să-mi aduc câteva lucruri la ea. 


Peste trei ore, Charles ajungea în 
România. Urma să mă sune după ce se 
caza, ca să luăm cina împreună. Făcusem 
rezervare la unul dintre cele mai de fiţe 
restaurante din oraş. 

— Bonsoir, Laura! (Bună seara, Laura!), 
m-a salutat, în holul hotelului de 5 stele, un 
bărbat serios, îmbrăcat la patru ace şi cam 
sobru. 

— Bonsoir! (Bună seara!), am răspuns, 
căutându-l cu privirea pe tipul sexy, 
bronzat şi vesel din Mallorca, dar fără să-l 
găsesc. 

Charles Leroy de Bucarest nu avea nicio 
treabă cu Charles Leroy de Mallorca. Erau 
pur şi simplu două personaje din filme 
diferite. 

Am încercat să-mi ascund surprinderea 
şi m-am purtat cât mai firesc. 

Odată ajunşi la restaurant, am sperat că 
cele câteva pahare de vin pe care Charles 
le-a băut mi-l vor aduce înapoi pe tipul care 
mă dăduse pe spate în vacanţa din Spania. 
Nu s-a întâmplat aşa. 

Îl aveam în faţa mea pe Charles Leroy, 
managerul unei companii farmaceutice de 
renume, venit în România pentru a încheia 
contracte importante şi care se purta ca 
atare. 

A trebuit să mă adaptez acestei situaţii 
neprevăzute. Mi-am îndreptat spatele, mi- 
am compus un zâmbet protocolar şi am 
început să vorbesc despre criza mondială. 
Am bănuit că-l interesa subiectul şi nu m- 
am înşelat. 

Charles era plin de bani, iar asta se vedea 
încă de la o primă evaluare: purta haine de 

lux, un ceas ultrascump şi avea un telefon 
mobil care costa mai mult decât maşina 
mea. 

Deşi muream de curiozitate să aflu cât 
câştigă, nu l-am întrebat dintr-un 
considerent simplu: mi-a fost teamă să nu- 
mi întoarcă întrebarea. N-aş fi vrut să 
creadă că alerg după banii lui. În plus, 
eram hotărâtă să ţin ştacheta sus. Nu ştiu 
ce impresie avea el despre ziariştii români, 
dar, dacă era una bună, nu intenţionam să 
dărâm un mit, dându-mi în vileag salariul 
umil comparativ cu al său. 

Seara a decurs ca o întâlnire de afaceri: 
agreabilă, dar nu ceea ce mi-aş fi dorit. 

Ne-am întors la hotel, iar el m-a invitat 
în cameră. Stătea doar câteva zile în 
România, aşa că nu avea sens să fac pe 
neprihănita. Seara s-a încheiat cu sex. 

Aveam aşteptări mari de la Charles. Dacă 
nu mă înşela memoria, mai toate sondajele 
pe teme sexuale duceau la aceleaşi 
concluzii: francezii erau cei mai buni 
bărbaţi în pat. 

Charles nu m-a excitat însă nici pe 
jumătate cât reuşise s-o facă în Mallorca. 
L-am catalogat drept mediocru, dar merita 
o a doua şansă. Făceam parte din rândul 
femeilor care credeau în sondaje, aşa că i- 
am găsit o scuză: cu siguranţă era obosit. 

După ce ne-am iubit, mi-a spus că are un 
cadou pentru mine. Speram să fie un 
parfum, pentru că tocmai îmi lichidasem 
stocul. 

— Uite, ţi-am luat asta din India, mi-a 
înmânat francezul cadoul special pentru 
mine. 

Am desfăcut nerăbdătoare cutia învelită 
într-o hârtie galben-pal şi am dat peste un 
mic Buddha. Această statuetă kitschoasă a 
fost cel mai urât cadou pe care l-am primit 
vreodată. Am simulat încântarea şi i-am 
mulțumit. 

Micul Buddha, care bătuse atâta drum 
până-n România, avea să fie expediat în 
satul Răcari, din Dâmboviţa. Orice lucru 
inutil ajungea la ţară, la mama. 

Am înnoptat la hotel, urmând ca a doua 
zi, după ce Charles termina întâlnirile 
planificate, să ne vedem. 

Am ieşit din nou la restaurant, desigur 
tot unul extrem de scump, pe care-l 
frecventam când îmi plăteau alții 
consumația sau doar în zi de salariu, dacă 
mergeam pe banii mei. 

Cina a decurs aproape la fel ca cea din 
seara trecută. Surpriza mi-a fost rezervată 
însă la final. Charles a achitat nota de plată 
cu cardul, fără să lase nicio şpagă 
chelnerului. Mi-a fost îngrozitor de jenă 
față de ospătarul care mă ştia din vedere. 
Îmi venea să scot eu bani din portofel 
pentru a-l recompensa cu o mică atenție 
pentru amabilitatea cu care ne servise, dar 
n-am făcut-o. Nu aveam, încă, niciun 
interes să-i dau peste nas francezului. 

Îngreţoşat de zgârcenia clientului său la 
costum Calvin Klein, chelnerul nu şi-a 
ascuns disprețul. 

— Dar de ce se poartă aşa, pentru că nu 
i-am dat şpagă? m-a întrebat Charles, care 
părea că realizează gafa pe care o făcuse. 

— Probabil, i-am replicat eu, săgetându- 

] cu privirea. 

Cu toate acestea, nu a considerat necesar 
să dreagă situaţia penibilă în care ne 
pusese. Ne-am îmbrăcat şi am părăsit 
localul. „O perioadă nu o să mai trec pe 
aici”, mi-am propus în sinea mea, copleşită 
de ruşine. 

Pentru că nu ne era somn, am mai stat la 
barul hotelului să bem un cappuccino. 

— Vreau să-ţi dedic un cântec frumos, 
mi-a spus Charles, îndreptându-se spre 
pianul aşezat într-un colţ al barului. 

Încă o dată se dovedea că nu mă minţise 
la prima noastră întâlnire din Mallorca: 
chiar ştia să cânte la pian. 

Instrumentul nu era însă funcţional, aşa 
că francezul nu şi-a putut etala calităţile de 
virtuoz. După ce am terminat consumaţia, 
ca şi cu o seară în urmă, am urcat la el în 

cameră şi am făcut sex, iar de data aceasta 
a fost ceva mai satisfăcător. 

Charles era de-o zgârcenie care îmi 
displăcea profund. O cheltuitoare ca mine 
n-ar fi putut face pereche cu un avar ca el. 
În plus, era nefumător şi, deşi spunea că 
nu-l deranjează acest viciu, când a văzut că 
are de-a face cu un fel de şefă a galeriei 
fumătorilor împătimiţi, nu a mai părut atât 
de tolerant. Într-o zi a început să-mi 
explice cum arată plâmânii unui fumător. 
Nu mai aveam nicio îndoială că era 
intoxicat de ţigările mele fumate una după 
alta. În ciuda acestor nepotriveli, mă 
simţeam relativ bine în compania lui. Era o 
idilă de moment convenabilă. Charles s-a 
întors la Miinchen, nu înainte de a-mi 
promite că mă va căuta. Mă plăcea şi 
simţeam asta, dar mă îndoiam că el era 
ceea ce aveam eu nevoie. 

Pescarul de pe Lacul Morii 


fiecare dată când se îmbolnăvea, Marian, 

Bun vecin uburuza mea începuse să dea 
semne de bătrâneţe. De 

posesor al aceleiaşi mărci de maşină, se 


oferea s-o 

oblojească. 
„Ce băiat de treabă!”, mi-am spus 
entuziasmată de promptitudinea 


vecinului meu, care stătea la scara 
alăturată, tot la etajul 3, perete în perete cu 
mine. 

Într-o seară de vară, cineva a găsit de 
cuviinţă să-mi şterpelească numărul de 
înmatriculare de pe faţă. Ştiam că dacă mă 
prindea poliţia, riscam o amendă deloc 
neglijabilă. 

Şi de această dată, Marian m-a scos din 
încurcătură: mi-a confecţionat o plăcuţă 
provizorie. Pentru ca treaba să meargă 
repede, vecinul meu şi-a mobilizat întreaga 
familie pentru misiunea „Plăcuţa”: Marian 
a decupat cartonul, taică-su, domnu' 

Marcel, a scris numerele cu marker, iar 
doamna Nina, mai-  că-sa, şi-a dat cu 
părerea la final. Lucrarea a ieşit de nota 10; 
nici n-ai fi zis că e un fals. 

După ce Buburuza mea a reintrat în 
legalitate, odată cu montarea cartonului, 
Marian m-a invitat la el, la o cafea. 

Era vineri seară şi avusesem o 
săptămână grea, dar nu puteam să-l refuz. 
Erau şi-ai lui acasă, nişte oameni de altfel 
cumsecade. Auzisem, întâmplător, că 
Marian are o relaţie de ani de zile cu o fată 
de prin cartier şi se mutase la ea, dar nu o 
cunoşteam. 

— M-am certat cu tâmpita aia, mi-a 
mărturisit vecinul meu, tocmai când 
dădeam să intru în apartamentul părinţilor 
săi. Mi s-a părut suspectă această 
confesiune spontană. Nu înțelegeam de ce 
credea că m-ar interesa viaţa lui amoroasă. 

Am îngăimat ceva şi am trecut pragul 
casei, din care, două ore mai târziu, nu mai 
ştiam cum să scap. 

Casa era un adevărat haos. Obiecte 
inutile zăceau uitate pe te miri unde, holul 
era aproape blocat de saci umpluţi cu nu 
ştiu ce, pe jos erau aruncate furtunuri, 
cabluri şi piuliţe, iar pe dulapuri erau 
atârnate lucruri ponosite şi sleioase... 

Gazdele mele m-au primit în bucătărie, 
aşezându-mă, la loc de cinste, mi-am dat 
eu seama, pe singurul scaun mai curat. 

I-am salutat părinţii şi am făcut 
cunoştinţă cu Ionuţ, un prieten bun de-al 
lui Marian. Habar nu aveam ce mi se 
pregăteşte. 

Mama lui Marian a intrat direct în 

subiect. 

— Băiatul meu nu mai e cu aia, ştiţi 
dumneavoastră, nebuna cu care şi-a 
pierdut atâta timp, mi s-a adresat doamna 
Nina. 

Nu ştiam şi nici nu voiam să aflu, dar mi- 
am dat seama că asta n-avea nicio 
importanţă. 

— Domnişoara Laura, băiatul meu are 
trei apartamente. Treiiii apartamente, 

înțelegeţi? Treiiii, s-a burzuluit doamna 
Nina la mine, aproape băgându-mi în ochi 
degetele pe care numărase cele trei 
apartamente. 

— Unul din apartamente are tot ce-i 
trebuie, gresie, faianţă, e renovat, mobilat, 
poate oricând să stea în el, a continuat 
bătrâna să-mi prezinte averea fiului său. 

— Păi... e norocos! m-am simţit datoare 
să trag o concluzie. 

— Domnişoara Laura, aia nu avea ce să 
caute cu Marian. E o nebunăăăă, 
domnişoară, o nebunăăăă. Nu puteai s-o 
pui şi tu la masă cu un general, cu un 
ambasador, cu un academician, nu ştiu 
dacă mă înţelegeţi ce vreau să spun, mi-a 
aruncat ea o privire iscoditoare, ca să 
verifice dacă pricepeam. 

Sincer, nu-i înţelegeam îngrijorarea. 
„Poate l-o îmbrăca pe bărba-su în general 
şi l-o pune în capul mesei”, m-am gândit, 
amuzată. 

În tot acest timp, Marian, roşu la faţă ca 
racul după cele trei beri pe care le dăduse 
pe gât pe nerăsuflate, mustăcea. 

Maică-sa se descurca de minune în rolul de 
peţitoare. 

N-am apucat să mă dezmeticesc bine, că 
în discuţie a intervenit şi prietenul Ionuţ. 

— Laura, vă aştept pe tine şi pe Marian 
mâine la un grătar. Să vă lăsaţi maşinile 
acasă, mi-a sugerat Ionut, pe un ton atât de 
familiar de parcă ne cunoşteam de-o viaţă. 

— Nu pot mâine, am treabă, m-am scuzat 

eu. 

— Laura, nici nu vreau să aud aşa ceva. 
La 17:00, sunteţi la mine! a insistat 
peţitorul secund. 

— Aaaa... serios nu pot. 

— Am încheiat subiectul, a fost el ferm pe 

poziţie. 

— Domnişoara Laura, am şi eu o vârstă. 
Nu ştiu cât o să mai trăiesc. Vreau şi eu 
nepoți, mă înţelegeţi? Pe Marian l-am făcut 
la bătrâneţe, a reintrat în scenă doamna 

Nina. — La câţi ani l-aţi făcut? am părut eu 
interesată. 

— La 30 de ani, a venit prompt 
răspunsul, urmat de un oftat adânc. 
Doamna Nina ştia tot despre mine, după 
cum aveam să-mi dau seama din discuţii, 
mai puţin faptul că trecusem de 30 de ani. 

— Am auzit că v-aţi schimbat uşile, mi-a 
spus ea hodoronc-tronc. 

Este adevărat că tocmai terminasem de 
revonat garsoniera, dar nu mi-am imaginat 
nicio secundă că era un subiect de larg 
interes pentru vecinii mei. 

— Da, aşa este, i-am confirmat 
informaţiile pe care le deţinea din surse 
numai de ea ştiute. 

— Laura, la ora 17:00, să nu uiţi, da? s-a 
trezit, din nou, prietenul Ionuţ, care băuse 
la rândul lui destul de mult. 


Singurul care asista pasiv la discuţie era 
tocmai personajul pentru care se scrisese 
această comedie: vecinul meu binevoitor, 

Marian. Se mulțumea să zâmbească, din 
când în când, în colţul gurii. 

În acest fel, s-a scurs o oră şi jumătate. 
Am considerat că timpul alocat acestor 
ciudaţi a expirat şi am dat să mă ridic de pe 
scaun. 

— Unde plecaţi, domnişoara Laura? Vă 
rog, staţi jos! mi-a cerut, pe un ton 
categoric, doamna Nina, împingându-mă 
la loc pe scaun. 

— Sunt foarte obosită şi aş vrea să mă 

duc acasă. 

— Nu se poate, aşa devreme? Trebuie să 

mai staţi. 

— Dar... 

— Fără niciun dar, vă rog! 

Jenată de insistenţele „soacrei” mele, nu 
am mai opus rezistenţă. 

— Ştiţi ce mi-a zis Marian zilele trecute? 
Mamă, ce ar fi dacă am sparge peretele care 
ne separă de Laura şi am avea o sufragerie 
comună? m-a pus la încercare tanti Nina, 
zâmbindu-mi complice. 

— Cum ar fi? a fost tot ce am putut spune, 
îngrozită realmente de această glumă, care 
în urechile mele a sunat ca un scenariu de 
groază. 

După încă o jumătate de oră, aproape am 
zbughit-o spre hol, împiedicându-mă de 
un sac în disperarea mea de a nu fi oprită 
din drum. 

— Noapte bună! mi-am luat rămas-bun 
de la familia Bundy, cum îi poreclisem în 
gând. 

Pe la mijlocul holului, aud în spatele meu 
o voce de bărbat, care mă striga panicat că 
aş putea dispărea pe uşă. 

—  Domnişoara Laura, domnişoaraaa 

Lauraaa! 

Întorc capul, speriată, iar în faţa mea văd 
un bătrânel uscăţiv şi chelios, îmbrăcat 
într-o pijama peticită şi decolorată. Era 
domnul Marcel, tatăl lui Marian, care se 
retrăsese în sufragerie când am venit eu. 

— Vreau să vă arăt ceva, îmi spune el, 
deschizând uşa de la baie. 

Atârnată de o frânghie, am văzut o 
pereche de chiloţi bărbăteşti pusă la uscat. 
apartamente, dar îşi spală singur şi 
chiloţii”, am presupus eu. 

— Asta e pasiunea lui Marian, mi-a spus 
pâtrânul, pe un ton solemn, întocmai ca un 
general la o ceremonie militară. 

„Cum să ai ca pasiune spălatul 
chiloţilor?”, m-am întrebat în sinea mea. Şi 
totuşi, de la familia Bundy mă puteam 
aştepta la orice. 

— Ce părere aveţi? 

— Păi... e bine! am replicat eu, cu o 

privire tâmpă. 

— Are 3 kilograme..., a adăugat domnu' 

Marcel. 

Pentru că ceva nu se potrivea, am 
inspectat baia c-o privire de ansamblu. În 
chiuveta îmbâcsită, umplută cu apă, am 
dat cu ochii peste un peşte viu, care se agita 
neputincios, parcă simțind că i se apropie 
sfârşitul. 

— A, da? Păi... e mare, am exclamat, cu 
un aer de mirare, dându-mi seama că nu 
budigăii de pe sârmă erau centrul atenţiei. 

— Da, este, este. Numai din ăştia prinde 
Marian. Domnişoara Laura, mergeţi într-o 
zi cu el la pescuit, m-a sfătuit al treilea 
pețitor din seara aceea. 

— Dar unde prinde peşti aşa mari? am 
întrebat eu, străduindu-mă să par 
impresionată de captura vecinului meu. 

— Pe Lacul Morii... 

Am început să râd. M-am închipuit cu 
undiţa în mână, pe malul Lacului Morii. 
Era prea mult pentru o singură seară. 

Marian a ţinut morţiş să mă conducă 
acasă, deşi aş fi preferat să nu o facă. Îmi 
lua două minute să ajung de la scara lor la 
a mea. 

— Laura, dacă vrei să ieşim la o cafea, să 
îmi spui, da? a strigat în urma mea, 
încurajat probabil de berile băute cu nesat. 

M-am făcut că nu-l aud şi am intrat val- 
vârtej în scară, de teamă ca nu cumva 
vecinii mei să tragă concluzii pripite. N-aş 

fi vrut ca o presupusă relaţie cu pescarul să 
mă aducă în atenţia babelor care cleveteau 
toată ziua pe banca din faţa blocului. 

Păcatele călugărului Serafim 


ma dată când ne văzuserăm hotărâserăm 
Dsă mă mut e o săptămână, nu mai ştiam 

nimic de Iulia, deşi ulti- 

la ea ca s-o ajut să treacă peste 

despărţirea de George. 

Nu mă mai căutase, iar eu mă luasem cu 
treabă la birou. 

Într-o seară, mă pregăteam să ies în oraş, 

când m-a sunat. 

— Ce faci, fetiță? am auzit în telefon 
vocea binedispusă a prietenei mele. 

— Bine, pe-acasă, mă pregăteam să merg 
să beau o cafea cu Olivia, tipa cu agenţia de 
publicitate. Tu cum eşti? Pari în toane mai 
bune, am constatat eu. 

— Laura, tocmai de asta te-am sunat. Să 
te pun la curent cu noutăţile. M-am 
împăcat cu George, ne-am recăsătorit şi m- 
am mutat cu el în vila pe care o are în 
Cartierul Francez. Când ne faci o vizită? m- 
a întrebat Iulia, care era, fără nicio 
îndoială, fericită. 


— Bravo, Iuli! Dacă ai ştii cât mă bucur 
să aud asta. Sincer, mi-am făcut griji 
pentru tine. O să trec într-un weekend să- 
ţi văd noua casă. 

— S-ar putea să avem musafiri, dar o să 
încerc să mă sustrag şi să stau cu tine. Am 
multe să-ți povestesc, mi-a spus, 
entuziasmată, Iulia. 

Prietena mea se născuse clar sub zodia 
norocului. George părea atât de categoric 
în sms-urile pe care i le trimitea încât n-aş 
fi crezut că vor mai fi vreodată împreună. 


M-am îmbrăcat şi am ieşit pe uşă. Peste 
un sfert de oră, trebuia să mă întâlnesc în 
mall cu Olivia. 

Proprietara unei agenţii de publicitate de 
succes, Olivia era o fată de nota zece. 
Divorţată, îşi creştea singură băieţelul în 
vârstă de 11 ani. 

Era o femeie pe care, în mod normal, 
orice bărbat ar fi trebuit să şi-o dorească 
lângă el. Drăguţă, inteligentă, cu o situaţie 
financiară bună, descurcăreaţă şi de un 

calm desăvărşit. Acestea erau calităţile 
pentru care o admiram sincer. 

Şi totuşi, fie bărbaţii nu i le vedeau, fie nu 
le apreciau. 

Prietena mea îşi schimba regulat 
partenerii. Deşi se învârtea prin lumea 
bună, unde mişunau bărbaţii culţi şi 
rafinaţi, Olivia nu reuşea să aibă o relaţie 
stabilă. 

— Parcă au înnebunit cu toţii. Vor numai 
sex, mi se plângea, pe bună dreptate. 

— Nu mai există valori morale, respect 
pentru cuplu, căsnicie, familie..., vorbeam, 
la rândul meu, din experienţă. 

Dacă eu eram genul care cu greu lăsa de 
la ea într-o relaţie, Olivia era exact opusul 
meu. Mă gândeam că trebuie să fii un mare 
prost să cunoşti o femeie ca ea şi să-i dai cu 
piciorul. Şi totuşi, asta i se întâmpla tot 
timpul. 

Olivia ştia să păstreze aparențele. 
Nimeni din anturajul ei profesional nu-i 
bănuia frustrările pe plan personal şi 
umilinţele pe care le accepta în numele 
unei relaţii. Nu suporta singurătatea, iar 


această teamă o transforma într-o sclavă a 
bărbaţilor. 

I se oferea cu totul primului venit, pentru 
ca mai apoi să regrete. Olivia se pricepea să 
facă bărbaţii să se simtă bine în compania 
ei, tocmai de aceea nu înţelegeam de ce o 
părăsesc unul după altul. 

Gătea excelent, organiza seri romantice 
cu mâncare bună, lumânări şi masaj erotic, 
le făcea cadouri scumpe, îi scotea la 
restaurant pe banii ei şi trecea cu vederea 
dacă nu o răsplăteau la rândul lor nici 
măcar c-o floare. Probabil tocmai de asta o 
relaţie nu dura mai mult de trei luni. 
Bunăvoinţa ei dusă la extrem suna a 
disperare în urechile bărbaţilor. 

Confidenţele unei fete de oraş 

Olivia făcuse multe gesturi nebuneşti în 
contul dragostei după care suspina. 
Femeie credincioasă, când călătorea prin 
ţară, mergea la mănăstiri să se roage. Aşa 
l-a cunoscut în Bucovina pe călugărul 
Serafim, care avea să-i devină amant. 

L-a sedus pe nefericit fără nici cea mai 
mică mustrare de conştiinţă. Când în joc 
era împlinirea ei amoroasă, călca peste 
cadavre. 

La fiecare sfârşit de săptămână, Olivia 
urca în maşină şi fugea la mănăstire. 
Făceau sex chiar în chilia călugărului, 
printre icoane, candele, cruci, cărţi 
bisericeşti şi miros de tămâie. 

Serafim se călugărise de cinci ani ca să- 
şi trateze o dependenţă bolnăvicioasă de 
sex. A luat calea mănăstirii pentru a-şi 
purifica trupul şi sufletul. Se crezuse 
vindecat până să apară Olivia. Relaţia 
interzisă cu Serafim o zăpăcea pe prietena 
mea, care a ajuns să se îndrăgostească de 
el. Era o aventură unică, periculoasă şi 
incitantă în aceeaşi măsură. De fiecare 
dată când se iubeau, Olivia îşi simţea 
trupul zvâcnind de fiori care-i fuseseră 
străini până atunci. Păcătuia, dar nu-şi 
putea înfrâna dorinţele trupeşti care o 
mistuiau. Odată ce păşea pragul chiliei, 
remuşcările se contopeau cu trăirile 
erotice ale unei femei cu o poftă de sex de 
nestăvilit. Se abandona în braţele lui 


Serafim, la lumina palidă a lumânării, ca 
o virgină care trăia cele dintâi emoţii ale 
dragostei carnale. 


Idila lor s-a terminat însă după vreo opt 
weekenduri de amor în chilie. Odată ce a 
încălcat canoanele bisericeşti, călugărul 
Serafim s-a trezit din amorţeala sexuală. 
A înlocuit-o pe Olivia cu altă enoriaşă, 
mai tânără şi mai focoasă, după cum avea 
să afle chiar de la el. 

Amorezată de călugărul pervers, a 
suferit mult. Şi-a mai făcut drum pe la 
mănăstire de câteva ori, dar Serafim nu a 
băgat-o în seamă. 

Olivia nu suporta această înfrângere: ea 
era femeia care-l făcuse să cadă în păcat 
şi îşi cerea dreptul. Atunci când a simţit 
că-l pierde definitiv, l-a hărțuit cu 
telefoane şi cu mesaje de ameninţare. 
Voia să-l reclame la Patriarhie pentru 
relaţii  necuviincioase şi coruperea 
credincioaselor care veneau să se roage la 
mănăstire. 

Am reuşit s-o liniştesc după multe 
sesiuni de terapie prietenească. 
Răzbunarea nu ar fi ajutat la nimic. S-ar fi 
făcut vâlvă, iar statutul ei nu-i permitea să 
fie târâtă într-un astfel de scandal. 
Afacerile i-ar fi fost compromise. 

Olivia şi-a muşcat buzele de ciudă că nu 
putea să-l pedepsească pe cel care-şi 
bătuse joc de ea, dar, într-un final, a 
renunţat la această idee nebunească. Multe 
femei îşi fac un ideal în viaţă din aducerea 
pe calea cea bună a bărbaţilor lipsiţi de 
orice moralitate. Se luptă din răsputeri să- 
i convertească la iubire, în ciuda voinţei 
lor. Abia la final de drum, când sunt 
stoarse de putere, înțeleg că dragostea şi 
fidelitatea nu pot fi impuse nici cu forţa, 
nici cu vorbe dulci. 


Teoria membrului-fantomă 


pundea la telefoane şi nici nu mă suna. 
DNiciodată nu e câteva luni, Alex parcă se 

evaporase. Nu mai răs- 

trecuse atât de mult timp fără să 
vorbim. Nu era semn bun. De-a lungul 
anilor, făcusem multe repetiţii pentru ca 
finalul să nu mă dărâme pishic. Ştiam că 
relația adulteră nu va dura până la adânci 
bătrâneţi. Era evident că iubirea noastră 
ajunsese la capăt de drum. E drept că-mi 
imaginasem altfel despărţirea. 

— Sufleţel, după amputarea unui picior, 
bolnavul are impresia că membrul inferior 
este încă la locul lui. Chiar simte 
furnicături în călcâiul pe care, de fapt, nu-l 
mai are. Această tulburare se numeşte 
sindromul de membru-fantomă. Cam aşa 
vei rămâne şi tu pentru mine. Indiferent ce 
se va întâmpla cu noi, nu vei dispărea 
niciodată din viaţa mea, vei fi mereu cu 
mine, îmi explicase Alex un fenomen 
medical, ca să mă asigure de dragostea lui 
veşnică. „Dar eu aş prefera să fiu un picior 

funcţional, perfect conturat, cu gleznă fină, 
admirat de bărbaţi. Nu vreau să fiu un 
picior amputat”, mi-a trecut atunci prin 
minte, fără să-i împărtăşesc această 
opţiune. Nu ar fi avut niciun sens. 

Şi iată-mă ajunsă dintr-odată, în ciuda 
voinţei mele, un blestemat de picior 
amputat. Fără niciun avertisment sau 
diagnostic prin care să-mi fi justificat 
această intervenţie radicală, dr. Alex 
Cristescu mă amputase şi mă aruncase cu 
desconsideraţie în containerul pentru 
deşeuri toxice. 

— Dacă un bărbat nu te vrea o dată, tu să 
nu-l mai vrei niciodată! mă sfătuia mama, 
când simţea că am nevoie de încurajări. 

„Mama are dreptate”, am reflectat eu. 

Aşa s-a închis, într-o seară, cel mai fericit 
capitol din viaţa mea amoroasă, căruia îi 
dedicasem întreaga tinereţe. Subit şi fără 
regrete. Viaţa mergea mai departe. 

Am decis să-i dau vestea şi soră-mii. 

— N-am vrut să-ţi spun până azi, dar 
Alex m-a părăsit, am anunţat-o pe Ana. 


— Ei na? Cum aşa? s-a mirat ea cu 

sinceritate. 

— Mda... N-a mai dat niciun semn de 
luni de zile. Oricum, nu mai puteam s-o 
lungim aşa, fără nicio perspectivă. Am şi eu 
o vârstă, nu-mi mai permit să-mi pierd 
vremea cu bărbaţi însuraţi, i-am spus, 
încercând, de fapt, să mă conving, pe mine 
însămi. 

— Ai dreptate, Laura. Dar ştiu că îl 

iubeai... 

— Dragoste cu sila nu se poate, Ana. O 
să-mi văd de ale mele şi o să iubesc pe 
altcineva. 

Nu ştiu dacă Ana m-a crezut sau nu, dar 
cel puţin a vrut să-mi dea impresia c-o face. 

— Dacă vrei să vii pe aici să vorbim, eu 
sunt acasă, mi-a spus, pregătită să-mi 
suporte o nouă criză de plâns isteric, 
specifică oricărei despărţiri care mă afecta. 

Nu voiam să trec pe la ea. Relaţia cu Alex 
trebuia să beneficieze de funeralii speciale. 
Dacă pentru oricare alt bărbat aş fi plâns, 
am decis ca iubirea dintre mine şi el să fie 
înhumată cu discreţie, aşa cum o şi 

trăisem. Nu am vărsat nici măcar o 
lacrimă. 
În vizită la Palatul Peleş 


fost s-o vizitez pe Iulia, la vila 
Amilionarului său soţ, şa cum promisesem, 
într-unul din weekenduri, am 
George Vasilescu. Casa era una dintre cele 
mai impunătoare din selectul Cartier 
Francez. Pentru că aveam chef să beau, am 
luat un taxi, care m-a lăsat în faţa porţii. 

— Ce casă frumoasă! a exclamat 
taximetristul, obligân- du-mă într-un fel 
să-i las o şpagă mai grasă. 

— Da, am constatat şi eu, deloc încântată 
că trebuia să mai adaug 3 lei la suma pe 
care voiam să i-o dau iniţial. 

Am sunat la soneria de la poartă şi mi-a 
deschis un paznic. 

— Bună seara! Pe cine căutaţi? m-a 
întrebat politicos bărbatul, dar 
măsurându-mă din cap până-n picioare. 

— Pe doamna lulia. Sunt prietena «ei, 
Laura, i-am răspuns, uşor deranjată că mă 
analiza cu o oarecare îndoială. 


— Aşteptaţi puţin, vă rog! mi-a spus şi a 
dispărut în spatele porţii. 

S-a întors după câteva minute, de data 
asta afişând un zâmbet forţat. 

— Doamna vă aşteaptă! m-a anunţat 
paznicul, deschizându-mi poarta. 

Am intrat în curtea spațioasă, unde am 
văzut, în fugă, o piscină în aer liber. Vila era 
imensă şi construită cu bun gust. Văzusem 
pe la televizor casele vedetelor de la 
Hollywood, iar cea pe care o aveam în faţă 
era la fel de somptuoasă. „Parcă ar fi 
Palatul Peleş”, m-am gândit eu, de-a 
dreptul impresionată. 

— Bună seara şi bine aţi venit! Poftiţi, vă 
rog! m-a întâmpinat în pragul uşii o femeie 
între două vârste, care purta o uniformă 
albă, apretată. 

— Bună seara! 

— Laura, ai ajuns. Ce mă bucur să te văd, 
fetiţă! m-a îmbrăţişat Iulia. 

Prietena mea arăta senzațional. 
Dintotdeauna a ştiut să-şi pună în valoare 
atuurile fizice. Îmbrăcată într-o rochie 
verde, lungă, dar cu un decolteu generos, 

cu părul blond, lung şi des, lăsat în 
aparenţă neglijent pe spate, fardată fără 
cusur, Iulia strălucea şi avea exact alura 
unui star. 

— Hai să-l cunoşti pe Geo, m-a invitat ea, 
fără să-mi lase timp de acomodare. 

M-a luat de mână şi m-a dus într-un 
living mare cât un apartament de două 
camere. 

— Ea este Laura Muşat, cea mai bună 
prietenă a mea şi o ziaristă de excepţie, m- 
a prezentat Iulia nu doar soţului ei, ci şi 
celor zece invitaţi pe care-i aveau la masă. 

— Laura, mă bucur să te cunosc. Iuli mi- 
a vorbit mult despre tine, s-a ridicat de la 
masă celebrul milionar George Vasilescu, 
întinzându-mi mâna prietenos. 

— Şi eu mă bucur să vă întâlnesc, i-am 
spus eu, încercând să-mi înving timiditatea 
normală atunci când faci cunoştinţă cu 
unul dintre cei mai avuţi şi importanţi 
oameni din România. 

— Draga mea, te rog! Eu sunt Geo, nu-mi 
mai vorbi cu pronumele de politeţe că doar 
n-ai venit la mine pentru interviu de 


angajare, a glumit amfitrionul meu, iar toţi 
musafirii au râs. 

După cum aveam să-mi dau seama, 
George era un personaj foarte agreabil, cu 
mult umor şi o gazdă excelentă, care ştia să 
te facă să te simţi bine. Nu corespundea 
deloc cu portretul pe care i-l conturasem, 
influențată fiind de cum se purtase cu 
prietena mea până la împăcare. 

Confidenţele unei fete de oraş 

George m-a invitat la masă şi nu am 
putut refuza, deşi mă simţeam stingheră. 
Toţi musafirii erau la fel de sus-puşi ca şi 
el. 

Am nimerit între un politician cunoscut 
şi un reputat medic, proprietarul unui lanţ 
de clinici private din Bucureşti. 

O menajeră se preocupa ca invitaţilor să 
nu le lipsească nimic. Nici nu apucam să 
golesc bine paharul de vin, că într-o 
secundă era umplut la loc. Abia terminam 
de mâncat şi farfuria dispărea instant. 

— Domnişoara mai doreşte ceva? mă 
întreba menajera cam din zece în zece 
minute. 

Era de o amabilitate care deja mă sâcâia. 
Îi mai rămânea doar să mă şteargă cu 
şerveţelul la gură la finalul cinei. 

Deşi îmi era foarte foame, am mâncat cu 
noduri. Nu mă simţeam în largul meu. Am 
prins un moment favorabil pentru a-i şopti 
Iuliei că aş vrea să ne retragem undeva, 
numai noi două. 

— Mă duc să-i arăt Laurei casa, ne-a 
scuzat Iulia în faţa lui George şi a 
musafirilor. 

Am urcat mai întâi la etaj, unde erau 
dormitoarele familiei. Nu mă înşelasem. 
Casa era cât un palat. Un lux cum nu mai 
văzusem în viaţa mea. 

„Gata, am pierdut-o şi pe Iulia”, m-am 
gândit panicată. Dar nu era aşa. 

Cu toată această opulenţă care o 
înconjura, prietena mea rămăsese aceeaşi 
fată bună şi deschisă pe care o ştiam de ani 
de zile. Mi-a povestit cum George i-a trimis 
acasă un buchet de câteva sute de 


trandafiri, care abia a încăput pe uşa 
apartamentului ei, însoţit de un bilet în 
care o ruga sa-l ierte. O iubea. A cerut-o din 
nou de soţie şi s-au recăsătorit în regim de 
urgenţă. În aceeaşi zi şi-a mutat hainele în 
vila lui. 

Prietena mea redevenise peste noapte 
una dintre cele mai invidiate femei. Să fii 
nevasta lui George Vasilescu, un afacerist 
respectat şi de succes, însemna ceva. Am 
ciocnit un pahar de vin în cinstea celei de- 
a doua sale căsnicii cu acelaşi bărbat. Nu i- 
am spus nimic de Alex pentru că nu voiam 
să-i umbresc fericirea. Era seara ei de 
glorie şi trebuia să rămână aşa. 

Iulia a insistat să înnoptez la ei. Am stat 
de vorbă până dimineaţa şi adevărul e că n- 
aveam nicio tragere de inimă să mai plec. 

Nu mai călcasem niciodată într-o casă de 
milionar, aşa că am profitat de invitaţia 
Iuliei. Am dormit ca un bebeluş în 
aşternutul din mătase naturală. 

Doru'-Infractoru' 


ani, avea doar câteva riduri. Nimeni nu- 
Ami dădea m avut norocul să semăn cu 

mama, care, la 60 de 
vârsta, iar ăsta era un avantaj pentru 
orice femeie. Păream cu cinci-şase ani 
mai tânără, ceea ce făcea să fiu curtată 
adesea de bărbaţi mai mici decât mine. 

Nici măcar când încercam să scap de 
ei, invocând diferenţele de vârstă, nu se 
lăsau intimidaţi. Ştiau din copilărie 
zicala cu găina bătrână care face ciorba 
bună. 

„Gerovitalii”, aşa cum le spunea 
Sandrina, devoratoarea de puştani, nu 
erau însă specialitatea mea. Prioritate 
aveau bărbaţii mai maturi sau măcar de- 
o seamă cu mine. 

Şi totuşi, îmbătrâneam şi nu testasem 
şi eu niciunul. Ştiam din povestirile 
Sandrinei că „Gerovitalii” îşi dau silinţa 
să impresioneze femeile experimentate. 

Am decis că a venit vremea să o încerc 
şi pe asta: să mă culc cu un bărbat mult 


mai tânăr. Aşteptam doar să apară 
oportunitatea, care nu s-a lăsat aşteptată. 

Într-o zi, „Buburuza” mea a făcut atac 
de cord. I-a murit motorul, iar vecinul 
meu pescar nu a putut remedia 
defecţiunea. A fost nevoie s-o duc la 
service. 

Maşinuţa mea a ajuns pe mâinile unui 
tinerel brunet, cu ochii negri, sexy şi 
vorbăreţ, care mi-a promis că-mi va 
resuscita „Buburuza? repede. Am 
schimbat numerele de telefon şi a rămas 
să luăm legătura dacă e nevoie. 

Chiar în aceeaşi zi, Doru, aşa cum îl 
chema pe bruneţel, m-a sunat să-mi spună 
cam cât mă costa reparația. Factura, destul 
de piperată, îmi dădea peste cap bugetul. 
Doru mi-a sugerat însă că voi beneficia de 
o reducere. Era patronul service-ului şi îşi 
permitea să facă favoritisme. 

În seara următoare, am primit alt telefon 
de la el. De data asta, m-a anunţat când voi 
putea să-mi iau în primire maşina. Aveam 
impresia că mecanicul îşi căuta de vorbă. 

Doru s-a ţinut de cuvânt: mi-a acordat 
reducerea promisă, iar maşina a fost gata 
la termen. 

După câteva zile, deşi  reglasem 
socotelile, m-a căutat din nou. Voia să 
verifice cum se comporta „Buburuza”. Am 
dat dintr-una în alta, iar conversaţia s-a 
prelungit. Am stat de vorbă două ore, 
pentru ca la final să mă invite la o cafea. 
Aşadar, nu mi se păruse că-mi făcea ochi 
dulci. 

Pentru că ştiam clar de ce mă întâlnesc 
cu el, nu l-am plimbat prea mult până să 
facem sex şi m-am felicitat pentru asta. 

Doru-Gerovitalu” era demenţial în pat. I- 
am mulţumit în gând Sandrinei că-mi 
deschisese ochii. 

Tinerelul era cel mai bun bărbat cu care 
întreţinusem relaţii sexuale până atunci. 
Acorda importanţă preludiului, aşa cum 
puţini bărbaţi o făceau, avea iniţiativă, 
imaginaţie şi nu obosea niciodată. Era un 
armăsar în toată regula. Venea la mine 
aproape în fiecare seară şi ne dădeam frâu 
liber plăcerii. 


— Ce se întâmplă cu tine, Laura? Radiezi 
de la o vreme, mă întrebau colegele de 
birou, care observaseră că ceva îmi prieşte. 

„Mi-o trag cu o bunăciune de 22 de ani, 
ceea ce vă recomand şi vouă”, aş fi vrut să 
le răspund cu obrăznicie celor pe care le 
ştiam bârfitoare incurabile. 

— Nimic deosebit, vi se pare, am păstrat 
eu secretul unui chip luminos, care 
transmitea satisfacţie sexuală. 

Abia aşteptam să termin ziua de muncă 
şi să mă văd cu Doru. Venea mereu cu idei 
noi în relaţia noastră erotică, iar asta îmi 
plăcea la nebunie. 

Doru era un băiat pe care-l ducea capul. 
Uneori, nu simţeam diferenţa de vârstă 
dintre noi. 

Avea planuri să-şi dezvolte afacerea pe 
care şi-o pusese singur pe picioare, voia 
să mai facă angajări şi intenţiona ca peste 
doi ani să-şi deschidă încă un service. 

După vreo trei săptămâni de amor, mi 
s-a năzărit să mă joc de-a relaţia serioasă. 
Deşi mă pricepeam la gătit, erau puţini 
bărbaţii cărora le făcusem această 
onoare: să le pregătesc de mâncare. 
Pentru efortul depus în pat aproape seară 
de seară, m-am gândit să mă revanşez 
faţă de tinerelul meu patron de service. 

Cu timpul, ne-am obişnuit să mâncăm 
seara împreună, să ne uităm la un film bun 
şi apoi să facem sex. 

Doru îmi aducea flori, îmi trimitea 
mesaje care-mi înseninau ziua, îmi 
oferea mici cadouri şi mă răsfăţa spunân- 
du-mi „iubita mea”. Mă temeam că 

lucrurile încep să se complice. Nu aş fi 
vrut să se îndrăgostească de mine. 

Aşa s-au scurs trei luni şi jumătate. 
Relaţia cu Doru m-a făcut să ignor cu 
desăvârşire  sms-urile, mailurile şi 
telefoanele de la Charles. Nu înţelegea de 
ce nu-i răspund şi era îngrijorat. Se 
apropiau sărbătorile de iarnă, mă 
invitase să le petrec la el şi aştepta 
răspunsul meu. 

Eu şi Doru ne făcusem deja planuri 
pentru sfârşitul de an. El se ocupase de 
tot. De Revelion, aveam rezervare la o 
pensiune din Harghita, unde mergeam 
cu un cuplu de prieteni de-ai lui. 

Într-o dimineaţă, înainte să plece de la 
mine, m-a rugat să-i împrumut 1 000 de 
lei. Avea nevoie de ei şi, fiind târziu deja, 
ar fi pierdut vremea dacă se mai oprea la 
bancomat. 

I-am dat banii, m-a sărutat de plecare şi s- 
a dus la treabă. 

Ascundeam de toată lumea această 
idilă pentru că aveam idei preconcepute. 
Doru arăta exact de 22 de ani, în timp ce 
eu, cu toată gena moştenită de la maică- 
mea, nu mai aveam chiar prospeţimea de 
la 20 de ani. Singura care ştia de noi era 
soră-mea, care nu mă judeca niciodată. 

Într-o sâmbătă, Doru avea ceva treabă 
şi, deşi promisese că ne vedem, nu a 
reuşit să ajungă la mine. L-am aşteptat cu 
masa pusă, dar până la urmă am mâncat 
singură. 

Era a doua seară pe care o petreceam 
fără el şi-mi lipsea. Mă învăţasem cu 
exuberanţa tinereţii lui şi cu sexul 
incredibil de care aveam parte. 

Stabilisem ca a doua zi, duminică, să 
vină să mă ia şi să ieşim la un film. 

Doru a amânat venirea de la o oră la 
alta. De la 14:00 la 15:00, de la 15:00 la 
16:00, de la 16:00 la 17:00 şi tot aşa până 
când s-a făcut ora 20:00. L-am sunat 
îmbufnată. Nu mi-a răspuns. Am insistat 

cu telefoanele, i-am trimis şi sms, dar tot 
NIMIC. 

Într-un târziu am primit un mesaj sec, 
care m-a panicat: „Sunt la spital”. M-am 
agitat ore-n şir. De ce era la spital? I se 
întâmplase ceva lui sau cuiva apropiat? 
Făcuse accident de maşină? 

Nu m-am putut odihni toată noaptea. 
Grijile erau amestecate cu supărarea că nu 
mi-a dat mai multe detalii. 

Luni, Doru tot nu a răspuns la telefon. 
Atunci, mi-am luat inima în dinţi şi l-am 
sunat pe singurul lui prieten al cărui 
număr îl aveam. 

— Bună! Sunt Laura, ştii ceva de Doru? 
am întrebat eu, cu sufletul la gură. 

— Nu ai auzit ce s-a întâmplat? m-a 
întrebat surprins prietenul. 

— Nu... Ce? 

— A furat bani din gestiunea service- 
ului unde lucra. L-a prins patronul, după 
ce l-a urmărit luni întregi. E vorba de o 
sumă mare, cam 15 000 de lei. L-au 

arestat. El a mai avut probleme în trecut. 
I-a păcălit pe unii cu nişte case de 
vânzare, le-a luat banii, dar casele nu 
existau. Altă dată a luat 3 000 de euro 
de la unchi-su şi l-a dat ăla pe mâna 
poliţiei că nu a mai vrut să-i returneze. E 
băgat rău în belele, tu nu-i ştiai dosarul? 

— Ăăăă... nu, nu ştiam... 

Aşadar, eram nu doar o găină bătrână, ci 
şi una bleagă care s-a lăsat păcălită de un 
infractor de 22 de ani. 

Am încercat să fac rapid ordine în toată 
povestea asta halucinantă: m-am culcat cu 
un simplu mecanic auto, şarlatan de 
profesie care îşi trăsese pe sfoară până şi 
familia şi nu îmi voi mai recupera cei 1000 
de lei. Cam aşa sunau, puse cap la cap, 
informaţiile primite de la amicul lui Doru'- 
Infractoru', care mă ţepuise şi pe mine. Îmi 
vâjâia capul. Nu mă fraierise nimeni în 
viaţa mea, iar hoţul ăsta mic mă jucase pe 
degete ca pe o puştoaică naivă. „Te 

pomeneşti că mă trezesc şi cu poliţia pe la 
uşă”, m-am speriat şi mai tare. 

Timp de câteva zile, ori de câte ori 
auzeam soneria, tresăream, de parcă eu aş 
fi furat banii, nu amantul meu. Am stat în 
tensiune cam două săptămâni, după care, 
treptat, am început să mă relaxez şi am dat 
uitării această poveste urâtă. Din fericire 
pentru mine, poliţiştii nu m-au căutat 
niciodată. 


78 


Benny cel afemeiat 


Doru'-Infractoru' picaseră, trebuia să 
Rcaut grabnic o evelionul se apropia, iar 

cum planurile făcute cu 
soluţie dacă nu voiam să stau acasă. Am dat 
câteva 
telefoane, dar nu m-am lipit de nimeni. 

— Sun-o pe Melania! i-a venit soră-mii o 

idee strălucită. 

Juristă de profesie, Melania avea o gaşcă 
mare, alături de care bătea cluburile în 
lung şi-n lat. 

Aşa am ajuns să petrec Anul Nou într- 
un grup unde nu cunoşteam pe nimeni cu 
excepţia Melaniei. Gaşca m-a asimilat 

imediat. Prietenii Melaniei m-au făcut să 
mă simt ca şi cum i-aş fi ştiut 
dintotdeauna. 

În noaptea dintre ani, l-am întâlnit şi 
pe iubitul ei. Deşi erau împreună de şapte 
ani, nu-l mai văzusem până atunci. 
Benny, cum îi spuneau amicii, era 
inginer, locuia la Cluj şi venea rar prin 
Bucureşti. 

Melania şi Benny aveau o relaţie la 
distanţă, care mai mult şchiopăta decât 
să meargă. Cu toate acestea, prietena 
mea se complăcea în această situaţie 
ambiguă. Mi-am dat seama că nu-i 
apropiau cine ştie ce sentimente. Cel 
puţin nu din partea lui. 

După ce s-a îmbătat turtă, Benny a uitat 

complet de iubita sa. 


Sub ochii Melaniei, le-a dansat pe toate 
piţipoancele din club. Am înţeles că nu era 
însă ceva ieşit din comun. Se pricepea s-o 
facă de râs în public. 

Chiar dacă nu mă interesa niciun bărbat 
liber din cercul prietenei mele, m-am 
simţit flatată de atenţia care mi se acorda. 
Mai toţi voiau să-mi intre-n graţii. Era un 
fel de concurenţă între ei: care să-mi 
aprindă ţigara, care să-mi aducă de băut 
sau să mă ia la dans. 

Aşa cum mă aşteptam, Benny nu a ratat 
ocazia de a se da pe lângă mine. M-a invitat 
la dans şi a avut grijă să ne depărtăm uşor 
de raza vizuală a grupului şi implicit a 
iubitei sale. 

M-a apropiat de el atât cât era nevoie să- 
mi simtă sânii. 

— Eşti foarte sexy, mi-a şoptit la ureche, 
strângându-mă şi mai mult în braţe. 

Şi-a pus capul pe umărul meu şi a 
început să-mi fredoneze versuri din 
cântecul lui Prince, „Purple rain”, pe care 
dansam. Mă temeam să nu ne vadă 
Melania şi să intru în bucluc fără nicio vină. 

Ca aspect fizic, clujeanul mi se părea 
mediocru, dar avea o îndrăzneală pe care 
miza în flirtul cu femeile. 


Confidenţele unei fete de oraş [147] 


Voiam să scap cât mai repede din 
strânsoarea lui şi am răsuflat uşurată când 
melodia lentă s-a terminat. Am plecat la 
masă şi l-am lăsat singur, pe ring. Mă 
simţeam prost faţă de ceilalţi, dar mai ales 
faţă de prietena mea, deşi nu aveam nicio 
vină. Nu aş fi vrut ca Melania să creadă că- 
i dau apă la moară acestui afemeiat, care-i 
era iubit. 

O jumătate de oră mai târziu, când m-am 
dus la baie, am dat nas în nas cu Benny. Mi- 
a tăiat calea şi a vrut să mă sărute. M-am 
tras la o parte şi mi-a atins doar în treacăt 
buzele. Duhnea a băutură. 

Acest Benny devenise agasant şi nu 
ştiam cum să i-o spun. M-am ferit de el 
toată noaptea, dar tot nu am scăpat până 
nu m-a luat încă o dată la dans. A treia 
oară, l-am refuzat invocând că nu-mi place 
cântecul pe care voia să ne înlănțuim pe 
ring. 

Pentru că ştia ce are la uşă, Melaniei nu 
i-a fost greu să se prindă de avansurile pe 
care mi le făcea iubitul ei. Cu toate astea, 

nu i-a reproşat nimic, ci a început să 
cocheteze cu un tip din club. 

Pe Benny nu prea-l interesa însă că 
prietena lui râdea şi dansa cu un alt bărbat. 
N-am observat nici urmă de gelozie în 
atitudinea lui. Pur şi simplu Melania îi era 
indiferentă, dar prietena mea nu părea 
pregătită să renunţe la el. 

Ceva o ţinea legată de acest bărbat care 
nu o aprecia, iar de iubit nici nu putea fi 
vorba. Melania era cea care trăgea de 
relaţia lor, ceea ce se vedea cu ochiul liber. 

În ciuda incidentului cu Benny, noaptea 
de Revelion a fost una reuşită. M-am 
distrat până dimineaţa şi probabil aş mai fi 
stat dacă nu se făcea ora 6:00. 

Pe 1 ianuarie, am dormit aproape toată 
ziua. Nu m-am trezit decât ca să ciugulesc 
ceva. 

Spre seară, am primit un telefon de pe un 
număr pe care nu-l aveam memorat. Am 
răspuns, încă mahmură după petrecere. 

— Bună, Laura, am auzit o voce care-mi 
suna cunoscută, dar pe care nu o puteam 
identifica. 

— Bună! 

— Sunt Benny, sper că nu te deranjez. 

Nu înţelegeam cum făcuse rost de 
numărul meu. Singura din grupul lor care- 
] ştia era Melania. Probabil Benny îi 
umblase în agenda telefonică. 

— Bună, Benny! Ia spune! i-am replicat 

cu răceală. 

— Laura, mi-ar face plăcere să ieşim la o 
cafea. Ce zici? 

Individul ăsta era mai josnic decât îl 
crezusem. Cum îşi putea închipui că o voi 
trăda pe Melania, care-mi era prietenă 
veche? 

— Uite care-i treaba, Benny. Sunt 
prietenă bună cu Melania şi nu i-aş face aşa 
ceva. Nu aş ieşi niciodată la cafea cu iubitul 
ei decât dacă ar fi şi ea de faţă. Ai înțeles? 
m-am răstit în telefon. 

— Melania nu înseamnă prea mult 
pentru mine. Laura, îmi placi. Te rog, hai 
să ne vedem şi putem vorbi atunci, m-a 
rugat el cu o voce plângăcioasă. 

Benny, tu chiar nu înţelegi că nu mă 
interesezi? Eşti un nimic în ochii mei. Cum 
poţi să-mi vorbeşti aşa despre prietena 
mea? 

— Laura, nu interpreta greşit, te rog! s-a 
milogit în continuare. 

— Eşti un nesimţit. Să nu mă mai 
deranjezi, i-am cerut,  închizându-i 
telefonul, fără să-i spun la revedere. 

Omul ăsta îmi provoca repulsie. Aş fi 
vrut să-i pot deschide ochii Melaniei, dar 
era încă îndrăgostită de el. Am decis să nu- 
i spun nimic. Speram că, mai devreme sau 
mai târziu, va lua singură decizia înţeleaptă 
de a-l părăsi. Sunt femei pe care 
singurătatea le sperie atât de mult încât 
intră grăbite pe uşa din dos a unor relaţii 
nocive şi o închid în urma lor cu lacăt, fără 
să-şi dorească să evadeze. Se tem de 
libertate, pe care nu ştiu şi nici nu vor să 
înveţe să o exploreze. 

Apel de urgenţă 


n lunile de iarnă, hibernam ca o ursoaică. 
INu-mi plăcea zăpada, iar gerul nu mă 

îmbia să ies din casă. Rar mă abăteam de 
la drumul spre serviciu şi înapoi spre casă. 
Îmi umpleam timpul uitându-mă la 
televizor, răsfoind online presa şi citind 
cărți uşurele, care mă relaxau. Aşa a trecut 
ianuarie şi o parte din februarie. În mai 
puţin de o lună, venea primăvara, când 
renăşteam ca femeie, odată cu natura. Îmi 
luasem gândul de la Alex şi într-un fel mă 
simţeam eliberată. Fram singură, dar 
împăcată cu mine însămi. 

La începutul lui martie, un telefon 
neaşteptat avea să-mi bulverseze din nou 
viaţa. 

— Ce faci, Sufleţel? m-a întrebat cu o 
voce blândă Alex, pe care nu o mai auzisem 
de şapte luni. 

— Bine, Alex. Dar tu ce mai faci? 

—  Sufleţel, vreau să vorbim. Am 

probleme mari. 

— Când vrei? 

— Astăzi. Poţi lipsi o oră de la muncă? 

Vin eu şi te iau. 

Pentru el aş fi putut trece înot şi Oceanul 
Atlantic, nu doar să trag chiulul de la birou. 

Ne-am întâlnit la un restaurant din 
Băneasa. Alex era schimbat. Slăbise, era 
tras la faţă, avea o paloare bolnăvicioasă şi 
se vedea că-l frământa ceva. Ceea ce m-a 
surprins cel mai mult a fost însă că se 
apucase de fumat. 

Ce s-a întâmplat? am deschis eu 
discuţia. 

— Laura, divorțez. 

— Poftim? 

— Am plecat de acasă de o lună. Acum 
stau la mama. Totul a pornit de la o 
prostie. Nevastă-mea a găsit în telefonul 
meu mobil mesaje trimise de o colegă. Nu 
am nimic cu femeia aia, dar ea a luat foc. 
Vrea să divorţeze. Am nevoie de suportul 
tău moral, Sufleţel. 

Stăteam la masă fără să scot un cuvânt. 
Nu-mi venea să cred ce auzeam. L-am 
simţit că mă minte când mi-a spus că nu 
are nicio legătură cu acea colegă. Îl 
cunoşteam atât de bine. Acum 
înțelegeam de ce mă părăsise. O altă 
amantă îmi luase locul. De data asta, Alex 
o înşelase nu doar pe nevastă-sa, ci şi pe 
mine. Această femeie nou intrată în viaţa 
lui îi pusese căsnicia pe butuci în doar 
câteva luni, în timp ce eu păstrasem taina 
adulterului zece ani. Nici nu ştiam cum să 
mă port. Să-mi iau geanta şi să plec de la 
masă fără o vorbă? Să-i amintesc că mi- 
am petrecut toată tinereţea cu el, fără să 
încerce să facă mai mult pentru relaţia 
noastră? Să-i reproşez că i-am fost un 
câine credincios, pe care l-a aruncat fără 
milă în stradă? Să-l consolez cu vorbe 
spuse din complezenţă? 

— Şi cu ce te pot ajuta? m-am mulţumit 

eu să-l întreb. 

— Vreau să fii lângă mine în perioada 
asta. Mi-e foarte greu, Laura. Nevastă- 

mea mi-a intoxicat copilul numai cu 
prostii, iar cel mic a ajuns să mă urască. 

— Alex, te voi ajuta cu orice ai nevoie. 

Nu puteam să-i întorc spatele 
singurului bărbat pe care-l iubisem cu 
adevărat, dar nici nu înţelegeam ce voia 
exact de la mine. M-am întors la muncă 
cu sufletul vraişte. 

Nunta s-a anulat 


doua seară, Alex m-a sunat din nou. Era 
A . BAT S 

prin cartier şi voia să ne vedem. Ne-am 
dus la o cafenea mai intimă, ca să putem 
sta de vorbă în linişte. Alex a ajuns înain- 


tea mea. Când m-a văzut, a venit spre mine 
şi m-a pupat pe gură. Gestul lui tandru m- 
a surprins. 

— Ce face Sufleţelul meu mic? m-a 

întrebat el zâmbind. — Bine, tu? 

— Sunt fericit că eşti aici, cu mine. 

— Ce noutăţi ai? am trecut eu repede 
peste replica cu fericirea. 

Alex mi-a luat mâna şi mi-a sărutat-o. 

— Nu cred că asta e o noutate pentru 
tine, dar te iubesc mult! 

Credeam că mă vindecasem de el, dar mă 
înşelasem. Din două vorbe, m-a înmuiat. 

— Iubita mea, am şi un plan. Nevastă- 
mea rămâne în apartamentul de la Muncii, 
iar noi doi vom sta în casa din Pantelimon. 
Laura, vreau să mă căsătoresc cu tine după 
ce termin divorţul. 

Aşteptasem de zece ani ziua asta. 
Bărbatul pe care era evident că încă îl mai 
iubesc voia să ne întemeiem o familie. Deşi, 
de multe ori, am avut îndoieli, acum toate 
se năruiseră: 

Alex era sufletul meu pereche. 
Laura, ştii că mie îmi plac copiii. Vreau 
să avem doi pitici, frumoşi ca mama lor. 

— Şi deştepţi ca tata, l-am completat eu. 

— Parcă îi văd pe prichindei alergând 

prin curte. 

— Ştii ce? Ar fi mai bine să aibă amândoi 
ochii tăi, verzi. Îţi dai seama ce fetiţă 

frumoasă va ieşi? Înaltă şi cu ochii verzi, 
ca tine, şi cu părul ondulat, ca al meu. 

— Te iubesc mult, Sufleţel! 

— Şi eu te iubesc, Alex! 

Credeam în soartă şi eram convinsă că 
bărbatul din faţa mea nu se afla 
întâmplător acolo. Alex îmi era 
predestinat. 

Ne-am sfătuit şi am căzut de comun 
acord ca a doua zi să-şi ia hainele de la 
maică-sa şi să se mute la mine, devenind 
oficial un cuplu. Pe viitor, nu mai eram 
nevoită să-l țin ascuns de ochii indiscreţi. 
A fost prima dată în viaţa mea când am 
înțeles că fericirea există. Alex mă săruta 
pătimaş. Ne era atât de dor să facem 
dragoste. Acum aveam însă tot timpul din 
lume. Nimic nu ne mai presa să ne 
programăm partidele de amor. După 
miezul nopţii, m-a lăsat acasă şi a rămas să 
ne auzim a doua zi la telefon. 

Simţeam nevoia să împărtăşesc marea 
veste atât cu puţinele persoane care ştiau 


Confidenţele unei fete de oraş [157] 


de Alex, cât şi cu cele care nu erau la curent 
cu idila noastră. 

La birou, primul care mi-a ieşit în cale a 
fost Victor, un coleg mai apropiat, dar pe 
care nu-l pusesem niciodată în temă cu 
zbuciumata mea viaţă amoroasă. 

— Victor, mă mărit, am intrat eu direct în 

subiect. 

— Bravo, felicitări! Pe cine ai prostit? m- 
a întrebat el, în glumă, aşa cum îi era felul. 

— Îl cheamă Alex şi este bărbatul vieţii 
mele. Ai să-l cunoşti într-o zi şi vei vedea că 
am dreptate. 

— Să fie într-un ceas bun, Laura, mi-a 
urat colegul meu, care, imediat ce a aflat 
vestea, a vrut să-mi facă o surpriză. 

În plină şedinţă, fără nicio introducere, 
Victor a aruncat ştirea pe piaţa bârfelor. 

— Laura se mărită. 

Informaţia a creat o oarecare rumoare. 
Nu-mi expusesem niciodată viaţa intimă la 
serviciu. 

— Felicitări! Păi şi când jucăm la nuntă? 
m-a întrebat o colegă mai curioasă. 

— XĂăăăă... o să vă spun atunci, m-am 
pâlbiit eu, pusă în faţa unei întrebări la care 
nu ştiam ce să răspund. 

Se făcuse ora 14:00 şi viitorul meu soţ 
încă nu mă sunase. Probabil avea treabă. 
Nu a făcut-o nici o oră mai târziu, aşa că l- 
am sunat eu, dar nu mi-a răspuns. Am 
insistat de vreo şase ori, fără succes. 
Refuzam să cred că mi se poate întâmpla 
asta şi, totuşi, Alex nu a dat niciun semn 
toată ziua. 

În cursul dimineţii, golisem câteva 
rafturi din şifonier ca să aibă unde să-şi 
pună lucrurile. 

„Alex, nu îmi face asta! Te implor!”, îl 
rugam în gând. Iubitul meu a rămas însă 
indiferent la rugăminţile mele care speram 
să ajungă la el pe cale telepatică. 

Am aşteptat un telefon de la el câteva 
zile, după care mi-am dat seama că totul s- 
a sfârşit între noi, de data asta pentru 
totdeauna. 


Confidenţele unei fete de oraş [159] 


Alex îmi făcuse cel mai mare rău din 
viaţa mea. Îmi batjocorise sufletul pe care 
i-l dăruisem necondiţionat. Îmi călcase 
dragostea în picioare fără niciun sentiment 
de milă. Îl uram. 


Victor a remarcat la mine o schimbare în 
rău. Arătam obosită, iar stratul de machiaj 
gros nu mai putea camufla cearcănele 
adânci şi pungile de sub ochi. Eram doar o 
umbră a femeii joviale din urmă cu câteva 
zile. Victor m-a luat deoparte. 

— Ce-i cu tine, Laura? m-a întrebat 

direct. 

— Alex m-a părăsit, i-am spus, izbucnind 

în plâns. 

— Jesus, e groasă! a bolborosit el. 

Victor, un bărbat fără sensibilităţi, era 
şocat şi nu ştia cum să mă consoleze. 

— Eşti sigură că nu e doar o toană aşa, ca 
înainte de nuntă? 

— Da, sunt sigură. 

Colegul meu a încercat să mă remonteze 
făcând o glumă deplasată. 

— Măcar ţi-o trăgea bine? Ca să vedem 
dacă are rost să-l plângi. 

— Da, i-am răspuns, începând să plâng şi 

mai tare. 

Victor se simţea depăşit de situaţie. Mi-a 
dat un şerveţel să-mi suflu nasul şi a plecat 
să-şi vadă de-ale lui. 

Fericirea mea murise subit. M-am trezit 
abandonată, dezorientată, fără umărul de 
care aveam nevoie să mă sprijin. Eram o 
femeie singură, aruncată în jungla 
bărbaţilor, iar asta mă speria teribil. 

Sex la muzeu 


ncercam să-l şterg pe Alex din viaţa mea, 
Îdar m-am lovit de un refuz categoric. 
Inima mea nu voia să înţeleagă că acest 
bărbat nu-şi mai merita locul acolo unde 
fusese găzduit timp de zece ani. Se 
împotrivea cu încăpățânare să-l dea afară, 
deşi am folosit toate argumentele ca s-o 
conving: era un ipocrit care mă 
dezamăgise, mă rănise, mă prostise cu 
declaraţii false de iubire şi, de aceea, nu 
voiam să-l mai văd niciodată. Şi totuşi, am 
fost nevoită să-i prelungesc contractul pe 
termen nelimitat. Alex a rămas chiriaşul 
inimii mele, iar asta se vedea fără să fii un 
expert în boli cardiovasculare. Eram 
îngândurată, începusem să mă neglijez, 
aveam insomnii, nu puteam mânca şi 
slăbisem vreo 5 kilograme, arătând ca o 
bolnavă de hepatită. 

Într-o zi, colegul meu Victor m-a oprit pe 
hol să fumăm o ţigară împreună. 

— Ce faci, cum eşti? m-a întrebat 

oarecum îngrijorat. 

— Încerc să supravieţuisc, i-am răspuns 

cu un zâmbet chinuit. 

— Uite, de fapt, de ce te-am luat la ţigară. 
Zilele trecute, a fost un amic de-al meu pe 
aici, te-a văzut şi m-a întrebat cine eşti. I- 
ai plăcut. Îl cheamă Felix Prunea, are 48 de 
ani, e divorţat şi plin de bani. E un băiat 
valabil. Ce zici, poate ieşiţi la o cafea? 

Întâmplător, îl remarcasem şi eu pe acest 
prieten, a cărui eleganţă făcea notă 
discordantă cu ţinutele noastre comune, 
lipsite de pretenţii. Era un bărbat 
prezentabil, care semăna foarte bine cu 
Petre Roman, iar asta mi-a atras atenţia. 

Felix apăruse exact când mă simţeam 
debusolată ca o oaie care s-a pierdut de 
turmă. Cineva trebuie să-mi arate drumul 
spre stână, iar acesta ar fi putut fi prietenul 
lui Victor. 

— Dă-i numărul meu de telefon, i-am 
sugerat fără să stau prea mult pe gânduri. 

— Perfect. Să mă ţii la curent, mi-a mai 
spus el, bătân- du-mă prieteneşte pe umăr. 


Felix a fost foarte prompt. M-a sunat 
chiar în seara aia. Deşi obişnuiam să 
vorbesc destul de mult la telefon, de 
această dată am bătut recordul: m-am 
conversat cu el cinci ore. Nu avea prea mult 
umor, dar era un tip deschis şi m-am simţit 
bine în compania lui telefonică. 

Am aflat că avea un băiat de 14 ani, care 
locuia cu fosta soţie, că deţinea o prosperă 
companie de consultanţă, că terminase 
Politehnica, dar nu profesase niciodată şi 
era nefumător. A doua zi m-a invitat să 
luăm cina împreună. 

Victor nu exagerase cu nimic. Felix 
conducea un BMW X5, avea o vilă în 
Dorobanţi şi bani cât să-şi permită un trai 
lipsit de griji. Mi-a povestit că fumase 20 
de ani, dar, de câteva luni, se lăsase de 
țigări pentru că făcuse infarct. Fusese 
operat la inimă şi medicii îi montaseră un 
stent. Nu-l deranja însă fumul şi nu avea 
niciun ghimpe împotriva celor afectaţi de 

acest viciu, cum eram şi eu. După 
problemele de sănătate pe care le avusese, 
începuse să facă mult sport şi ţinea un 
regim alimentar strict. 

A fost o seară reuşită, aşa cum aveau să 
fie şi următoarele. Felix era nu doar cel mai 
manierat bărbat pe care-l cunoscusem 
vreodată, dar mă ducea şi la cele mai 
exclusiviste restaurante, răsfăţându-mă cu 
mâncăruri alese şi băuturi fine. 

— Vrei bombo? m-a întrebat într-o zi, în 
timp ce ne plimbam prin mall de mână. 

— Poftim? 

— Vrei bomboane? 

— A, da, vreau. 

Mi s-a părut neobişnuit că un bărbat de 
vârsta lui folosea asemenea prescurtări 
copilăreşti. Mai târziu, aveam să constat că 
Felix se purta ca un adolescent întârziat. 
Refuza să accepte că anii au trecut şi peste 
el şi că nu are niciun haz folosind un limbaj 
şi abrevieri specifice puştanilor, inclusiv 
când îmi scria sms-uri. 

După trei întâlniri, m-a invitat la el. L- 
am refuzat cu tact, dar asta nu înseamnă că 
nu s-a simţit ofensat. Mi se părea că 
grăbeşte lucrurile şi oricum nu eram 
pregătită să fac sex, cu el sau cu oricare alt 
bărbat. 

După o perioadă, Felix mi-a dat de 
înţeles că începe să-şi piardă răbdarea. 
Dacă voiam să continui relaţia cu el, nu mai 
aveam cum să-l duc cu vorba. 

Într-un weekend, i-am acceptat 
invitaţia. Avea o vilă foarte frumoasă, dar 
deloc primitoare, ceea ce am constatat la 
scurt timp după ce am intrat pe uşă. M-am 
simţit ca la un muzeu, unde nu ai voie să 
atingi exponatele. Felix era obsedat de casa 
lui. Totul era într-o ordine supărător de 
perfectă şi am înţeles că aşa trebuia să 
rămână. Dacă aş fi putut umbla în vârful 
picioarelor, fără să respir, proprietarul 
locuinţei ar fi fost fericit. Momentul în care 
am vrut să fumez o ţigară a pus capac. 

— Laura, în casă nu se fumează, mi-a 
spus el pe un ton care nu lăsa loc de 

negocieri. Şi totuşi, mi-am încercat 
norocul. 

— Nici măcar în bucătărie? 

— Nu, doar afară. Îmi pare rău. 

Nimic nu mă enerva mai tare decât să nu 
mă pot delecta cu o ţigară atunci când 
aveam poftă. Pentru că organismul meu îşi 
cerea doza de nicotină, mi-am pus geaca 
groasă pe mine şi am ieşit în faţa vilei în 
mijlocul nopţii. Era un ger de februarie de 
crăpau pietrele, îmi tremura ţigara între 
degete de frig, dar asta nu m-a împiedicat 
să nu o termin. Cine ştie când mi-aş mai fi 
făcut curaj să ies şi la a doua. Mă simţeam 
ca pe vremea liceului, când mă feream de 
maică-mea, care nu ştia că mă apucasem 
de fumat. Mă întâlneam pe ascuns cu o 
prietenă, iar iarna fumam în scările de 
bloc, unde, oricum, mi-era mai bine ca 
acum. 

Când am intrat în casă, am găsit un Felix 
pus pe fapte mari. A început să-mi ridice 
bluza şi să-mi sărute tatuajul pe care-l 
aveam în jurul buricului. Nu simţeam nici 

cel mai mic fior, chiar dacă mă încălzisem 
cu două pahare de gin tonic. 

Pe scara care ducea spre dormitor erau 
puse, din loc în loc, lumânări aprinse. „Un 
bărbat romantic”, m-am gândit eu. 

Am sperat că odată ajunşi în patul 
matrimonial, atmosfera se va încinge. 
Chiar dacă nu eram atrasă fizic de el, ar fi 
putut câştiga teren cu puţină tehnică şi 
pricepere. Aveam aşteptări mari de la 
partenerul meu: până la 48 de ani, trebuia 
să fi acumulat multă experienţă sexuală. 
Un lăudăros din fire, îmi şi povestise 
despre câteva dintre escapadele lui erotice. 

Felix încerca probabil să se menajeze 
după infarctul pe care-l suferise. Lipsit de 
erotism, fără iniţiativă, lent în mişcări şi cu 
o atitudine scorțoasă, făcea amor mecanic. 
Sexul nu era pentru Felix sau Felix nu era 
pentru sex, în orice caz, între ei nu exista 
nicio compatibilitate. 

După ce a avut orgasm, aş fi vrut să 
dispar din patul lui. N-am să înţeleg 
niciodată nerăbdarea bărbaţilor care se 
dovedesc adevărate calamităţi în pat. Deşi 

ar avea tot interesul să păstreze misterul 
cât mai mult timp, paradoxal, ei se grăbesc 
să-şi expună nulitatea sexuală. 

Am adormit stresată de gândul că 
dimineață nu voi putea să-mi savurez 
cafeaua alături de obişnuita ţigară. 

Felix a pregătit micul dejun, dar n-am 
mâncat aproape nimic. Am băut puţină 
cafea, care oricum nu mi-a priit fără ţigară, 
apoi m-a dus acasă. 

Pe drum, am schimbat doar două-trei 
vorbe. Eram preocupată de gândul dacă ar 
trebui să mai ieşim împreună sau să o 
termin cu el. Când am ajuns în fața 
blocului, l-am sărutat şi a rămas să ne 
vedem la cină. Nu strica să îl ţin prin 
preajmă, ca rezervă. 

Idilă pe Facebook 


ând mă întâlneam cu Mădălina, o fostă 
Ccolegă de li- 

ceu, îmi povestea tot timpul despre 
postările ei pe 
Facebook, despre ce bărbaţi i-au dat „like” 
la fotografii şi despre  „Farmville” 
(„Ferma”), un joc online care făcea furori. 

Nu aveam cont pe acest site de 
socializare şi nici nu intenţionam să-mi 
fac. 

— Vai, Laura, nu ai Facebook, nu exişti, 
îmi spunea Mădălina, sincer surprinsă de 
acest dezinteres din partea mea. 

Într-o seară, din plictiseală, am intrat şi 
eu în lumea utilizatorilor Facebook. 

Am început să petrec multe seri în faţa 
calculatorului, jucând  „Farmville”. 
Dimineaţa, îmi puneam ceasul să sune 
mai devreme ca să am timp să-mi culeg 
recolta, care altfel s-ar fi uscat. Aşa am 
devenit dependentă de „Farmville”, jocul 
care-ţi permitea să te crezi fermier, chiar 
dacă toate caprele ţi se păreau berbeci sau 
invers. Cam la asta se limita activitatea 
mea pe site-ul care provocase o adevărată 
isterie în întreaga lume. Oameni de toate 

vârstele şi categoriile sociale erau fani 
împătimiţi Facebook. 

După o lună, aveam deja în listă vreo 400 
de „prieteni”, deşi pe cei mai mulţi dintre 
ei nu-i cunoşteam. 

Într-o seară, în timp ce tocmai mulgeam 
o vacă şi sădeam un rând de roşii la ferma 
mea virtuală, m-a salutat pe chat un 
oarecare Rafael Alvarez. Am aflat din 
profilul lui, unde am găsit şi nişte 
fotografii, că era spaniol, trăia în 
Barcelona, era inginer şi făcea cursuri de 
pilotaj. 

Nu mi se mai întâmplase până atunci să 
mă abordeze un necunoscut pe Facebook. 
Pentru că nu ştiam decât vreo câteva 
expresii uzuale în spaniolă, am început o 
discuţie în engleză, care m-a făcut să-mi 
neglijez responsabilităţile de fermieră. 

Cum acest Rafael nu doar că arăta bine, 
dar era şi amuzant, am dat naibii şi caprele, 
şi roşiile şi m-am concentrat asupra lui. Pe 
la 4:00, încă nu ne venea să ne retragem la 
culcare, deşi amândoi lucram a doua zi. 

În scurt timp, Rafael a devenit o prezenţă 
regulată în viaţa mea de internaută. 
Vorbeam pe chat ore-n şir, iar când, frânţi 
de oboseală, închideam calculatorul, parcă 
tot ar mai fi fost ceva de spus. 

Aveam senzaţia că-l cunosc de ani de 
zile, atât de mult mă apropiasem de acest 
bărbat pe care nu-l întâlnisem niciodată. 
Aşa am ajuns să-mi fac un iubit virtual, 
după ce el a fost primul care şi-a declarat 
sentimentele pe monitorul meu. 

Atunci am aflat diferenţa între „te 
quiero!” şi „te amo!”, care pentru mine 
erau totuna. 

— Când spui „te amo” este ceva special, 
iar „te quiero” înseamnă mai degrabă te 
plac decât te iubesc, mi-a explicat Rafael. 

Pentru că şi eu, şi el făcuserăm bătături 
la buricele degetelor de la cât tastaserăm 
atâtea nopţi la rând, într-o seară Rafael m- 
a sunat. Avea o voce blândă şi, totuşi, 
masculină, pe care îmi plăcea să o ascult, 
aşa că am combinat conversațiile 
telefonice cu chatul. 

Îi desconsideram pe cei care agăţau pe 
internet. Gândeam despre ei că sunt 
incapabili să-şi găsească un partener în 
viaţa reală pentru că aveau o problemă, 
dacă nu chiar mai multe. În orice caz, nu 
era nimic de capul lor. Şi totuşi, am căzut 
şi eu în capcana internetului. 

E adevărat că ştiam şi poveşti cu „happy- 
end”. O prietenă se căsătorise cu un 
american, pe care-l cunoscuse pe un site 
matrimonial, iar o alta cu un italian, pe 
care-l zăpăcise pe icq, un chat utilizat 
intens cu mulţi ani în urmă. Amândouă 
erau frumoase şi întregi la minte. Cu toate 
acestea, aveam încă idei preconcepute 
despre flirtul virtual, de aceea idila mea 
Facebook-iană cu Rafael m-a luat prin 
surprindere. Mă îndrăgostisem de un fel de 
fantomă. 

Rafael era, de fapt, o proiecţie a 
bărbatului pe care-l căutam dintotdeauna. 
Era puţin probabil ca ea să coincidă cu 
realitatea şi, totuşi, m-am abandonat 
reverie. 

Rafael m-a invitat în Spania. Îmi plătea 
avionul dus-întors, iar acolo ar fi urmat să 
stau la el. Propunerea mă atragea, dar, în 
acelaşi timp, mi se părea oarecum 
nepotrivit s-o accept. 

Şi totuşi, aventuriera din mine m-a 
convins că trebuie s-o fac: să plec la 
Barcelona să-l întâlnesc în carne şi oase pe 
Rafael. 

După ce soră-mea, Ana, consiliera mea 
în probleme sensibile, a văzut că nu o 
scoate la capăt cu mine, nu s-a mai 
împotrivit acestei escapade. Peste o 
săptămână, aveam să înnoptez în casa 
prietenului meu spaniol. 

Pe aeroport, m-a întâmpinat un pitic 
negricios, cu un cap cât o baniţă, prea mare 
pentru corpul scund şi îndesat deasupra 
căruia trona. Când s-a îndreptat spre mine 
şi mi-a spus „Hola, Laura!”, am sperat că 
este şoferul lui Rafael. Când a dat să mă 
sărute pe gură, am înlemnit. 

Caricatura aceea de bărbat era chiar 
iubitul meu virtual, de data asta în 
persoană. Aş fi vrut să-i spun că face o 

confuzie, dar nu am avut loc de-ntors. Spre 
deosebire de el, îi trimisesem fotografii în 
care arătam exact ca în realitate. 

Piticul de la circ m-a luat de mână şi m- 
a tras spre ieşire. „Aoleu, ce fac cu ăsta?”, 
m-am panicat, căutând o soluție 
salvatoare. Cum nu am putut-o găsi atât de 
rapid, a trebuit să-l urmez pe negricios. 

Spaniolul senzual, transformat între 
timp în  Rafael-celGroaznic, locuia în 
centrul capitalei catalane, într-un bloc 
foarte vechi. Cele trei camere, ceva mai 
mari decât debaraua de la garsoniera meu 
comunistă, erau mobilate într-un stil 
bătrânicios.  Pesemne că Rafael nu 
schimbase mobila când cumpărase 
locuinţa de la o băbuță care trăise şi murise 
acolo. 

Într-una din camere, am zărit o maşină 
de cusut nouă, care contrasta cu mobila 
scorojită. „Ce nevoie o avea un inginer de 
maşină de cusut?”, m-am întrebat, fără să 
pricep care era utilitatea acesteia. Am 
înțeles curând rostul maşinii de cusut. 

Rafael nu doar că arăta înfiorător, dar nu 
avea nicio tangenţă cu ingineria. Era 
croitor la o fabrică micuță de confecţii, iar 
în timpul liber lucra şi acasă, clientela sa 
fiind formată din gospodinele care locuiau 
în acelaşi bloc cu el. 

Până să apuc să mă obişnuiesc cu lipsa 
de confort de care urma să am parte nu mai 
puţin de zece zile, mi-a sunat telefonul. Era 
soră-mea. 

— Ce faci? Eşti bine? Cum e tipul? Casa e 
OK? m-a întrebat Ana, parcă presimţind că 
totul era pe dos. Născute în aceeaşi lună şi 
zi, la diferenţă de zece ani, între noi două 
funcţiona adesea telepatia. 

— Da, e OK, i-am spus eu cu o voce 

moale, neutră. 

Ana, care mă cunoştea foarte bine, şi-a 
dat seama imediat că lucrurile nu stau 
tocmai cum îmi imaginasem. 

— Dacă nu îţi convine ceva, schimbă-ţi 
biletul de avion şi întoarce-te acasă, mi-a 
sugerat, deja alarmată. 

— Hai că vorbim, abia am ajuns. Te sun 

eu. 

Deşi îmi venea să plâng, nu voiam ca 
soră-mea să-şi facă griji şi chiar dacă 
Rafael nu ştia româneşte, nu îi era greu să 
înţeleagă ce spuneam. În plus, sunt o 
persoană expresivă, iar figura mea nu avea 
nimic în comun cu cea a unui om prea 
fericit. 

Rafael îmi pregătise o surpriză de bun- 
venit în seara aceea. Am ieşit la restaurant, 
unde chelnerii ne-au adus la masă un tort 
decorat cu artificii, iar muzicanţii locali mi- 
au dedicat un cântec în vogă în Spania. Am 
apreciat gestul lui, dar atât. Deşi am băut 
îngrozitor de mult în seara aceea, ca să îmi 
fac curaj, nu am putut să mă culc cu el. 

M-am prefăcut că mi-e rău de la băutură. 

Nu ştiu dacă m-a crezut, dar m-a lăsat în 
pace. Deja, în sinea mea, încercam să 
găsesc o scuză ca să-l ţin la distanţă şi în 
următoarea seară. Slavă Domnului, în 
timpul zilei mergea la serviciu, deci aveam 
parte de intimitate. 

Se apropia însă weekendul, când Rafael 

era liber. 

Ca să-mi asigur liniştea şi în viitorul 
apropiat, în seara următoare i-am dat de 
înţeles că sunt în acea perioadă delicată a 
lunii. Deşi nu a fost prea încântat de 
situaţie, părea că l-am liniştit. 

Duminică, Rafael m-a dus la Port 
Aventura, cel mai mare parc de distracţii 
din Spania, aflat lângă Barcelona, unde 
aveam să petrecem întreaga zi. Parcul era 
ceva de poveste. Aici se filmase celebrul 
film Indiana Jones. M-am bucurat ca un 
copil de această plimbare. Era prima zi în 
care mă simţeam şi eu bine de când 
venisem în Spania. Am ales la întâmplare 
să mă dau într-un trenuleţ, care mi s-a 
părut mai accesibil pentru o fricoasă ca 
mine. Nu-mi plăceau experiențele 
extreme, care-ţi taie răsuflarea de spaimă 
în loc să te destindă. 

Într-un trenuleţ încăpeau zece persoane. 
Nu ştiu ce mi-a venit, dar m-am aşezat 
prima din rând; eram un fel de conductor 
de locomotivă. În spatele meu stătea 
Rafael, apoi urmau alte opt persoane. 

Trenuleţul s-a pus brusc în mişcare cu o 
viteză ameţitoare, care mi-a întors 
stomacul pe dos. În câteva secunde, ne-am 
trezit cocoţaţi în vârful acestui carusel, la o 
distanţă considerabilă de pământ. Până să- 
mi dau seama ce mă aşteaptă, trenul a luat- 
o la vale, de această dată cu o viteză şi mai 
mare decât la start. Am avut senzaţia că voi 
zbura din el. De panică, mâinile îmi 
transpiraseră şi îmi alunecau pe bara de 
protecţie, fără să mai pot deţine controlul. 

Aş fi vrut să mă dau jos, dar era prea 
târziu. Trenul a urcat iar, s-a oprit câteva 
secunde, apoi a luat-o din nou la vale, timp 
în care am fost răcoriţi cu un jet de apă 
puternic, care m-a udat din cap până în 
picioare. Eram ameţită de tot, dar mai ales 
speriată. 

Mi-am zis că voi muri şi, ca orice 
credincios, am spus în gând „Tatăl 
Nostru”. În timp ce mă concentram pe 
rugăciune, trenuleţul a început să se 
zgâlțâie, apoi un nou jet de apă a venit 
peste noi. 

Traseul a durat aproximativ zece minute, 
dar mie mi s-a părut o eternitate. 

Când am coborât, ochii mi-au picat pe 
o pancartă pe care scria cu litere mari 
„EL TRENO DEL DIABLO” („TRENUL 
DIAVOLULUI”). 

Aşadar, tocmai îl fentasem pe diavol şi 
reuşisem să scap vie şi nevătămată din 
maşinăria pe care însuşi Necuratul o 
pusese în mişcare. 

Dacă aş fi văzut acest avertisment 
înainte, fără îndoială că nu aş mai fi 
urcat în el. N-am apucat să reflectez prea 
mult asupra lipsei mele de vigilenţă, că 
am vomitat. Îmi era foarte rău. 

— Laura, din păcate, nu avem un Port 
Aventura pentru copii, m-a luat peste 
picior Rafael, făcându-mă astfel să-l 
detest şi mai mult. 

După ce mi-am mai revenit, am avut 
grijă să mă preocup şi de look-ul meu. 
Hainele şi părul musteau de apă, dar 
speram ca măcar machiajul să se fi 
salvat, deşi era puţin probabil. 

— How do I look? My make-up is still 
there? (Cum arăt? 
Machiajul este încă la locul lui?), l-am 
întrebat pe Rafael. 

— Yes, you are OK! (Da, eşti OK), m-a 

liniştit el. 

O oră mai târziu, când m-am dus la 
baie, aveam să constat că minţise. 
Dermatograful se întinsese pe faţă şi 
eram toată neagră în jurul ochilor. 
Păream o adeptă a curentului Emo. Am 
încercat să mă retuşez, bodogănindu-l 
cu voce tare pe Rafael. Eram atât de 
nervoasă, încât nu îmi păsa că în jur ar fi 
putut fi vreo româncă. „Ce dobitoc! Mare 
dobitoc!”, mi-am exprimat cu voce 
tare nemulțumirea, uitându-mă în 
oglindă la propriul chip răvăşit de 
duşurile succesive pe care le primisem în 
călătoria cu „Trenul diavolului”. Nu mai 
aveam niciun chef de Port Aventura. 

Pe drumul spre Barcelona, nu am scos 
o vorbă. Dincolo de oboseală şi foame, 
eram copleşită de tot felul de gânduri. 


[182] Claudia Voicu 

Vacanţa în Spania era o adevărată 
provocare pentru sistemul meu nervos. 
Dorinţa de a evada din rutină mă târâse 
într-un necunoscut care mă depăşea. 

Tot ce îmi doream era să mănânc ceva, să 
îmi fac un duş şi să mă culc. Nu toate 
dorinţele aveau să-mi fie însă împlinite. 
Spaniolul era la cură de slăbire şi eliminase 
din frigider toate tentaţiile culinare. Astfel, 
am ajuns o victimă colaterală, iar la cină a 
trebuit să mă mulţumesc cu câteva foi de 
salată, stropite cu zeamă de lămâie şi 
asezonate cu nişte cubuleţe anemice de 
brânză. Stomacul meu a protestat 
zgomotos când i-am oferit această 
alimentaţie sănătoasă, dar prea 
sărăcăcioasă pentru potenţialul lui. Era 
obişnuit să primească porţii zdravene de 
carne, iar dintr-odată îl forțam să treacă la 
un meniu lacto-vegetarian. Şi eu, şi el 
suspinam după o shaorma, o adevărată 
delicatesă în condiţiile date. După cina 
specifică manechinelor anorexice, m-a luat 
somnul. 

Spre mare mea uşurare, a doua zi Rafael 
lucra şi am profitat de această libertate 
pentru a mă plimba prin oraş. M-am întors 
acasă abia spre seară. M-am prefăcut că mă 
bucur atunci când am deschis uşa şi am dat 
nas în nas cu Rafael. El nu părea însă la fel 
de încântat că mă vede. S-a purtat destul 
de rece şi chiar dacă nu mă deranja această 
atitudine, ba chiar îmi convenea, nu am 
putut să nu mă întreb oare ce se 
întâmplase. Într-un final, Rafael a rupt 
tăcerea. 

— Hoţii mi-au clonat cardul şi mi-au 
furat toți banii pe care-i aveam în cont. 
Poliţia susţine că este vorba despre o bandă 
de români, care acţionează în Barcelona şi 
pe care o urmăresc de două luni, mi-a spus, 
uitându-se suspicios la mine, de parcă aş fi 
fost complice la această infracţiune. 

— Îmi pare rău, Rafael. Nu există vreo 
posibilitate de a-ţi recupera banii? l-am 
întrebat, pregătită să jur, dacă era cazul, că 
nu eu le vândusem pontul. 

— Banca îmi va înapoia banii, dar asta va 
dura. Până atunci, nu ştiu ce voi face. 

— Nu poţi să te împrumuţi de la cineva? 
i-am sugerat eu, în încercarea de a mai 
detensiona atmosfera încordată din casă. 

— Nu am de la cine, Laura, a venit 
răspunsul lui categoric. 

Toată seara m-am simţit obligată să îi 
ridic moralul. Ştiam că sexul este un leac 
bun pentru multe probleme şi speram să 
funcţioneze şi în situaţia dată. Aşa am 
ajuns să mă culc cu Rafael. Din punctul 
meu de vedere, era doar un act de caritate. 
Persoanele aflate în dificultate mă 
impresionau. De mic copil, obişnuiam să 
ajut bătrânii să-şi care de la piaţă 
paporniţele grele, hrăneam câinii fără 
stăpân de pe stradă şi îngrijeam pisicile 
călcate de maşini. Când s-a dezbrăcat, mi- 
a părut rău că m-am lăsat copleşită de 
sensibilitate. Rafael nu doar că avea un 
trup nefiresc disproporționat, dar era 
acoperit şi de o pilozitate excesivă. Nu mai 
văzusem în viaţa mea un bărbat atât de 
păros. Am închis ochii şi am dus actul 

sexual caritabil până la capăt. În timp ce 
Rafael s-a relaxat, la mine reacţia a fost 
inversă. M-am simţit ca o prostituată, cu 
diferenţa că ea era plătită pentru serviciile 
prestate, iar eu făcusem sex pentru o cauză 
nobilă; era o terapie gratuită acordată unui 
bărbat cu psihicul la pământ. Voiam cu 
disperare să mă întorc acasă. 

Dis-de-dimineaţă, imediat ce am auzit 
uşa de la intrare închizându-se în urma lui 
Rafael, m-am îmbrăcat şi m-am dus la 
agenţia companiei aeriene să îmi schimb 
biletul de avion. Aveam să plec spre 
România chiar a doua zi, la prânz, cu patru 
zile mai devreme decât îmi făcusem 
planuri. 

Am sunat-o pe soră-mea să mă aştepte la 
sosire, iar seara l-am anunţat şi pe Rafael. 
Am invocat un motiv oarecare: cățelul 
meu, Puffy, era pe moarte şi trebuia să fiu 
alături de el. Deşi nu iubea animalele, a 
încercat să-mi înţeleagă acest ataşament. 
Pentru că nu se putea învoi de la serviciu, a 
rămas să plec cu un taxi la aeroport. 

Desigur, pentru că Rafael era falit, urma să 
plătesc cursa din banii mei. Aşa s-a 
încheiat aventura mea la Barcelona. 

Când, în sfârşit, m-am văzut la mine 
acasă, mi-am pregătit un piept de pui la 
grătar, cu cartofi prăjiţi şi o salată de roşii 
cu multă, multă brânză. Pentru că în 
ultima vreme îi dădusem numai frunze, 
stomacul meu a reacţionat printr-un 
ghiorţăit scurt, plin de satisfacţie. Mi l-am 
imaginat cum se lingea pe buze, devorând 
carnea de pui. După ce am mâncat, m-am 
aşezat cu burta plină în faţa calculatorului 
şi mi-am dezactivat contul de Facebook. 
Voiam ca următorul bărbat din viaţa mea 
să fie unul real şi nu fabricat de fanteziile 
mele virtuale. 

Internetul este cel mai mare furnizor de 
iluzii, iar la câţi amatori de vise există în 
lumea asta, afacerea prosperă. Distribuie 
frumuseţe, bunăstare, iubire, fericire... 
toate, în aparenţă, gratis. Este însă doar o 
bună strategie de marketing. Factura o vei 
primi atunci când te aştepţi mai puţin. Te 

poate ruina sufleteşte şi se numeşte 
deziluzie. 


[188] Claudia Voicu 
In pat cu un interlop 


oredana era cea mai frumoasă colegă a 
Lmea. Mai tânără decât mine cu zece ani, 

ne înțelegeam bine. Era de treabă şi avea 
mult bun simţ. Chiar dacă nu se machia şi 
nu mă dădeam în vânt după stilul ei 
vestimentar, o consideram atrăgătoare şi 
puţine femei aveau parte de asemenea 
aprecieri din partea mea. Eram destul de 
exigentă când venea vorba despre 
frumuseţea feminină. 

Cea care mă impresionase nu era însă 
fata pe care o vedeam zi de zi la birou. 
Loredana avea personalitate dublă. Dacă 
ziua, la serviciu, putea trece aproape 
neobservată de ochii  iscoditori ai 
bărbaţilor, în serile din weekend se 
transforma într-o femeie senzuală, care 
făcea furori prin cluburi, unde se simţea ca 
peştele în apă. Era o adevărată 
Cenuşăreasă modernă. 

În fiecare vineri şi sâmbătă, aproape de 
miezul nopţii, Loredana îşi scotea din 

dressing pantofii cu talpă platformă şi 
tocuri de 15 cm şi garderoba sexy de club. 
După ce se hotăra ce să îmbrace, îşi 
prindea părul lung şi bogat într-o coamă de 
cal şi începea să-şi aplice machiajul tip 
Cleopatra. În numai jumătate de oră, se 
metamorfoza complet. Când ieşea pe uşa 
garsonierei închiriate, pe care o împărțea 
cu o prietenă, arăta ca o divă. 

Băieţii de bani gata din cluburile în vogă 
pe care le frec venta roiau în jurul ei. Şi 
totuşi, această frumuseţe de fată era 
singură. Nu voia să ajungă doar un trofeu 
pentru şmecheraşii care-şi permiteau să 
aibă în patul lor aproape orice femeie. Îşi 
dorea o relaţie, nu aventuri. 

Loredana era din Mangalia, dar se 
mutase de un an în Bucureşti. Locuiam în 
cartiere vecine, iar pe drum spre casă o 
luam cu mine cu maşina. Povesteam vrute 
şi nevrute, ne bârfeam foştii prieteni şi 
râdeam cu gura până la urechi de unii 
dintre ei, care îşi meritau bătaia noastră 
de joc. 

— Eu când cunosc un tip, după ce ieşim 
împreună la cafea, dacă îmi place, îl caut 
pe Google. Nici nu bănuieşti câte poţi afla 
aşa despre el. Poţi vedea dacă şi-a făcut 
cont pe site-urile de agăţat, dacă a avut 
probleme cu legea, dacă a fost cuplat cu 
vreo vedetă sau îşi caută de muncă, i-am 
împărtăşit Loredanei trucul meu prin care 
îmi verificam potenţialii iubiţi. Colega 

mea se amuza de investigaţiile pe care le 
făceam cu ajutorul internetului. 

Despre viaţa ei amoroasă, Loredana 
vorbea numai la trecut, niciodată la 
prezent. De-a lungul câtorva luni de zile, 
m-a pus la curent cu toate relaţiile care au 
contat pentru ea. 

Până când, într-o seară, mi-a dat de înţeles 
că s-a îndrăgostit. 
— Ce învârte şi de unde-l ştii? am 
întrebat-o eu, curioasă. 

— Are un sală de fitness şi ne-am 
cunoscut în club. Îl cheamă Cristi. E ras în 
cap şi tatuat pe braţe, dar mie mi se pare 
foarte sexy, mi l-a descris colega mea pe 
bărbatul datorită căruia intrase, în sfârşit, 
într-o normalitate sentimentală. — De 
când vă vedeţi? 

— De o săptămână. 

— Bravo! Să fie bine! i-am urat, cu 
sinceritate, convinsă fiind că mă va ţine la 
curent cu evoluţia relaţiei. Şi aşa a şi fost. 

Loredana îmi povestea cu drag de noul 
ei iubit. Era limpede că i s-au aprins 
călcâiele după el. Între timp, îşi dusese 
câteva lucruri acasă la el. 

Cristi îi făcea cu o mulţime de surprize. Îi 
aducea flori, îi trimitea la birou, prin 
curier, prăjiturile preferate şi îi oferea 
cadouri. O simţeam pe Loredana că este 
fericită. Această eu forie nu a durat însă 
prea mult. După nici o lună, şi-a dat seama 
că trebuie să se retragă urgent din această 
relaţie. 

— Am o ştire de senzaţie, mi-a spus într- 
o seară, în timp ce eu şofam, iar ea stătea, 
ca de obicei, în dreapta mea. 

— la să te aud, i-am replicat, 
nerăbdătoare să fiu pusă în temă cu 
noutăţile. În limbajul nostru de fete aflate 
în căutarea marii iubiri, o ştire de senzaţie 
era una care făcea exclusiv referire la 
bărbaţi. 

— Nu aveam somn într-o seară şi am dat 
căutare pe Google, să văd dacă găsesc ceva 
despre Cristi. 

— Şi? 

— Cristi face parte din clanul Paşcanilor 
şi a fost închis pentru instigare la omor şi 
vătămare corporală gravă. Aproape l-a 
omorât în bătaie pe unul care-i datora 
bani. Sala de fitness este doar aşa, de 
faţadă. În realitate, banii lui vin din tot 
felul de combinaţii dubioase. Ce fac? Cum 
să scap de el fără să îşi dea seama că m-am 
prins cu cine am de-a face? m-a întrebat 
Loredana, îngrijorată. 

În ciuda celor zece ani în plus pe care-i 
aveam ca vârstă, îmi era greu să-i dau un 
sfat pertinent. Trebuia acţionat cu 
prudenţă. 

— Mi-a rămas şi laptopul la el, a 

completat Loredana. 

— Treaba e cam încurcată. Eu zic să 
găseşti o modalitate de a-ţi recupera 
laptopul, iar apoi să încerci să-l eviţi, dar 
cu multă diplomaţie, ca să nu-l iriţi. Nu 
poţi şti cum va reacţiona când îşi va da 
seama că vrei să îl părăseşti. 

— Păi şi cum să îl evit? 

— Nu te mai întâlni cu el, refuzându-l 
sub diverse pretexte. Ba că ţi-e rău, ba că 
ai treabă până târziu la birou sau că pleci 
în weekend din Bucureşti... 

— Mda... Aşa am să fac... Cum de toate 
mi se întâmplă numai mie? s-a întrebat 
retoric frumoasa mea colegă, aşteptând 
încurajările mele. 

— Loredana, li se întâmplă şi altor 
femei, nu eşti tu mai cu moţ. Important 
este acum să gestionezi bine situaţia. Dacă 
lucrurile degenerează, ceea ce sper să nu 
fie cazul, te poţi baza pe mine. Am un 
prieten poliţist, am asigurat-o de spri jinul 
meu, punând răul înainte. 

— În ce am intrat, Laura? 

În loc s-o liniştească, replica mea, care s- 
a vrut o dovadă de prietenie, a avut efect 
invers: a panicat-o şi mai rău. 

— Draga mea, o să treci peste asta. Nimic 
nu este atât de grav pe cât pare la prima 
vedere. Ai să vezi, am încercat eu să dreg 
propria-mi gafă. 

Am lăsat-o pe Loredana acasă şi mi-am 
văzut de drum. Traficul aglomerat mi-a dat 
răgazul să reflectez mai bine la ceea ce i se 
întâmpla Loredanei. 

Fără să intuiască nicio secundă cine este 
cu adevărat bărbatul de lângă ea, se iubise 
şi dormise nopţi la rând în braţele unui fost 
puşcăriaş. Interlopul Cristi, care reuşise s- 
o ameţească pe colega mea, fusese trădat 
de un simplu search pe Google. Fram 
mândră oarecum că tehnica mea de 
investigaţii se dovedea atât de utilă, dar îmi 
părea rău pentru Loredana. Era evident că 
norocul în dragoste era chior, altfel, la cât 
era de frumoasă, nu ar fi trecut pe lângă ea 
fără s-o bage în seamă. 

A doua zi, Loredana mi-a povestit că îi 
dăduse papucii lui Cristi. A făcut-o brusc, 
fără introducere şi cuprins, ci doar 
încheiere. I-a trimis un sms explicit şi care 
nu lăsa loc de întors. 


[196] Claudia Voicu 


— Ce i-ai scris? am întrebat-o eu, 
oarecum surprinsă de curajul său 
neaşteptat. 

— „Am crezut că sunt pregătită pentru o 
relaţie, dar m-am înşelat. Nu trebuie să ne 
mai vedem. Te rog să îmi trimiţi laptopul la 
birou. Îţi mulţumesc şi sper să mă înţelegi 
şi să îmi respecţi opţiunea.” — Şi? 

— M-a sunat de zece ori, dar nu i-am 
răspuns. Probabil că va mai insista câteva 
zile, apoi se va linişti. 

— Da, probabil, am spus eu, nu foarte 
convinsă că interlopul se va lăsa cu una cu 
două exclus din viaţa Loredanei. 

Şi totuşi, colega mea a avut dreptate. 
Cristi-interlopul i-a mai trimis câteva sms- 
uri în care îi spunea că o vrea înapoi şi 

că o iubeşte, a şi sunat-o, dar pentru că a 
fost ignorat cu desăvârşire, a renunţat să se 
mai umilească. Ba mai mult, ca să-i 
demonstreze probabil Loredanei că este un 
domn, i-a trimis laptopul la redacţie. 

— Laura, data viitoare, după prima cafea, 
fac şi eu verificări pe Google, mi-a spus 
Loredana, zâmbind, relaxată că scăpase 
uşor şi fără scandal de un individ atât de 
periculos. 

Soţul „Gerovital”, remediul antirid ideal 


e la ancheta „Obsedatul”, pe care o 
Dfăcusem la Sandrina acasă, nu mai 
vorbisem cu amica mea decât o singură 
dată. Mă sunase să mă invite la ziua ei, dar 
treceam printr-o perioadă de lehamite, 
care-mi tăia cheful de a participa la 
evenimentele fericite din viaţa altora. Aşa 
că nu am onorat invitaţia, invocând o scuză 
cusută cu aţă albă, ceva de genul unei 
viroze respiratorii, care mă ţinea 
prizonieră la domiciliu. 


Într-o duminică, Sandrina m-a căutat 

din nou. 

— Ce faci, păpuşă? m-a abordat prietena 
mea, cu obişnuitul apelativ pe care şi-l 
însuşise în cluburi. 

— La muncă. Nimic deosebit. Tu? 

— Uite, te-am sunat să-ţi fac o invitaţie 
specială, foarte specială aş putea spune. Te 
aştept la nunta mea, pe care o voi face peste 
trei săptămâni. 

— Ha, ha, ha... 

— De ce râzi? 

— Hai, nu mă înnebuni! Şi zici că te 
măriţi? am ironizat-o eu. 

— Da, Laura. Mă mărit şi nu înţeleg ce ţi 
se pare aşa distractiv sau incredibil. Da, s- 
a găsit un fraier care să mă ia şi pe mine. E 
vreo problemă? 

— Tu chiar vorbeşti serios. Scuză-mă, 
scuză-mă! Am crezut că glumeşti. Adică, 
nu te văd măritată, adică... în sensul că 
ştiam... că... îţi place viaţa, nu din alt motiv, 
m-am bâlbâit, încercând să-mi justifice 
atitudinea total aiurea. 

— Păpuşă, m-am îndrăgostit. Adrian m- 
a cerut şi am acceptat, chiar dacă suntem 
împreună de puţin timp. Este atât de bun 
în pat încât nu l-am putut refuza. M-aş 
închide cu el în casă o săptămână. Un 

„Gerovital” de clasa I, şi-a caracterizat 
Sandrina viitorul soţ, în stilul ei uşor frivol. 

— Câţi ani are? 

— Tot pedofilă am rămas, păpuşă, doar 
nu credeai că mi-am schimbat gusturile la 
bătrâneţe. Are 25 de ani. Este mai mic 
decât mine cu 13 ani, o nimica toată, a 
glumit amica mea pe seama diferenţei mari 
de vârstă dintre ea şi alesul său. 

— Bravo, Sandrina. Casă de piatră, 
drăguţo! Ştii tu, iubirea nu ţine seama nici 
de morală, nici de sex sau vârstă. Şi cu ce 
se ocupă? 

— A făcut polo de performanţă, iar acum 
antrenează copii. Arată într-un mare fel, e 
tot numai un pachet de muşchi, şi-a lăudat 
amica mea „Gerovitalul”, care avea s-o 
conducă la altar în mai puţin de-o lună. 

— Păi şi te laşi tu de cluburi? Femeile 
măritate nu prea merg prin cluburi, nu? 
am tachinat-o eu. 

— Ei na, unde scrie asta? Fii serioasă, 
păpuşă! Eu şi Adrian suntem dependenţi 
de cluburi. 

Aşadar, până şi cea mai nonconformistă 
prietenă a mea se mărita. După ani de zile 
în care îşi făcuse de cap şi nu-şi refuzase 
nicio plăcere sexuală, Sandrina se hotărâse 
să reintre în instituţia căsătoriei, deşi avea 
experienţa unui mariaj ratat. 

— Deci, păpuşă, te aştept la nuntă. O să 
o facem la un restaurant din Drumul 
Taberei. Dacă nu ai cu cine să vii, îţi găseşte 
fata un „Gerovital” de o să mă ţii minte. Ha, 
ha, ha... 

— Sandrina, unul de vârsta mea, singur 
şi valabil, nu cunoşti şi tu? 

— Vai, Laura, o să te ridezi repede! 
Priveşti viaţa prea încruntată. Fii mai 
relaxată, păpuşă! Distreză-te, anii trec şi va 
veni o vreme când vei suspina după unul 
din ăsta mic şi nu-l vei mai putea avea în 
patul tău decât contra cost. 

— Mda... hai că nu vreau să ne 
contrazicem, dar am păţit-o cu un 
„Gerovital” de-al tău. Mi-a tras-o şi a fugit 
cu banii mei. 

— Putea face acelaşi lucru oricare alt 
bărbat. Nu este relevant ce-mi spui. Vai, 
nici nu ştii ce pierzi, vorba lui Diaconescu. 
Ha, ha, ha... Păpuşă, hai că te las, mai am 
de sunat o groază de invitaţi, pentru că 
facem nuntă mare. Pup şi sper să mă vezi 
mireasă. Apropo, dacă n-o puneam pe 
nepoata-mea domnişoară de onoare, te 
luam pe tine. Pa, păpuşă. I love you! 

— Pup şi eu. Mersi de invi... Nu am 
apucat să termin cuvântul „invitaţie”, 
pentru că prietena mea deja închisese 
telefonul. 

Sandrina era cu adevărat un personaj 
lipsit de inhibiţii, care sfida presiunile 
societăţii. Îşi crease propria lume, fără să-i 
pese de reguli, idei preconcepute sau legea 
firii. Voia să fie fericită şi făcea asta în felul 
ei. Dacă cele mai multe femei nu s-ar fi 
aventurat într-o căsnicie cu un bărbat mult 
mai tânăr, cu şanse minime de a rezista în 
timp, Sandrina nu punea preţ pe viitor. 
Trăia doar în prezent şi nu-şi făcea planuri 
pe termen lung. Contrar aparenţelor, era o 

femeie lucidă, care înţelegea că dragostea 
nu este un bun cu garanţie pe viaţă. 


Terapie cu un sexy-psiholog 


stenia de primăvară a făcut şi din mine o 
Avictimă sezo nieră. Am devenit foarte 

irascibilă, mă certam cu oricine şi din 
orice şi aveam nişte ieşiri de o nervozitate 
dusă la extrem. Nu mă mai simţeam 
atrăgătoare, la serviciu mi se reproşa 
ineficienţa şi plângeam aproape în fiecare 
seară. 

După două săptămâni în care atitudinea 
mea nu s-a îmbunătăţit în niciun fel şi 
nimeni nu se mai putea înţelege cu mine, 
soră-mea m-a luat pe ocolite şi mi-a 
sugerat să merg la un psiholog. 

— Laura, ai nevoie de ajutorul unui 
specialist. Nu este nicio ruşine să te duci 
la psiholog. În străinătate, este ceva 
normal, doar românii au idei 
preconcepute. 

— Ce vrei să zici, că sunt nebună? am 
urlat la ea, speriind-o. 

— Nu vreau să spun asta, ştii prea bine. 
Doamne sfinte! Mă îngrijorezi de-a 
dreptul. Iubita mea, te rog, fă asta pentru 
mine! Sunt convinsă că te vei simţi mai 
bine. 

Deşi eram încăpăţânată, soră-mea avea 
putere de convingere asupra mea. După 
ce am înfruntat-o timp de o oră şi m-am 
opus ideii de a face terapie, am cedat. 

O prietenă de-a ei cunoştea un psiholog 
despre care se vorbea că este foarte bun. A 
doua zi, Ana mi-a făcut o programare la el. 

Când am intrat în cabinetul 
psihologului Eduard Costescu, mi-a fost 
îngrozitor de jenă. Aş fi vrut să fug şi să-i 
spun că nu eu aveam nevoie de 
consultaţie, ci o prietenă care nu a mai 
reuşit să ajungă la timp din cauza unei 
probleme. 

Psihologul avea cu puţin peste 30 de 
ani şi arăta incredibil de bine. Înalt, cu un 
corp de atlet şi un zâmbet şarmant, 
Eduard Costescu nu avea nicidecum 

alura unui psiholog, care, în viziunea 
mea, trebuia să fie un bărbat chelios şi cu 
ochelari. 

Cu politeţea de rigoare, m-a invitat să 
iau loc pe un fotoliu, iar el s-a aşezat pe 
cel din faţa mea. Avea o voce calmă, dar 
fermă, care parcă mă hipnotiza. I-am 
cercetat discret mâinile, în căutarea unei 
eventuale verighete. Nu purta. Fie nu era 
căsătorit, fie nu voia să-şi facă public 
statutul matrimonial. 

— Laura, ce te-a adus pe la noi? a început 
discuţia sexypsihologul. 

Deşi mă simţeam stingheră, am 
încercat să mă relaxez. I-am povestit 
despre starea mea anormală din ultima 
vreme şi despre motivele care o 
declanşaseră. Am admis că ceva este în 
neregulă cu mine şi că am nevoie de 
ajutor. 

— Trebuie să ai mai multă încredere în 
tine, să îţi conştientizezi atuurile. Eşti o 
femeie după care sunt sigur că întorc 

capul mulţi bărbaţi. Învață să te placi mai 
mult pe tine însăţi, m-a sfătuit el. 

Nu îmi dădeam seama dacă aprecierile 
lui erau strict personale sau făceau parte 
din strategia de vindecare a formei uşoare 
de depresie prin care treceam. Aş fi vrut 
să îl întreb, dar nu s-ar fi cuvenit să fac 
asta. Mi-a fost teamă că va crede că flirtez 
şi mă va pasa vreunui alt coleg gras şi 
nesuferit. 

După cele 50 de minute de terapie, am 
plecat acasă cu o altă stare. Psihologul 
meu nu avea degeaba reputaţia unui bun 
specialist. Peste trei zile, programasem 
următoarea consultaţie. În timp, m-am 
apropiat de Eduard şi am ajuns să legăm 
o oarecare amiciţie. Era nu doar un tip 
senzual, educat şi foarte manierat, dar 
provenea şi dintr-o familie înstărită. 

Un astfel de bărbat nu putea fi decât 
înconjurat de femei frumoase, deşi nu l- 
am auzit niciodată pomenind despre vreo 
iubită. 

Eduard a reuşit să mă pună pe picioare 
sufleteşte. După o lună, am întrerupt 


Confidenţele unei fete de oraş [207] 


şedinţele, dar am păstrat legătura. Ştia că 
sunt ziaristă şi nu-i strica să aibă o 
cunoştinţă în presă, iar eu nu puteam şti 
dacă depresia nu va recidiva. 

Într-o sâmbătă, m-a sunat şi m-a invitat 
să ieşim seara la o cafea. Asociaţia 
Psihologilor din Romania, pe care o 
conducea, organiza o conferinţă naţională. 
Eduard se ocupa de mediatizarea 
evenimentului şi voia să-mi dea mapa de 
presă. 

Nu aş fi ratat pentru nimic în lume o 
întâlnire cu el în particular. 

Imediat ce am închis telefonul, am 
răscolit şifonierul în căutarea ţinutei 
potrivite pentru a o astfel de seară. Voiam 
să-l impresionez cu orice preţ. Trebuia să 
port ceva sexy, dar nu exagerat, ci atât cât 
să-i stârnească imaginaţia. 

O pereche de jeanşi strâmţi şi o cămaşă 
albă, uşor decoltată, mi s-au părut cea mai 
inspirată alegere. 


[208] Claudia Voicu 

— Bună, Laura! Ce bine arăţi! m-a 
complimentat Eduard, în timp ce m-a 
pupat amical pe obraji. 

— Vă mulţumesc, domnule psiholog! 
Trebuie, totuşi, să vă amintesc că şedinţele 
de terapie s-au încheiat, i-am spus eu, 
insinuând că măgulirile lui nu-şi mai au 
rostul. 

— Laura, eşti răutăcioasă, mi-a reproşat 
el, cu un zâmbet care-i punea în valoare 
dantura impecabilă. 

— Iar tu vrei să te dai bine pe lângă mine 
ca să vin la conferinţă şi să scriu despre 
voi, l-am tachinat, fără menajamente. 

— Bravo, te-ai prins! Şi ca să fiu sigur 
100%, am preferat să te scot la o cafea, 
sâmbătă seara, decât să te rog la telefon să 
mă ajuţi şi să îţi trimit mapa de presă prin 
curier. 

Am fi putut să ne ironizăm reciproc până 
a doua zi, dar nimeni nu ar fi avut de 
câştigat, aşa că am căzut la pace. 

Dacă bărbatul perfect exista cu adevărat 
şi nu era doar un mit, cu siguranţă îl 
chema Eduard Costescu. Aveam să constat 

încă o dată, acum în afara cabinetului său, 
că sexy-psihologul era visul oricărei femei. 
Stilat, cu un umor fin, generos şi atent, ştia 
exact cum să se poarte cu o femeie astfel 
încât să-i sucească minţile. 

După ce ne-am despărţit, simţeam deja 
că o ceată de fluturaşi voioşi zburda prin 
stomacul meu, printre lasagna şi tortul de 
ciocolată pe care le mâncasem la 
restaurant. Speram ca măcar un fluturaş 
să zburătăceasă şi pe la el. 

După două zile, timp în care insectele 
mele, pe care mi le imaginam viu 
colorate, au devenit şi mai 
neastâmpărate, Eduard m-a sunat să 
luăm prânzul împreună. De data asta, nu 
a mai invocat pretextul conferinţei. 

— Mi-ar face plăcere să ne vedem, mi-a 

spus simplu. 

— Şi mie, aşa că nu trebuie să ai emoţii, 
nu te voi refuza, am glumit eu. 

Fram deja îndrăgostită de el. Nicio 
femeie în locul meu nu ar fi rezistat 

acestui sentiment. Efectiv, nu aveai ce să- 
i reproşezi ca bărbat. 

După a treia întâlnire, la plecare, 
Eduard m-a strâns în braţe şi m-a sărutat. 
A fost cel mai senzual sărut din viaţa mea. 
Sexy-psihologul îl detronase până şi pe 
Alex, care fusese un fel de icoană pentru 
mine. 

Într-o altă seară, a contramandat 
obişnuita ieşire la restaurant şi m-a invitat 
la el. 

Locuia singur într-o vilă din apropierea 
Bucureştiului. Am bănuit că pregătise o 
cină romantică şi că urma apoi să 
petrecem o noapte pasională. Îmi 
imaginasem în multe seri, înainte să 
adorm, că sunt în braţele lui şi facem sex. 
Iată că, în sfârşit, mă eliberam de fantezii. 

Eduard avea o vilă micuță, dar foarte 
cochetă. M-a instalat în livingul de la 
parter, apoi s-a dus la bucătărie. M-am 
gândit că pregăteşte cina, dar s-a întors 
cu două pahare de vin. După ce am dat 
noroc şi am băut vinul, a început să mă 
sărute. 

În timp ce savuram acest moment 
intim, am auzit  dintr-odată gemetele 
lascive ale unei femei, ca şi cum un cuplu 
făcea sex chiar lângă noi. Nu înţelegeam 
ce se petrece şi m-am smuls panicată din 
braţele lui Eduard. În dreapta mea, pe o 
plasmă rula un film porno. O actriţă trăia 
intens satisfacția sexului oral pe care i-l 
oferea partenerul ei, un musculos cu 
penisul în erecţie. 

— Ce naiba e asta? l-am întrebat 

contrariată pe Eduard. 

— Nu îmi spune că nu-ţi place. Hai, 
ştiu că te excită, nu te mai preface, mi-a 
spus psihologul meu la ureche, în timp ce 
încerca să mă dezbrace. 

— Eduard, opreşte tâmpenia asta de 
film! Nu îmi place şi nu ştiu cum te-ai 
gândit că ar putea să îmi placă, i-am 
replicat, pe fundalul gemetelor actriţei 
XXX, care se transformaseră între timp 
în răcnete. 

— Laura, nu fi ipocrită! Bucură-te de 

moment... 

— Eduard, eşti nebun de legat! 
Opreşte-te! Vreau să plec acasă. M-ai 
auzit? am urlat eu, încercând să o acopăr 
pe starleta porno, care tocmai era 
penetrată de musculos. 

— Bine, calmează-te! 

După protestele mele  categorice, 
Eduard a oprit filmul. Mi-am tras bluza 
la loc pe mine şi am rămas năucită în 
mijlocul livingului. Nu ştiam ce să fac. 
Văzându-mă confuză, Eduard a încercat 
să se justifice. 

— Îmi pare rău, Laura! Nu m-am gândit 

c-o dau în bară. 

— Nici eu nu m-am gândit că mă vei 
pune într-o situaţie penibilă ca asta. Ai 
reuşit să dărâmi tot ce ai construit, acea 
imagine a bărbatului perfect. Chiar îmi 
plăceai mult, i-am spus cu o voce din care 
se simţea disprețul. 

— Laura, va trebui să dormi aici. Nu te 
pot duce acasă pentru că am băut. Îţi 
promit că nu voi mai încerca nimic. Vila 
are două dormitoare, deci nu e cazul să- 
ţi faci probleme. 

Am înnoptat la el, deşi eram foarte 
dezamăgită şi aveam toate motivele. 
Eduard se purtase cu mine ca şi cu o 
uşuratică. Nu mai aveam nicio îndoială 
că bărbatul perfect nu există, ci este doar 
rodul imaginaţiei femeilor. 

Dacă aş fi tolerat secvența 
pornografică din relația noastră aflată la 
început de drum, Eduard şi-ar fi păstrat 
încă titlul de „Mister Perfecțiune”. Asta 
până când cine ştie ce altă reacție 
nepotrivită din partea lui m-ar fi 
determinat să i-l retrag. 

M-am simţit însă prea jignită şi nu puteam 
trece peste asta. 

Deşi eram o femeie lipsită de inhibiţii, 
consideram că filmele porno trebuie văzute 
doar alături de persoana iubită. Mi se 
părea degradant să fiu întâmpinată cu o 
peliculă XXX în casa unui bărbat în care 
călcam pentru prima dată. Toate lucrurile 
trebuie făcute la timpul lor, iar din punctul 
meu de vedere Eduard le grăbise. 

Dimineaţă, a încercat să mă împace. Şi-a 
cerut din nou scuze, dar nu am dat înapoi. 
Îl desconsideram şi nu mă puteam preface 
că simt altceva pentru el. M-a dus acasă, iar 
pe drum a încercat din nou să recâştige 
teren. Atitudinea mea indiferentă l-a 
dezarmat. Pentru că nu voiam să-l 
reîntâlnesc, am rugat-o pe o colegă să 
meargă în locul meu la Conferinţa 
Naţională a Psihologilor. 

Boala gravă a iubirii 


e faci, draga mea? m-a întâmpinat, cu un 


Czâmbet comercial şi o atitudine tonică, 


Bianca, pe care o sunam ori de câte ori 
aveam chef să mă răsfăţ şi să 


uit de orice griji. Amica mea era patroana 
unui salon de înfrumusețare, unde se făcea 
masaj cu pietre vulcanice, de care 
deveneam dependentă când eram stresată. 

Fără să impresioneze printr-o frumuseţe 
ieşită din comun, Bianca era o femeie 
incredibil de sexy. Micuţă de statură, dar 
cu un corp aproape de perfecţiune şi nişte 
sâni formidabili, era nu doar o apariţie 
senzuală, ci şi o companie plăcută. 
Inteligentă, stilată şi abilă, putea face cu 
uşurinţă un bărbat să se îndrăgostească de 
ea nebuneşte. 

Nu ştiam mai nimic despre viaţa ei 
particulară, pentru că nu eram foarte 
apropiate, dar am presupus că are un 

sponsor care a ajutat-o să îşi deschidă 
micuțul, dar  cochetul salon de 
înfrumusețare. Lucrase mulţi ani în Italia, 
ţară de unde bănuiam că provine potentul 
finanţator. 

De fiecare dată când mergeam la salon, 
înainte de a mă delecta cu o şedinţă de 
masaj, schimba câteva amabilităţi cu mine. 
Ştia că o relaţie bună cu clientele sale îi va 
face afacerea să înflorească. 

Într-o zi, pentru că se încurcaseră 
programările, s-a simţit datoare să mai 
pălăvrăgească cu mine până când maseuza 
se elibera. Din vorbă în vorbă, am ajuns să 
schimbăm păreri despre bărbaţi, relaţii şi 
eternul război dintre sexe. Aşa am aflat 
povestea ei de iubire fascinantă prin 
detaliile spumoase care o compuneau. 

Bianca se îndrăgostise lulea de un tip 
care o agăţase în trafic. Bărbatul care, 
iniţial, nu îi stârnise nicio senzaţie, reuşise, 
într-un final, cu multă perseverenţă, să-i 
dea viaţa peste cap. 

Iubitul Biancăi era un poliţist misterios 
şi chipeş, care stăpânea arta seducţiei. 

Mihai, aşa cum îl chema, îi dăduse de 
înțeles că ar lucra pentru serviciile secrete, 
aşadar cu cât ştia mai puţine despre el, cu 
atât era mai protejată. Dispărea din când în 
când în misiuni de gradul zero, timp în care 
orice contact cu iubita lui îi era interzis de 
superiori. Şi pentru că telefonul îi era 
ascultat, îşi schimba frecvent cartela ca să 
poată vorbi nestingherit cu Bianca. 
Pesemne că tipul se credea un James Bond 
al timpurilor noastre. Mi-a fost greu să 
înțeleg însă cum o fată deşteaptă ca Bianca 
a putut fi atât de uşor păcălită şi a acceptat 
toate prostiile pe care i le turna polițistul. 

În primele şase luni, totul a mers perfect 
între ei. O plimbare de weekend prin mall 
avea să complice însă într-un mod 
neaşteptat lucrurile. 

Mihai s-a întâlnit, întâmplător, cu un 
oarecare Sergiu, coleg de serviciu. Biancăi 
i s-a părut puţin ciudat că, pe parcursul 
scurtei conversații de complezenţă, colegul 
i s-a adresat iubitului ei spunându-i Emil, 
dar nu a făcut un caz din asta. Nu voia să 

pară că-l suspectează de lucruri necurate, 
iar Mihai s-a autosesizat şi i-a dat o 
explicaţie plauzibilă: mai avea un 
prenume, iar acesta era Emil. 

La două luni, în acelaşi mall şi tot din 
întâmplare, prietena mea, care de data asta 
era singură, a dat nas în nas cu colegul lui 
Mihai. 

— Bună, ce mai faci? a abordat-o acesta. 

— Bună! Bine, tu? 

— Uite, am de făcut nişte cumpărături. 
Ai auzit că a născut soţia lui Emil? 

— Soţia lui Emil? Nu înţeleg... 


Confidenţele unei fete de oraş [219] 


Da, acum vreo două săptămâni. Au un 
băieţel. 

Bianca era buimăcită. Mintea ei făcea 
nişte asocieri, greu de acceptat. 

— Nu îmi spune că nu ştiai că e însurat! 
a clarificat colegul, pe şleau, situaţia, 
vâzând-o confuză pe amica mea. — Mihai 
e însurat? 

— De ce îi spui Mihai? Îl cheamă Emil. 

— Nu, nu... şi Mihai. E al doilea 

prenume. 

— Bianca, îl ştiu pe Emil din şcoala 
generală, am stat în aceeaşi bancă. Nu mai 
are niciun alt prenume. Îl cheamă Emil 
Vârlan şi atât. 

Vitrinele magazinelor au început să 
tremure. Clienţii din mall păreau învăluiţi 
într-un fum gros. Mesele de la cafenele se 
deplasau dintr-o direcţie în alta, de parcă 
aveau roţi. Un bărbat s-a repezit s-o 
prindă, dar i-a alunecat din braţe ca o 
figurină din plastelină în mărime naturală. 
Bianca şi-a pierdut cunoştinţa şi s-a 

prăbuşit pe podeaua rece şi dură. Când şi- 
a venit în fire, l-a văzut lângă ea pe colegul 
lui Mihai. 

— Îmi pare rău. Eşti o femeie care nu 
merită să treacă prin aşa ceva, i-a şoptit 
Sergiu, care s-a oferit să o ducă acasă. 

Bianca i-a respins ajutorul. Îl detesta atât 
de mult pe individ încât nu-l mai putea 
suporta în preajma ei nicio secundă. Ura pe 
care o simţea împotriva iubitului ei şi-o 
revărsa asupra acestui răspândac ordinar. 
Îşi va lăsa maşina la mall şi va lua un taxi. 

Nu l-a sunat pe Emil, ci a aşteptat să aibă 
o discuţie cu el faţă-n faţă. S-a întâmplat 
chiar în acea seară. Deşi luat prin 
surprindere, nu s-a pierdut cu firea când 
Bianca i-a spus că este la curent cu toate 
minciunile, demascate de colegul său. 
Desigur, avea justificări pentru orice. 

— Bianca, iartă-mă, trebuia să îţi fi spus, 
dar mi-a fost teamă că mă vei părăsi. Sunt 
foarte îndrăgostit de tine. Eu nu mi-am 
dorit acest copil, dar m-a prostit. Înainte să 

rămână gravidă, am vrut să divorţez. 
Bianca, te iubesc! 

— Eşti un nimic, Mihai sau Emil, cum să 

îţi spun? 

— Scumpa mea, te rog, înţelege-mă! Am 
greşit, ştiu, dar am făcut totul doar din 
dragoste pentru tine. 

Dispari din casa mea acum! 

— Bianca... 

— Ieşi afară! 

Emil şi-a dat seama că nu o poate 
convinge să-l ierte din prima. Trebuia să 
aibă puţină răbdare şi va fi însă din nou a 
lui. 

Flerul de expert în psihologia feminină 
nu a dat greş. După ce Bianca l-a evitat o 
perioadă, şi-a dat seama că nu poate trăi 
fără el. Emil i-a promis că-şi va părăsi soţia 
şi copilul, iar ea l-a crezut. Până la urmă, 
orice om care greşeşte o dată are dreptul la 
a doua şansă. 

Divorțul era unul complicat. Emil a 
avertizat-o că va fi un drum lung şi 

anevoios, iar ea a înţeles asta. A promis că 
nu-l va presa sub nicio formă să grăbească 
formalităţile. Relaţia lor a revenit la 
normal. 

Bianca îşi amintea că Emil este tată doar 
atunci când voiau să iasă în oraş, iar el se 
scuza că e lefter pentru că îi cumpărase 
bebeluşului lapte praf şi scutece. De cele 
mai multe ori, amica mea plătea 
consumaţia. Nu voia ca aceste neajunsuri 
financiare să-i umbrească fericirea. Nu 
punea preţ pe bani, pentru că nu ştia cum 
e să munceşti pentru ei. Sponsorul italian 
era un bărbat cu dare de mână şi avea grijă 
să-i alimenteze regulat cardul. În acest 
peisaj senin, au aniversat un an de relaţie, 
până când, într-o după-amiază, a venit o 
furtună care a răvăşit totul în calea ei. 

Bianca s-a dus să schimbe nişte euro în 
mall. Seara, ea şi Emil se întâlneau cu nişte 
prieteni în cel mai luxos club bucureştean, 
iar iubitul ei încă nu îşi revenise financiar. 
Ca o ironie a sorții, în faţa casei de schimb 
valutar, Biancăi i-a ieşit în cale acelaşi 

coleg al lui Emil, care parcă se mutase cu 
chirie în mall. 

— Bianca! Mă bucur să te întâlnesc! Ce 

mai faci? 

— Foarte bine, mulţumesc! i-a răspuns 
tăios prietena mea. 

— Tot cu Emil sau singurică? a încercat 
să afle, cu impertinenţă, interlocutorul ei 
nepoftit. 

Da, tot cu Emil. Te deranjează sau mi 
se pare mie? l-a atacat ea, fără să-şi poată 
înfrâna puternica antipatie faţă de acest 
personaj. 

— A, nu, Doamne fereşte! Ştii că acum 
are şi o fetiţă. I-a făcut pereche nevastă-sa, 
i-a spus, râzând fals, răspândacul. 

— Ascultă, tu îţi baţi joc de mine? 

— Nu. De ce crezi asta? 

— Vrei să îmi strici relaţia cu tâmpeniile 
tale? Eşti gelos pe Emil? Hai, recunoaşte! 
Eşti obsedat de mine şi speri să îl las, de 
asta bagi strâmbe? Eşti patetic, băiatule! 
Nu ţin la mine prostiile astea de adolescent 

care salivează după colega de clasă, ai 
înțeles? 

— Hei, hei... opreşte-te! Bianca, nu 
salivez după tine, deşi eşti o femeie 
frumoasă, recunosc. Soţia lui Emil a născut 
de curând şi o fetiţă. M-au invitat la botez. 

— Idiotule! 

A fost tot ce i-a putut spune. A plecat în 
grabă, de data asta fără să-şi poată stăpâni 
lacrimile. A scotocit prin geantă, căutându- 
şi telefonul mobil. Emil trebuia să-i dea 
socoteală. 

— Da, iubita mea sexy şi frumoasă! 

— Află că vorbeşti cu fosta ta iubită. Cum 
ai putut fi atât de josnic, Emil? Acum ai şi 
o fetiță? Parcă trebuia să divorţezi, dacă 
memoria mea nu îmi joacă feste. 

— Bianca, dacă îţi voi spune că s-a 
întâmplat doar o singură dată şi a rămas 
gravidă, mă vei crede? A fost atunci când 
ne-am certat şi nu mi-ai mai răspuns la 
telefon o săptămână. Am vrut să mă răzbun 
pe tine. Regret, dar nu mai pot da timpul 
înapoi pentru că aş face-o. 

— Mă dezguşti. Nu mai vreau să aud de 
tine. Eşti un zero barat, un mincinos de cea 
mai joasă speţă. 

— Bianca... 

— Să nu-mi mai rosteşti niciodată 
numele, ai înţeles? Niciodată! a urlat la el, 
aproape sufocându-se de furie, după care a 
închis telefonul. 

În zilele următoare, a ignorat toate 
apelurile de la Emil şi nu au fost deloc 
puţine. Bărbatul căruia îi dăruise toată 
dragostea de care era capabilă o înşelase 
din nou şi nu mai voia 

să asiste pasivă la propria decădere ca 
femeie. Îşi dădea seama că această relaţie 
este una nocivă şi avea nevoie urgentă de o 
cură de detoxifiere sufletească. 

S-a luptat două săptămâni cu tentaţia de 
a-l căuta pe Emil. Dorul de iubitul său a 
învins însă orice graniţă a logicii. Voia să-i 
audă vocea, să-l vadă, s-o strângă în braţe, 
s-o iubească pătimaş, aşa cum numai el 
ştia s-o facă. Secundele în care a aşteptat ca 
Emil să-i răspundă la telefon i-au dat 
palpitaţii. 

— Da! 

— Bună, ce faci? l-a întrebat ea, cu tonul 
unei persoane dispuse la reconciliere. 

— Nu e treaba ta! a venit răspunsul sec şi 
plin de dispreţ al iubitului său. 

— Emil, mi-e dor de tine! 

— Femeie, tu nu înţelegi că mă 
deranjezi? Eşti doar o curvă căreia i-am 
tras-o de două ori, iar acum nu mai pot 
scăpa de tine? Tu vrei să îţi fac plângere la 
Poliţie pentru hărţuire? 

— Nu înţeleg ce-i cu tine... 

— Ce nu înţelegi, panaramă ce eşti? 
Scuteşte-mă! Uită acest număr de telefon 
dacă nu vrei să îţi sparg faţa aia de proastă! 
Sper că am fost destul de clar, paraşuto! a 
fost replica finală a lui Emil, dublată, pe 
fundal, de amenințările unei femei 
isterizate. „Disperato, lasă-mi bărbatul în 
pace că mă înfig în părul tău!” 

Apelul s-a întrerupt brusc. Ameţită de 
licuricii care au început să joace leapşa prin 
faţa ochilor ei, Bianca s-a întins pe 
canapea. Ar fi vrut să poată plânge, ca să 
alunge gândăceii obositori şi durerea de 
cap, dar lacrimile nu-i erau aliate de data 
asta. Şi-a simţit trupul cuprins de o căldură 
puternică, pentru ca imediat să i se facă 
frig. Deşi medicii de pe Ambulanţă au 
încercat s-o liniştească, spunându-i că a 
făcut o cădere de calciu, de la surmenaj şi 
oboseală, Bianca ştia că, în realitate, era 
grav bolnavă. Suferea de boala iubirii, o 
afecţiune pentru care nu se descoperise 
încă niciun tratament medicamentos. 
Exista un singur remediu, dar acesta nu se 
putea cumpăra de la farmacie: timpul. 

După patru luni de suferinţă, boala s-a 
ameliorat considerabil, dar Bianca era încă 
singură. Voia să înceapă o nouă relaţie 
numai atunci când se simțea complet 
vindecată. După ce i-am ascultat povestea, 
mi-am dat seama că trebuie să te gândeşti 
bine înainte de a te război cu cei pe care-i 
crezi vinovaţi de nefericirea ta. Uneori, îţi 
vei da seama că vei avea de luptat cu tine 
însăţi. 

„Cine se mărită cu un medic 


ajunge departe” 


oxana era o fostă colegă de liceu pe care 
Rnu o mai văzusem de zece ani. Deşi am 

fost bune prietene în adolescenţă, după 
majorat, fiecare a luat-o pe drumul ei. O 
blondină înaltă, cu un superb păr 
cârlionţat şi ochi albaştri, Roxana avea 
mai mult succes decât mine la băieţii din 
şcoală. 

După ce s-a maturizat şi a devenit 
femeie în toată firea, frumuseţea i s-a mai 
estompat, dar nu semnificativ. Aveam să 
constat asta la o reuniune cu foştii colegi. 
Atunci am aflat că lucra ca secretară şi 
ducea o viaţă monotonă. Locuia încă 
împreună cu părinţii, se relaxa mergând 
la pescuit cu fratele său mai mic şi nu avea 
niciun iubit, ceea ce nu mi se părea o 
dramă. Roxana avea însă altă părere. Era 
complexată că nu îşi găsise jumătatea şi 
avea impresia că toate femeile căsătorite 
din jurul ei o priveau cu superioritate. În 

scurt timp, aveam să-mi dau seama că 
făcuse o obsesie pentru măritiş. Dacă la o 
partidă de pescuit ar fi dat norocul peste 
ea şi ar fi prins în undiţă peştişorul de aur, 
nu i-ar fi cerut bani, limuzine, vacanțe 
exotice sau un job mai bun. Tot ce îşi 
dorea era să se mărite. Nu pentru că ar fi 
simţit neapărat că menirea ei pe lumea 
asta era să fie soţia cuiva, ci pentru că abia 
aştepta să le dea peste nas nesuferitelor 
care acum o priveau de sus doar pentru că 
aveau bărbat acasă. 

Când ne-am reîntâlnit după atâta timp în 
care nu mai ştiusem nimic una despre 
cealaltă, am făcut imprudenţa să îi spun că 
şi eu sunt singură. Atât i-a trebuit ca să mă 
bage automat într-un imaginar club al 
femeilor care n-au cu cine se mărita. 

— Ai văzut cum se uită astea măritate la 
noi? De parcă am fi ultimele femei, iar ele 
dive. De când s-au măritat, unele dintre 
vecinele mele nici nu mă mai salută. Vai, 
dragă, nu le mai ajungi cu prăjina la nas! 
mi-a spus Roxana, la reuniune, convinsă 

fiind că numai o nemăritată ca ea îi poate 
înțelege cu adevărat trăirile. 

„Fata asta a luat-o razna”, am constatat 

în sinea mea. 

— Lucrurile se întâmplă atunci când este 
dat să se întâmple, Roxana, nu atunci când 
batem noi din picior. În plus, am prietene 
măritate şi n-am simţit niciodată că m-ar 
dispreţui doar pentru că eu nu am încă o 
familie, am încercat să-i temperez această 
antipatie împotriva femeilor căsătorite. 

Ca să scape de ideea fixă care-i tulbura 
viaţa şi o împiedica să profite de beneficiile 
tinereţii, Roxana avea, fără îndoială, 
nevoie de un psiholog. I l-aş fi recomandat 
pe Eduard, care era un profesionist 
desăvârşit, dar nu voiam să-i dau iluzia că 
mă folosesc de fosta mea colegă ca să reiau 
legătura cu el. 

Am decis că este mai înţelept să nu 
intervin. În fond, Roxana îmi era o simplă 
cunoştinţă, iar apoi nu aveam de unde şti 
cum va interpreta bunele mele intenţii. 

Roxana mi-a cerut numărul de telefon şi 
a rămas să ne vedem într-o zi la o cafea, dar 

nu am stabilit ceva precis. Era genul de 
promisiune făcută formal, fără 
convingerea că o vei şi respecta. Fosta mea 
colegă a luat-o însă mult prea în serios. 
Într-o sâmbătă dimineaţă, singura zi din 
săptămână în care eram liberă şi leneveam 
până mai târziu, melodia stridentă de la 
telefonul mobil mi-a dat trezirea. Era ora 
9:30. Am văzut afişat numele Roxanei. M- 
am gândit că probabil i s-a întâmplat ceva 
de mă sună în weekend cu noaptea-n cap. 

— Da, Roxana, am răspuns eu, fără să fiu 
în stare să-mi dreg vocea somnoroasă. 

— Bună! Ce faci? Sper că nu te-am trezit, 
mi-a spus ea, cu o inocenţă enervantă. 

— Sincer, dormeam. E ceva urgent? 

— A, nu. Mă gândeam dacă ai timp să 
ieşim azi la un suc. 

— Roxana, putem vorbi mai târziu? am 
întrebat-o eu, uşor iritată de această 
invitaţie matinală, care nu era în niciun 
caz o prioritate pentru mine. 

— Sigur. Pa, pa! 

— Pa! 

Odată cu această conversaţie telefonică, 
somnul mi-a fugit fără să apuc să-mi iau 
la revedere de la el. Regula după care 
funcţiona era foarte clară: dacă ceva sau 
cineva îl deranja, o lua la sănătoasa şi nu 
mai reuşeam să-l prind oricât de mult l- 
aş fi ademenit eu. Nu mi-a rămas decât să 
abandonez confortul canapelei 
transformate în pat şi să îmi încep ziua 
mult mai devreme decât mi-aş fi dorit. 

Nu am mai sunat-o pe Roxana nici în 
acea sâmbătă, când am avut cu totul alte 
planuri, şi nici în zilele următoare, fiind 
plecată din Bucureşti. După o săptămână, 
mi-a trimis un mesaj pe Yahoo 
Messenger. 

„Sunt dezamăgită de tine. Am impresia 
că îţi place să faci pe ocupata. Nu îţi 
înțeleg atitudinea. Cred că ai uitat de unde 
ai plecat. Nu eşti o prietenă adevărată. Ce? 
Nu mă consideri de rangul tău şi de asta 
nu vrei să ieşi cu mine? Îţi este ruşine că 
eu sunt secretară şi tu mare ziaristă? Unii 
nu au avut norocul tău, asta e! Mi-ai 
promis că o să ne vedem la o cafea, dar nu 

te-ai ţinut de cuvânt. Acum ai alte 
prietene, din lumea bună, nu? Eu nu mai 
prezint interes. Nu aşa se procedează, 
Laura. Nu e corect şi frumos.” 

Am recitit mesajul de două ori. Roxana 
mă îngrijora. Avea probleme şi frustrări 
mult mai mari decât bănuisem iniţial. 
Reproşurile ei mi se păreau total 
nejustificate. Nu mi-am închipuit că un 
simplu „poate ne vedem într-o zi” va 
declanşa o asemenea furtună în mintea ei 
zdruncinată probabil de multe nereuşite. 
Îmi inspira un sentiment de milă, 
amestecat cu o uşoară revoltă, stârnită de 
răutăţile gratuite pe care mi le spusese. 

Am ignorat mesajul şi mi-am propus să 
nu mai am de-a face cu ea. Roxana nu 
părea să aibă însă aceleaşi intenţii în ceea 
ce mă priveşte. La scurt timp, a revenit la 
sentimente mai bune. Mi-a trimis un alt 
mesaj în care îşi cerea scuze. I le-am 
acceptat, dar fără să lungesc prea mult 
această discuţie inutilă. 

Peste o lună, fosta mea colegă a reapărut în 
spaţiul virtual. 

— Bună! Vreau să îţi cer o părere. Îmi tot 
zâmbeşte vânzătorul de la buticul de unde 
îmi cumpăr ţigări. Crezi că e bine dacă îl 
invit la o cafea? M-am gândit să te întreb 
pe tine că tu ştii cum e când eşti disperată 
că nu îţi găseşti un iubit. 

Nu voiam să o rănesc, dar trebuia să ies 
definitiv din clubul femeilor care nu au cu 
cine se mărita, în care obsedata mea fostă 
colegă mă înscrisese automat. 

— Eu zic să aştepţi să te invite el. Aşa e 
normal. Dacă te place, o va face, dacă nu, 
asta e, te reorientezi. Şi apropo, nu mai 
sunt singură, am băgat eu o minciună, în 
speranţa că-mi va deschide uşa clubului al 
cărei membră devenisem tam-nesam şi în 
care nu aveam ce căuta. 

— Oh! Ce veste! Şi cu se ocupă iubitul? 

— Este medic, am continuat eu să mint. 

— Bravo. Cine se mărită cu un medic, 

ajunge departe. — Aşa zici tu? 

— Da! Sunt convinsă. Deci o să ajungi 
departe, Laura! Ţi-a ieşit şi de data asta. 

— Roxana, îmi cer scuze. Trebuie să plec, 

am nişte treabă. 

— Să mă chemi la nuntă, da? 

Am închis Messengerul, încă o dată 
bulversată de fosta mea colegă de liceu. 
Probabil că acum îşi rodea unghiile de 
ciudă şi suferea că mă cuplasem şi mă voi 
mărita cu un medic. Îmi făceam mustrări 
de conştiinţă. 

„Poate ar fi trebuit să îi spun că ies cu un 
spălător de maşini... Data viitoare aşa voi 
face. Îi voi spune că medicul m-a părăsit, 
iar noul meu prieten este angajat la o 
spălătorie auto”, mi-am elaborat o 
strategie prin care speram să înfrânez 
accesele de gelozie maladivă ale Roxanei, 
care, cu siguranţă, îi făceau mult rău. Îmi 
era limpede că era bolnavă şi nefericită, iar 
eu nu voiam să-i accentuez angoasele. 

Libanezul şi Coranul 


ai la mine să ţi-l arăt pe habibi!”, mi-a 
H A . . . 
spus, intr-o zi, vecina mea, Mia, 


nerăbdătoare să-mi facă cunoştinţă, prin 

intermediul calculatorului, cu iubitul ei de 


origi- 

ne libaneză. M-am uitat la fotografii şi m- 
am simţit obligată să mint cu neruşinare. 
Habibi era o arătare tuciurie, fără prea 
mult păr şi cu urme de vărsat de vânt pe 
faţă. Nu mi-am imaginat că o să-l văd pe 
Făt-Frumos în variantă libaneză, dar 
habibi se prezenta cu mult mai rău decât 
m-aş fi aşteptat. Trebuia să păstrez însă 
pentru mine această părere şi să îi spun 
Miei ceea ce voia să audă. 

— Arată bine! am apreciat eu, sperând să 
nu fiu trădată de expresia îngrozită a feţei. 

— Nu-i aşa? Îl iubesc atât de mult, Laura! 
Este sufletul meu! mi-a spus ea, în timp ce 
am răsuflat uşurată că nu şi-a dat seama că 
o mint. 

Continuând să-şi admire iubitul în poze, 
Mia a început să îmi povestească despre el. 

Ali avea în cartierul nostru un magazin 
de panificaţie, de unde ea obişnuia să 
cumpere pâine. Vecinei mele îi plăcea 
muzica arăbească, acesta fiind şi subiectul 

comun de conversaţie care a dus la 
înfiriparea idilei dintre ei. Mia era o fată de 
nivel intelectual îndoielnic, dar frumoasă 
şi cu mult bun simţ. Lucra ca barmaniţă, 
iar formele ei apetistante şi ochii de un 
verde intens îi asigurau un bacşiş bun la 
sfârşitul unei zile grele de muncă. Din banii 
câştigaţi, îşi ajuta părinţii, care erau 
amândoi muncitori. Când l-a cunoscut pe 
Ali, situaţia lor materială s-a îmbunătățit. 
Pentru nişte oameni nevoiaşi ca ei, un 
libanez patron de magazin era o partidă 
bună, care nu trebuia ratată. 

Nu avea să treacă mult timp până când 
fericirea Miei să se năruiasă. Ea şi Ali 
aveau o relaţie instabilă, care se poticnea 
de tot felul de restricţii religioase. Deşi 
familia  libanezului se stabilise în 
România de foarte mulți ani, tatăl lui 
rămăsese un habotnic. Astfel, Mia şi Ali se 
iubeau după cum dicta Coranul. Când 
mergea la habibi, care locuia într-un 
apartament cu soră-sa şi taică-su, vecina 
mea nu dormea în aceeaşi cameră cu el. 
Ali îi explicase că e interzis să facă asta 

atâta timp cât nu erau căsătoriţi. Taică-su 
s-ar fi supărat foarte tare. 

Nu ştiu dacă bătrânul îşi închipuia că în 
restul timpului fi-su o plimba pe Mia prin 
parc şi mâncau vată pe băț. Cert este că în 
casa lui nu voia să se păcătuiască. 

În perioada Ramadanului, libanezul o 
ţinea la respect. Nu făceau sex, dar Mia 
era înțelegătoare. Ca să îi arate că se poate 
adapta uşor religiei lui, a renunţat să mai 
mănânce carne de porc, deşi Ali nu i-o 
ceruse. A fost iniţiativa ei şi era foarte 
mândră de acest sacrificiu. 

— Ştii că eu înainte găteam aproape 
numai porc, dar acum nu mă mai ating de 
el. Aşa am vrut eu. 

Mia era o femeie docilă, dispusă să facă 
orice pentru a-l păstra lângă ea pe 
bărbatul iubit. Când a rămas însărcinată, 
a fost în culmea fericirii. Era tot ce îşi 
dorea de la viaţă: să facă un copil cu 
lbanezul. Când i-a dat marea veste, pe Ali 
l-au trecut năduşelile. Era împotriva 
Coranului să faci copii în afara căsătoriei. 
Aşadar, Mia s-a gândit imediat că habibi 

o va cere de nevastă. Lucrurile nu erau 
însă atât de simple pe cât credea ea. Nu se 
cădea să intre în moschee cu burta la 
gură. Tatăl lui Ali nu ar fi acceptat asta 
nici în ruptul capului. Mai degrabă 
Coranul tolera avortul decât un copil 
conceput fără ca părinţii lui să fie 
căsătoriți. 

Soluţia era una singură: Mia trebuia să 
scape de copil. Orbită de dragoste şi 
naivitate, l-a ascultat fără să îşi pună prea 
multe întrebări. Nu voia să treacă peste 
tatăl lui Ali, de care acesta era foarte 
apropiat. A renunţat la copil şi a continuat 
relația cu arabul, care o suna doar când 
avea chef şi dispărea cu lunile, pentru ca 
apoi să se întoarcă la ea şi să-i spună că o 
iubeşte. 

Îndrăgostită, Mia accepta această relaţie 
de compromis. Simţea că habibi este 
Jumătatea ei şi că într-o zi se vor căsători. 
S-a dus la biserică în fiecare săptămână şi 
s-a rugat s-o ia de nevastă şi să-i dăruiască 
un copil. Cu o viaţă sexuală activă, cea de- 
a doua dorinţă i s-a împlinit mai repede 

decât prima. A rămas din nou gravidă. De 
data aceasta, Ali nu a mai invocat 
preceptele cărţii sacre a musulmanilor. I-a 
spus clar că nu vrea copilul. 

— Să arzi în iad! i-a strigat ea acestui 
escroc religios, care transformase Coranul 
într-un manual de prostit femeile. 

Ca să îi închidă gura pe moment Miei, 
care nu contenea să-l blesteme, i-a promis 
că o va ajuta cu bani. Cu sufletul şi ochii în 
lacrimi, a trebuit să accepte târgul de 
dragul copilului care avea să vină pe lume. 
Nu era uşor să crească un bebeluş, cu atât 
mai mult cu cât ea era singurul sprijin al 
familiei sale. 

După ce a născut o fetiţă, l-a sunat să îi 
ceară bani pentru şpaga la doctor. Ali îşi 
schimbase numărul de telefon. Mia a aflat 
că se mutase în afara Bucureştiului, dar 
nimeni nu ştia exact unde. Libanezul parcă 
intrase în pământ. 

Vecina mea a clacat şi a făcut despresie 
postnatală. A început să urască bebeluşul 
pe care şi-l dorise atât de mult şi care 
semăna leit cu taică-su. Şi-a revenit cu 

greu, dar acum este o mamă de nota 10. O 
întâlnesc uneori prin faţa blocului, în timp 
ce-şi plimbă copila în cărucior. 

— Strâng bani să-l dau în judecată ca să- 
mi recunoască fetiţa. Nu o fac pentru mine, 
ci pentru ea, mi-a spus Mia, în timp ce o 
legăna cu drag în braţe pe micuța Anais. 

Greutățile ŞI maternitatea O 
maturizaseră. Era o femeie hotărâtă să 
lupte pentru copilul său. Chiar şi un elev 
corijent se pune cu burta pe carte când 
soarta îi dă o lecţie dură de învăţat. Nimeni 
nu vrea să rămână repetent în viaţă. 

„De ce mă hărţuieşti, şefu'?” 


inionă, cu un zâmbet cald, ochi 
Mmigdalaţi şi un păr lung, frumos, ca de 

păpuşă, Larisa era o femeie care emana 
siguranţă. Foarte cochetă şi preocupată de 
cum arată, funcţia de consultant la o mare 
firmă de cosmetice i se potrivea ca o 
mănuşă. În ciuda staturii mici, avea un 
sex-appeal care-i asigura succesul la 
bărbaţi. Îi plăcea să se joace cu ei, dar 

rareori ajungea în pat cu vreunul. În ciuda 
impresiei de gâsculiţă pe care o lăsa, 
prefera relaţiile serioase şi nu se încurca 
cu oricine. 

O fire extrovertită, Larisa stârnea 
pasiuni neaşteptate. Deşi stăpânea arta 
seducţiei, s-a panicat în ziua în care şeful 
ei i-a bătut apropuri erotice. Avea un loc 
de muncă bun şi ţinea de el cu dinţii. Nu 
şi-ar fi permis să-l piardă doar pentru că i- 
a refuzat bossului avansurile sexuale. 

Îngrijorată, m-a sunat, spunându-mi că 
trebuie să vorbească ceva important cu 
mine. Era atât de speriată încât nu a vrut 
să-mi spună la telefon despre ce era vorba, 
dar părea o problemă de viaţă şi de 
moarte. Se temea ca nu cumva şeful care o 
hărţuia să îi asculte telefonul. Deşi mi se 
părea că exagerează şi prezenta simptome 
de paranoia, i-am respectat dorinţa de 
discreţie şi nu am insistat. 

Ne-am întâlnit la un restaurant din 
Centrul Vechi. Larisa arăta rău şi era 
evident că ceva a dat-o peste cap. 

— Hai să îţi spun ce am păţit, şi-a început 
ea povestirea. 

— Şeful meu, Costin, s-a dat la mine. 
Totul a început cu o glumă pe Messenger, 
la care eu i-am răspuns tot cu o glumă. 
Cred că reacţia mea l-a încurajat, iar după 
câteva schimburi de replici, m-a invitat la 
el acasă. I-am spus că am deja alt program, 
dar a doua zi m-a abordat din nou şi cred 
că s-a simţit ofensat că l-am flituit. 

— Este căsătorit? 

— Nu, dar ce importanţă are? O aventură 
cu el nu este tocmai ceea ce îmi doresc. 
Omul ăsta mă oripilează. 

Larisa vorbea precipitat şi i-am simţit 
repulsia în voce. Îl detesta pe bărbatul care 
abuza de puterea lui pentru o partidă de 
sex. Dacă i-ar fi făcut referat, nu ar fi avut 
nicio şansă de a fi luată în seamă. Costin 
era omul de încredere al patronului, iar ea, 
o simplă angajată, plasată undeva la coada 
ierarhiei. 

Un refuz categoric i-ar fi rănit cu 
siguranţă vanitatea, iar asta însemna că 
Larisa ar fi devenit o ţintă sigură a acestui 

obsedat care se folosea de funcţia pe care o 
avea pentru a-şi linişti hormonii. 

Din cauza crizei, se făceau regulat 
disponibilizări în firmă, iar Larisa era 
convinsă că şeful va avea grijă s-o zboare. 
Era evident că trebuie găsită cea mai 
diplomată cale de a-i transmite mesajul că 
nu este interesată de avansurile lui. 

— Ce zici dacă mă duc la el acasă? Putem 
vorbi liniştiţi, iar aşa poate îl fac să 
înțeleagă că între noi doi nu se poate 
întâmpla nimic. 

— Este o idee foarte proastă. Dacă faci 
asta, va presupune că accepti să te culci cu 
el, iar dacă nu o vei face, va fi cu atât mai 
rău pentru tine. 

— Laura, crede-mă, nu ştiu cum să ies 
din situaţia asta. Nu îmi permit să mă dea 
afară. 

— Încearcă să îl duci cu vorba. Flirtează 
cu el, dar fă-o cu măsură şi umor. 

— O să încerc. Mi-e greață când îl văd că 
se zgâieşte în decolteul meu. Mă simt ca şi 
cum mi-ar trage-o din priviri. Un libidinos, 
l-a caracterizat amica mea, scârbită. 

Am convenit să-l ducă cu zăhărelul în cel 
mai subtil mod posibil, astfel încât să nu-i 
încurajeze obsesia pentru ea. 

— Una caldă, una rece, cam aşa trebuie 
să procedezi cu el. Spune-i că dacă nu ar fi 
fost şeful tău, lucrurile ar fi stat altfel. Îl 
consideri un bărbat atrăgător şi inteligent, 
pe care-l admirai din umbră, dar pe care îl 
respecţi prea mult pentru a depăşi aceste 
graniţe. Vrăjeală, draga mea, asta e reţeta. 
Probabil că va mai insista o perioadă până 
când se va plictisi. Să sperăm că în acest 
timp va pune ochii pe alta şi te va slăbi pe 
tine, am sfătuit-o, sperând să-l ameţească 
pe şeful care-şi hărţuia subalternele, în 
cazul de faţă, prietena mea. 

Deşi a părut convinsă că înţelege ce are 
de făcut, Larisa a răstălmăcit vorbele mele. 

Peste o săptămână, m-a sunat din nou să 

ne întâlnim. 

— Gluma s-a îngroşat! 

Atât mi-a spus la telefon. 

Când ne-am reîntâlnit, aveam să îi dau 
dreptate. O făcuse lată. 

Larisa nu s-a dus la Costin acasă, în 
schimb, l-a chemat la ea. Se simţea mai 
stăpână pe situaţie dacă scena finală a 
piesei „De ce mă hărțuieşti, şefu'?” se juca 
pe teritoriul ei. 

Costin a venit cu o sticlă de cremă de 
whisky şi cele mai scumpe bomboane care 
se găseau în benzinării. Au petrecut 
împreună câteva ore, fără să se consume 
actul sexual sau măcar apropierea la care 
şeful ei spera. Larisa mi-a povestit că el a 
stat morocănos pe fotoliu, în timp ce ea 
încerca să-l facă să înţeleagă că nu e 
dispusă la un compromis sexual. 

A doua zi, prietena mea s-a simţit 
datoare să îi mulțumească încă o dată 
pentru bomboane şi să îi spună cât de bune 
eu fost. Politeţea ei nu a făcut decât să-l 
stârnească şi mai mult pe admiratorul său 
bine poziţionat în conducerea firmei. 
Costin a interpretat-o ca pe o bătaie de joc 
şi nu i-a răspuns la mesajul trimis pe 
Messenger. 

Războiul începuse, iar un armistițiu nu 
putea fi semnat decât pe cale sexuală. 

Larisa a simţit imediat efectele 
devastatoare ale conflictului. În timp ce 
şeful său avea în dotare o artilerie grea, ea 
s-a trezit pe câmpul de luptă cu mâinile 
goale. 

Deşi spera să ia o primă pentru un 
proiect complex, pe care-l dusese singură 
la capăt, şeful său a considerat că nu 
merită această recompensă. Şicanele nu 
aveau să se oprească aici. Peste două 
săptămâni, Larisa trebuia să plece în 
Franţa, la un seminar plătit de firmă. Cu 
câteva zile înainte, a aflat că în locul ei va 
merge o altă colegă. Singura explicaţie 
care i s-a dat a fost aceea că „şeful a hotărât 
aşa”. 

În scurt timp, i s-a tăiat şi din salariu, pe 
motiv că nu dă randament. Costin a 
chemat-o la el în birou şi i-a reproşat aşa- 
zisele rezultate slabe din ultima perioadă. 

— Larisa, noi avem nevoie de oameni 
competenţi. Te rog, încearcă să te aduni! 
Ar fi păcat să ne despărţim, i-a pus în 
vedere şeful. 

Prietena mea a suportat câteva luni 
toate porcăriile acestui individ care-i făcea 
zile fripte doar pentru că nu se culcase cu 
el. Probabil că multe femei ar fi cedat 
acestor presiuni, dar ea nu voia s-o facă. 
Avea să îi dea o lecţie acestui mârlan care 
o trata ca pe o curvă ieftină şi îi forța mâna. 

Profesionalismul şi o doză de noroc au 
ajutat-o să-şi găsească un alt job, reuşind 
să-şi salveze astfel onoarea de femeie. Şi- 
ar fi dorit ca la plecare să îl înjosească, aşa 
cum făcuse şi el cu ea după ce îi refuzase 
avansurile, dar a renunţat. Oamenii care 
se cred stăpânii lumii nu trebuie nici 
măcar umiliţi. Dacă vrei să-i calci pe nervi, 
ignoră-i! Caracterul lor narcisist nu va 
suporta indiferența. 

Flirt în trafic 


ri de câte ori mă plictiseam în trafic, îmi 
O găseam com- 


panie. Întotdeauna exista cel puţin un 
şofer cu chef de un mic flirt. Jocul seducţiei 

începea, de cele mai multe ori, la semafor, 
iar tehnica era foarte simplă. Tipul se uita 
la mine, iar dacă îmi plăcea, îi zâmbeam, 
dacă nu, îi aruncam o privire intrigată. Cei 
încurajați de zâmbetul meu, mă abordau 
sub diverse pretexte. Totul se întâmpla 
rapid, preţ de câteva minute, cât aşteptam 
culoarea verde. Acest tip de flirt devenise o 
rutină. Era un surogat perfect pentru 
absenţa unei relaţii. Simţeam nevoia de 
confirmare că sunt o femeie dorită şi că 
doar neşansa făcea ca EL să nu-mi iasă în 
cale. Media tipilor pe care-i agăţam la un 
singur drum, de obicei cel spre birou, era 
de doi-trei în decurs de cincizeci de 
minute. În unele zile de primăvară, când 
hormonii care leneviseră peste iarnă se 
trezeau odihniţi şi dornici de tropăială, 
numărul admiratorilor de pe şosele 
ajungea şi la cinci pe zi. 

Pentru că nu intenţionam altceva decât 
un flirt nevinovat, erau puţini cei cărora le 
dădeam numărul de telefon, iar atunci 
când o făceam, nici eu nu ştiam exact de ce. 

S-a dovedit că nu aveam simţul orientării 
nici la condus, nici la şoferi. Am avut trei 
întâlniri cu admiratorii mei din trafic şi 
toate au fost rateuri. 

Eugen m-a cucerit cu ochii lui albaştri la 
stopul de la Piaţa Sudului. Un bărbat bine 
făcut, aveam să constat că în rest nu-i 
nimic de capul lui. Nu fuma şi nici nu bea, 
aşadar, din start, ipotetica noastră relaţie 
prezenta un handicap. Deşi consumam 
alcool numai ocazional, la nunţi, botezuri, 
petreceri şi când ieşeam în club, compania 
unui bărbat care nu punea gura pe 
băutură mă dezavantaja. Şi totuşi, nu 
această nepotrivire de vicii mă dezarma. 

Eugen era din Giurgiu şi stătea cu chirie 
împreună cu un coleg de serviciu. 
Distribuia produse de papetărie şi, 
evident, nu o ducea prea bine cu banii. 
Când am ieşit împreună, deşi era seară şi 
amândoi veneam de la muncă, nu a 
sugerat să comandăm şi ceva de mâncare. 
Nu îmi era foame, dar asta nu înseamnă 
că nu i-am acordat în gând o bilă neagră. 
Atunci când m-a întrebat ce beau, aş fi 

putut forţa nota dându-i de înţeles că aş 
vrea să şi mănânc ceva, dar am vrut să-i 
verific manierele şi potenţialul. Probabil a 
respirat uşurat că nu am făcut o 
consumaţie costisitoare, ci am cerut doar 
o cafea. 

Nu mi-a luat mult timp să îmi dau 
seama că tipul este un neica-nimeni. Ochii 
lui albaştri, care mă hipnotizaseră în 
trafic, nu au fost un argument suficient 
pentru o a doua întâlnire. Plictisitor, 
Eugen părea că ascunde ceva: îmi evita 
mereu privirea, mai ales când îi puneam 
întrebări personale. Tipul mi s-a părut 
suspect şi neinteresant. Întâlnirea a durat 
în jur de o oră, timp în care am vorbit 
aproape numai eu. Deşi sunt guralivă din 
fire, de data asta am făcut-o să salvez 
situaţia şi să nu părem doi ciudaţi în ochii 
ospătarului care ne-a servit, unicul 
martor al acestei întâlniri ratate. Eu şi 
Eugen eram singurii clienţi din micuțul 
restaurant de cartier, ales de mine pentru 
că era în apropierea casei. 

Radu, o altă cucerire făcută în trafic, a 
fost o alegere la întâmplare cel puţin la fel 
de neinspirată. Dacă mi-aş fi dat seama că 
este mai mic decât mine cu nouă ani, 
această întâlnire nu ar mai fi avut loc 
niciodată. Cand i-am spus vârsta mea, nu 
a bătut în retragere, ci dimpotrivă. Mi-a 
destăinuit că îi plac femeile mature, care 
ştiu ce vor de la viaţă. 

Nu am vrut să-l dezamăgesc şi să îi atrag 
atenţia că mă supraestimează. 
Maturitatea nu mă caracteriza şi nici nu 
intenționam să fac vreun efort s-o 
simulez, atâta timp cât băiatul nu mă 
interesa. Indiferența mea l-a provocat. În 
timp eu speram să scap de el cât mai 
repede, Radu a devenit şi mai insistent. 

Îmi trimitea mesaje pe telefon şi voia să 
ne vedem din nou. În textele pe care le 
primeam de la el, am remarcat cât de mult 
se străduia să mă impresioneze. 

Îşi alegea cuvintele cu grijă şi am 
presupus că îi lua ceva timp până 
concepea acele sms-uri, care mie mi se 
păreau de-a dreptul imbecile. „Mă 

fascinezi prin maturitatea ta. Eşti o femeie 
în adevăratul sens al cuvântului, sexy, 
frumoasă, inteligentă şi sigură pe ea. Ador 
această fiinţă, care mă poate învăţa să 
înțeleg viața mai bine”. 

Aşa sunau declaraţiile lui înflăcărate, 
care mă lăsau rece. Îi răspundeam rar, iar 
asta se întâmpla doar când mesajele lui 
mă surprindeau într-o stare de plictiseală 
cruntă. 

Probabil că Radu a continuat să-mi scrie, 
în ciuda lipsei mele de interes evidente. 

Pentru că nu conta absolut deloc pentru 
mine, când mi-am schimbat numărul de 
telefon, nu m-am sinchisit să-l anunţ. 

Nu ştiu cine mi-a preluat numărul, dar 
sper să fi fost o femeie căreia mesajele de 
la tânărul meu admirator să-i fi făcut ziua 
şi serile mai frumoase, gândind că îi sunt 
adresate ei. 

Decepţionată de ambele achiziţii pe 
termen scurt făcute în trafic, o perioadă 
lungă nu le-am mai dat atenţie celor care- 
mi aruncau ocheade la volan. 

Am cedat din nou ispitei după o zi de 
muncă dementă, în care toate îmi 
merseseră aiurea. Eram îngândurată şi 
sictirită, când am văzut în maşina din 
stânga mea un tip frumuşel care se tot 
agita şi dădea din mâini. „Dana, Dana!!! 
Ce faci? Te-ai lăsat de salsa? Nu te-am mai 
văzut pe la repetiţii!” 

Mi-a luat câteva secunde bune până să 
mă prind că vorbea cu mine. Era o 
premieră. De obicei, mă agăţau şoferii, nu 
pasagerii din dreapta. I-am spus că nu mă 
cheamă Dana şi că nu am călcat în viaţa 
mea la cursuri de salsa, deşi mi-ar fi 
plăcut. Fără să piardă vremea, Adi, aşa 
cum s-a prezentat, m-a invitat în weekend 
la o seară salsa. 

Cele câteva minute cât a durat 
conversaţia au fost suficiente pentru a-l 
studia şi pentru a-mi da seama că nu avea 
mai mult de 26 de ani. Eram atat de 
deprimată însă încât aş fi acceptat şi 
invitaţia unui puşti aflat la vârsta 
majoratului. 

Aşa cum stabilisem, vineri seară, am 
ieşit în oraş cu frumuşelul şi cu Dan, 
prietenul care se afla cu el în ziua în care 
ne intersectaserăm în trafic. Pentru că 
acesta din urmă nu avea pereche, Adi mi- 
a sugerat să vin cu o amică. Singura mea 
prietenă fără iubit şi mare amatoare de 
cluburi era Ema, o tipă sofisticată şi cu 
pretenţii la bărbaţi. 

Am ştiut din start că între Ema şi Dan 
nu se va lega nimic, dar nu mi-am 
imaginat cât de ofensat se va simţi acesta 
de indiferența ei. 

O seară care începuse plăcut, la o terasă 
din centru, avea să se continue prost, într- 
un club de salsa, şi să se încheie 
catastrofal dimineaţa, în maşina lui Dan. 

Un frustrat grăsun, dar cu bani, Dan a 
făcut o adevarată criză de nervi pentru că 
Ema nu a răspuns avansurilor lui. Mi-a 
reproşat că am adus-o de umplutură, iar 
eu nu-i înțelegeam turbarea. Nu-mi 
aminteam să-i fi promis vreo curvă care 
să-i stea la dispoziţie în noaptea aceea. 

În timp ce îi explicam asta lui Dan, dar 
în termeni care să nu-l deranjeze, Adi nu 
a intervenit. Supunerea lui față de acest 
prieten lipsit de maniere m-a făcut să cred 
că Dan era sponsorul escapadelor 
nocturne. Adi agăța companioanele ziua, 
iar Dan plătea consumaţia seara. Faptul 
că nu s-a amestecat în această dispută şi 
obraznicia de a flirta discret în club cu alte 
tipe, deşi eu eram la doi paşi de el, m-au 
făcut să iau foc. Am coborât din maşină 
într-o staţie de taxiuri şi i-am spus să nu 
mă mai caute niciodată. 

Multe femei s-ar fi simţit flatate că au 
trecere la bărbaţi mai tineri decât ele. Nu 
era şi cazul meu. Aveam senzaţia că în 
curând voi face alergie la astfel de cuceriri. 
Fram conştientă că nu puteau fi decât 
simple aventuri, iar eu îmi doream cu 
disperare o relaţie. Nu mai aveam chef să 
investesc nici măcar o săptămână din 
viaţa mea în combinaţii sentimentale care 
nu ar fi dus nicăieri. Şi, totuşi, soarta se 
juca cu răbdarea mea. Întârzia să mi-l 
prezinte pe bărbatul pe care mi-l pusese 

deoparte, deşi eram pregătită de ani de 
zile să-l cunosc. Eram sigură că o va face 
într-o bună zi, dar nu înţelegeam de ce 
amână întâlnirea. Aş fi vrut să o pot 
convinge să modificăm contractul pe 
care-l încheiasem în urmă cu peste 30 de 
ani. Clauzele erau însă foarte precise, iar 
una dintre ele prevedea că nu pot negocia 
cu propriul destin, indiferent de situaţie. 
Mă simţeam legată de mâini şi de picioare. 

„lepuraşul” 


e fondul neîmplinirilor amoroase, m- 
Pam îmbolnăvit de gastrită 

sentimentală. Stomacul meu devenise 
foarte sensibil la hrana nesănătoasă şi 
insuficientă pe care i-o ofeream. 
Alimentaţia consta în iubiri scurte, 
haotice, consumate la întâmplare, care 
îmi făceau mai mult rău decât bine. 

Simptomele erau nişte  usturimi 
groaznice, iar când nu le-am mai putut 
suporta, am fost la farmacie să-mi iau 
pastile pentru gastrită. Farmacista m-a 
întrebat ce a declanşat boala. Am mințit- 
o, spunându-i că fumez mult şi nu 
mănânc la timp. Dacă aş fi fost curajoasă, 
i-aş fi răspuns că dragostea pasageră şi 
ieftină de care am parte nu îmi ţine 
niciodată de foame. 

Farmacista m-a avertizat să nu mă joc 
cu gastrita mea pentru că se poate agrava, 
procopsindu-mă cu ulcer. I-am promis de 
complezenţă că o voi asculta şi voi merge 

la un control. În timp ce mă prefăceam 
atentă la sfaturile ei, cineva m-a bătut 
uşor pe umăr. 

— V-a căzut asta... 

Un bărbat brunet, cu tenul măsliniu, mi- 
a întins, zâmbind, chitanţa care confirma 
că îmi plătisem rata lunară la bancă. 

— Mulţumesc! i-am spus eu, băgând 
hârtia la locul ei în geantă. 

— Ar trebui să fiţi mai grijulie data 
viitoare, să nu pierdeţi vreun act 
important, mi-a atras bărbatul atenţia, cu 
acelaşi zâmbet pe buze. 

M-am uitat din nou la el, de data asta cu 
ceva mai mult interes. Nu înţelegeam de ce 
i-ar păsa lui dacă o aiurită ca mine ar păţi 
aşa ceva. 

— Aveţi dreptate, i-am replicat eu, fără 
niciun chef de socializare. 

După ce am achitat pastilele care speram 
să-mi convingă stomacul că situaţia este 
sub control şi nu e cazul să-mi facă morală, 
ţinându-mi discursuri usturătoare la 
propriu, m-am oprit la supermarket. 

Când treceam prin pase proaste, dădeam 
iama în rafturile cu dulciuri. Aruncam în 
coş, la nimereală, orice îmi putea satisface 
pofta de dulce, de la napolitane glazurate, 
biscuiţi cu cremă de cacao, ciocolată şi 
pufarine până la baclava şi alte chestii de 
care femeile, în general, se feresc cât pot. 
La cât slăbisem în ultima perioadă, îmi 
permiteam însă astfel de excese. 

În timp ce mă holbam fascinată la o 
ciocolată albă cu alune şi caramel, pe care 
abia aşteptam s-o dau gata acasă, tabletă 
cu tabletă, lângă mine a apărut, ca din 
pământ, tipul zâmbăreţ şi binevoitor de la 
farmacie. 

— Dar vă plac dulciurile, nu glumă! a 
constatat el, uitându-se în coşul meu, plin 
cu tot felul de bunătăţi, care aveau să îmi 
aline singurătatea în acea seară. 

Deşi remarca a fost făcută tot cu un aer 
jovial, acest băgăcios începea să mă 
agaseze. Şi, totuşi, i-am zâmbit... 

— Da, îmi plac..., i-am spus sec, fără să- 
mi vină o idee mai bună, după care mi-am 
luat coşul şi am plecat, abandonându-mi 

admiratorul de ocazie la raionul de 
dulciuri. 

La coada care se formase la casă, l-am 
reîntâlnit pe băgăcios. 

— Veniţi aici, v-am ţinut eu rând, mi s-a 
adresat cu voce tare, invitându-mă astfel 
să-i fentez pe ceilalţi clienţi care aşteptau la 
coadă. 

I-am acceptat mica şmecherie şi m-am 
aşezat în faţa lui. Am plătit şi am ieşit din 
magazin, nu înainte de a-i mulţumi 
binefăcătorului meu pentru amabilitate. 

În timp ce îmi puneam cumpărăturile în 
portbagajul  „Buburuzei”, băgăciosul a 
venit la mine, s-a prezentat şi mi-a cerut 
numărul de telefon. 

— Eu sunt Raul şi mi-ar plăcea să te invit 
la o cafea! mi-a spus direct. 

L-am măsurat din cap până în picioare, 
încercând să intuiesc cu ce se ocupa. „E 
zugrav”, mi-a şoptit instinctul meu. 

Deşi nu arăta neapărat rău, ceva mă 
enerva la el. Probabil tupeul. Cu toate 
acestea, nu ştiu ce anume mi-a stârnit 
curiozitatea. Nu m-am lăsat rugată şi i-am 

dat numărul, fără să mă intereseze cu 
adevărat dacă mă va căuta sau nu. 

Nici nu am ajuns bine acasă, că mi-a 
sunat mobilul. Raul era nerăbdător să 
ieşim în oraş şi nu vedea niciun motiv 
pentru care am fi amânat reîntâlnirea. 

Invitaţia m-a luat pe nepregătite. Aveam 
deja programul făcut: urma să mă uit la 
televizor şi să mă îndop cu dulciuri. Fără să 
îl înştiințez cine îi face concurenţă, am 
motivat că sunt foarte obosită. Deşi a 
insistat, nu a reuşit să mă convingă să 
părăsesc pentru el delicioasa ciocolată 
albă, cele două pungi de pufarine şi toate 
tenţatiile cu multe calorii abia cumpărate 
de la supermarket. A rămas să ne-auzim în 
altă zi. 

Raul m-a căutat şi a doua, şi a treia, şi a 
patra zi... De fiecare dată, am ticluit câte o 
scuză ieftină ca să-l refuz. Pur şi simplu, 
fără să găsesc eu însămi vreo logică, nu îmi 
ardea de întâlniri. 

În scurtele conversații telefonice pe care 
le aveam, am încercat să aflu câte ceva 
despre el. Mi-a spus că are 30 de ani, că 

este avocat şi s-a născut la Piatra-Neamţ, 
dar s-a stabilit în Bucureşti când a intrat la 
Facultatea de Drept, la stat. 

Dacă vârsta şi originile mi s-au părut 
credibile, am avut mari rezerve legate de 
profesia lui. Aş fi pariat mai mult pe un 
zugrav decât pe un avocat, fie el şi unul 
care-şi ratase cariera. 

Am înţeles repede că Raul nu era genul 
de bărbat care să se dea bătut atât de uşor. 

După săptămâni la rând în care m-a 
sunat cu o insistenţă agresivă, iar eu i-am 
respins invitaţiile, am ajuns să mă simt 
hărţuită, lucru pe care i l-am mărturisit 
unei prietene. 

— Am cunoscut un zugrav care mă 
hărţuieşte efectiv. Mă sună întruna. Eu 
cred că îi lipseşte ceva la cap. Păi dacă una 
te refuză sistematic, tu insişti aşa, cu 
încăpățânare? N-ai un pic de orgoliu? Zi şi 
tu! Nu ţi se pare suspect? i-am cerut 
părerea prietenei mele. 

— Un zugrav? s-a mirat ea, cu 

sinceritate. 

— Mă rog, el zice că e avocat, dar eu cred 

că e zugrav. 

— Păi şi unde l-ai cunoscut? 

— La farmacie. S-a ţinut după mine şi i- 
am dat numărul de mobil, iar acum nu mă 
mai slăbeşte cu telefoanele, m-am văitat 
eu, enervată de băgăciosul care reuşise să 
mă scoată din pepeni, dar căruia nu îi 
spusesem ce gândeam despre el. 

— E drăguţ? 

— Părea drăguţ. Nu mai ştiu, am şi uitat 
cum arată, asta s-a întâmplat acum trei 
săptămâni... 

— O fi vreun psihopat. Ai grijă! Dă-l 
naibii şi spune-i să nu te mai caute! 

— Nu părea psihopat, dar ceva e în 
neregulă cu el. Un ciudat... 

Exasperată, dar şi flatată oarecum de 
această perseverenţă, într-o seară i-am 
promis că ies cu el la o cafea. Imediat ce am 
închis telefonul, mi-a părut rău că am 
cedat presiunii. Şi, totuşi, nu l-am sunat 
înapoi să contramandez. 

Raul s-a oferit să vină să mă ia cu 
maşina, dar am vrut să mă asigur în cazul 

în care s-ar fi dovedit într-adevăr un 
personaj dubios, luând în calcul şi varianta 
unui posibil violator. Aşa că i-am sugerat 
să ne vedem la o cafenea de lângă blocul 
meu, unde puteam merge şi pe jos. Urma 
să ne întâlnim acolo. 

Nu mai fusesem în acea cafenea de multă 
vreme şi aveam să constat că se 
transformase într-o bodegă ordinară. Când 
am intrat, câţiva ochi mahmuri, de beţivi 
pofticioşi, mi-au măsurat decolteul 
generos şi posteriorul, scos în evidenţă de 
blugii foarte mulaţi pe el. Raul a avut 
inspirația să mă aştepte la etaj, iar 
alcoolicii din cartier preferau parterul, 
unde era barul. 

Nu mică mi-a fost surpriza să fiu 
întâmpinată de un tip drăguţ şi îmbrăcat 
cu stil, e drept cam mic de statură pentru 
gusturile mele. Deşi eram minionă, îmi 
plăceau bărbaţii înalţi, care îmi inspirau un 
sentiment de mai multă protecţie. 

După 20 de minute în care l-am descusut 
pe toate feţele, am realizat că Raul nu îşi 

meritase statutul temporar de zugrav- 
hărţuitor, posibil violator. 

I-am spus că nu-l cred că este avocat, iar 
pentru a mă convinge mi-a arătat 
legitimaţia, eliberată de Baroul Bucureşti. 

Am vorbit despre te miri ce: profesiile 
noastre, relaţii la modul general, copilărie, 
vise, împliniri şi decepţii... 

Dacă la începutul serii mi s-a părut 
simpatic, la final i-am acordat în taină 
calificativul „şarmant”. 

M-am lăsat condusă acasă cu maşina, 
una destul de scumpă, am evaluat-o eu, 
atât cât mă pricepeam. Raul m-a sărutat de 
noapte bună, iar iniţiativa lui nu m-a 
deranjat deloc, ba dimpotrivă. Am închis 
portiera maşinii în urma mea şi am zâmbit 
mulțumită. 

În cele câteva minute cât am urcat cu 
liftul până la etajul trei, am reflectat asupra 
acelei seri. Mi-am dat seama că nu trebuie 
să judeci oamenii în funcţie de dispoziţia ta 
de moment. Poţi rata şanse pe care nu eşti 
capabilă să le intuieşti sub efectul unei 
stări neinspirate. Nu toată lumea are 

răbdarea şi ambiția să-ţi demonstreze că ai 
pus etichete greşite. 

Telefonul pe care aveam să-l primesc la 
prânz de la Raul m-a binedispus. Voia să 
ieşim din nou, iar eu simțeam aceeaşi 
nevoie de a-l revedea. 

Am petrecut împreună încă o seară 
minunată, de data aceasta într-un bar de 
fiţe, unde Raul obişnuia să meargă regulat. 

Odată ce am ajuns în faţa blocului meu, 
în timp ce mă săruta de noapte bună, ca şi 
seara trecută, Raul mi-a spus că vrea să 
facem sex. Propunerea lui mi s-a părut 
brutală. Am bătut în retragere, chiar dacă 
nevoile noastre coincideau. Şi eu eram 
excitată, dar îmi puteam ţine instinctele 
primare în frâu, nu voiam să mă culc cu el 
atât de repede. Aveam de gând să îl mai 
plimb, ceea ce am şi făcut. 

După câteva întâlniri, nu mai ştiam cum 
să o scot la capăt. Îmi era din ce în ce mai 
greu să îi resping avansurile sexuale. 
„Toată seara m-am gândit cât de mult îmi 
doresc să îţi fac sex oral”, a încercat să mă 
corupă în drum spre casă. Fără să-mi ceară 

părerea, a oprit maşina pe dreapta, într-un 
loc ferit, şi a început să mă sărute pătimaş, 
încercând să-mi desfacă fermoarul de la 
blugi. 

I-am înfrânat tentativa de a face sex în 
maşină, chiar dacă geamurile fumurii ne 
ofereau o oarecare intimitate. Raul însă 
părea greu de stăpânit. Când şi-a dat 
seama că nu am de gând să-i cedez, 
aproape m-a implorat să facem sex. „Hai, 
te rog, te rog eu mult, te doresc rău de tot”, 
mi-a spus, în timp ce se chinuia să-mi bage 
mâna în bikini. 

Nu s-a întâmplat nimic atunci, ci după 
alte câteva seri în care i-am rezistat cu 
greu. 

Cu o tactică aparte, multă pasiune şi un 
apetit sexual ieşit din comun, avocatul meu 
îşi merita din plin porecla „lepuraşul”, pe 
care i-am dat-o încă din prima noapte 
petrecută împreună. Ar fi făcut sex 
oricând, oriunde, oricum... 

„lepuraşul” a urcat repede în topul 
aleatoriu al celor mai buni bărbaţi care-mi 
trecuseră prin pat. 

După câteva partide excepţionale, l-am 
declarat lider incontestabil şi nu am făcut- 
o cu mintea tulburată de orgasm. Mi-a 
reactivat pofta nebună de sex şi am 
considerat că trebuie să-l recompensez pe 
măsură, iar „lepuraşul” nu rămânea 
niciodată dator. Mă aducea la extaz, dar tot 
el mă cobora cu picioarele pe pământ, când 
pleca în toiul nopţii, pretextând că nu 
poate dormi în paturi străine. 

În decurs de două luni, relaţia mea cu 
Raul nu a avansat deloc. Deşi era evident 
că se simţea bine alături de mine, nu făcea 
niciun gest în plus care să-mi confere 
siguranţă. Idila noastră se derula după un 
grafic impus de el, fără să mă consulte: de 
două ori pe săptămână, ne întâlneam, 
ieşeam în oraş, făceam sex la mine, apoi 
pleca acasă. 

Mă ţinea la distanţă, astfel încât să nu 
cumva să depăşim aceste bariere. 

Îl bănuiam pe „Iepuraşul” meu că zburda 
şi pe alte câmpii. Mă trata mai degrabă ca 
pe o „sex buddy”, acea parteneră pe care o 
cauţi doar atunci când vrei să îţi potoleşti 

hormonii. Nu mă invita niciodată la el, 
scuzându-se că locuieşte cu fratele lui, 
soţia acestuia şi cei doi copii ai lor. Deşi era 
tandru în public şi nu avea nicio problemă 
să ne afişăm în locuri aglomerate, între noi 
ceva nu funcţiona ca într-un cuplu normal. 

Nu-i cunoşteam prietenii şi nici nu părea 
interesat să îi prezint pe ai mei, iar de 
familie nici nu încăpea vorbă. Nu mergeam 
la petreceri şi nu stăteam în weekenduri 
împreună. Voiam să aflu exact cam pe 
unde mă situez în viaţa lui. 

L-am sunat de la birou şi i-am spus că 
îmi este dor de el. Mi-ar fi plăcut să fie doar 
un simplu test, al cărui rezultat să nu mă 
afecteze. Din păcate, Raul nu îmi era 
indiferent. Mă ataşasem de el. 

— Vezi să nu te îndrăgosteşti de mine, 
Laura! Nu vreau relaţii serioase, am alte 
priorități. 

Replica tăioasă pe care am primit-o mi-a 
crestat inima care ofta după iubirea lui. Am 
simţit-o cum sângerează şi nu eram 
pregătită să-i acord primul-ajutor. Nu 
aveam la îndemână niciun pansament 

steril pentru răni sufleteşti. Am încercat s- 
o îmbărbătez, dar era foarte sensibilă la 
durere şi câteva lacrimi amare curgeau 
deja pe obrajii ei. I le-am şters repede, 
astfel încât Raul să nu le observe. 

— Cred că ai o părere prea bună despre 
tine. Nu există niciun pericol în acest sens, 
deci stai liniştit! am contracarat eu lovitura 
dură, la care nu mă aşteptasem. 

— Eu ţi-am zis cum stau lucrurile... 

— Raul, sunt majoră şi vaccinată. Nu am 
nevoie să îmi spună nimeni cum stau 
lucrurile. Hai că trebuie să scriu ceva 
pentru ziarul de mâine. Vorbim. Pa! 

— Du-te dracu de golan! am izbucnit eu, 
după ce am închis. 

Îmi venea să dau cu telefonul de pământ, 
atât de rău îmi părea că îl sunasem. Nu 
puteam anula însă convorbirea. M-am 
întors la treabă, încercând să mă 
concentrez pe ce aveam de făcut şi să uit de 
discuţia care-mi ruinase după-amiaza. 

Raul a continuat să mă caute, iar eu am 
acceptat să mă culc cu el. Până la urmă, nu- 
mi strica nici mie un „sex buddy” stabil. 

Aşa a mai trecut încă o lună de relaţie cu 
beneficii pe plan sexual. Uneori, este ideal 
să-ţi însuşeşti mentalități masculine. Dacă 
femeile ar reuşi să facă diferenţa între sex 
şi dragoste, ar fi mult mai fericite. 

Într-o zi, i-am dat papucii lui Raul, fără 
preaviz. Nu ştiu exact de ce am făcut-o. 
Oarecum, mă plictisisem de el. De la o 
vreme, sexul nu mai funcţiona conform 
exigențelor mele.  „lepuraşul” nu-şi 
pierduse apetitul debordant, dar devenise 
previzibil în pat şi nu mă mai incita. Încă 
din timpul preludiului, ştiam exact ce va 
urma. 

Intrasem într-o rutină sexuală, pe care 
nu intenţionam s-o tolerez. Sexul era 
singurul lucru care ne lega şi nu puteam 
accepta să nu mă satisfacă, atâta timp cât 
nu aveam nicio obligaţie. Şi pentru că nu- 
mi păsa de el, nu i-am mai răspuns la 
telefon. 

Faptul că s-a simţit azvârlit la coş, ca un 
ambalaj de care nu mai ai nevoie, i-a lezat 
orgoliul. O săptămână a încercat înnebunit 
să ia legătura cu mine. Mă suna de câteva 

ori pe zi, iar când şi-a dat seama că nu 
vreau să îi răspund, şi-a încercat norocul 
după alte numere de telefon. 

Nici avalanşa de sms-uri, nici mesajele 
de pe Yahoo Messenger nu m-au 
determinat să-mi schimb atitudinea. Nu 
mai voiam să am de-a face cu el. Insistenţa 
lui bolnăvicioasă mi-a adus aminte de 
perioada în care mă curta asiduu. Raul nu 
suporta să piardă, indiferent de 
conjunctură sau de miză. 

„Nu merit să te porţi aşa cu mine!”, a fost 
sms-ul care m-a convins să stau de vorbă 
cu el. Cu o nesimţire care nu mă 
caracteriza, i-am sfidat intenționat 
inteligența când mi-am justificat 
atitudinea din ultima săptămână. 

— Am fost foarte ocupată, i-am spus la 
telefon, cu un ton detaşat, de nepăsare. 

— Puteai măcar o dată să-mi răspunzi. 
Aş fi înţeles că ai treabă, mi-a reproşat el, 
încercând să pară calm, deşi era evident că 
îl enervasem. 

Am revenit la escapadele noastre 
sexuale. Într-una din seri i-a venit ideea să 


» 

îmi arate nişte fotografii, stocate în laptop. 
Raul voia să mi le prezinte pe fostele lui 
iubite. Nu înţelegeam rostul, dar nu am 
pus întrebări. 

— Asta lucra la bancă. Aici eram la 
Costineşti. Ce femeie nebună, nu am stat 
mult cu ea, mi-a arătat el o blondă sexy, cu 
nişte picioare superbe. 

— Cu asta am vrut să mă însor. E de la 
mine din oraş, din Piatra-Neamţ. Îmi 
plăcea de ea că era fată cuminte... 

În fotografie, o brunetă fără sare şi piper, 
îmbrăcată ca o ţărăncuţă la cules de mere, 
stătea sprijinită de o maşină parcată într-o 
curte de la ţară. „Ce o fi găsit la ea?”, m-am 
întrebat, studiind-o pe fetişcana din poză. 

Brunetei i-a urmat o blondă frumoasă, 
cu sânii mari, surprinsă într-o ipostază 
care vorbea de la sine: se săruta cu Raul. 
Figura ei mi se parea familiară, dar nu-mi 
dădeam seama de unde o ştiu. 

— Cine e tipa asta? 

— Nu o recunoşti? E Simona Dimitriu, 
de la trupa „Funny girls”. Am fost 
împreună un an. Am avut o aventură şi cu 

Cristina, de la „Angels”, şi Ema Stan, care 
prezintă vremea la Star TV, a completat 
Raul galeria cu trofee. 

Deşi nu îmi lipseau farmecul şi 
senzualitatea, nu puteam concura cu 
vedetele după care suspinau mii de bărbaţi. 
Nu bănuiam că Raul are standarde aşa de 
înalte, dar mai ales trecere la femei de top. 

— Bravo, măi cuceritorule! Tot înainte! l- 
am felicitat eu, de parcă aş fi fost cel mai 
bun amic al său, care-i încuraja golăniile. 

Nu sunt convinsă că a sesizat sarcasmul 
meu. A continuat să-mi expună, cu 
nonşalanţă, impresionantul palmares 
amoros. 

Acum că ştiam de idilele lui cu aceste 
femei care nu doar erau celebre, dar arătau 
şi trăsnet, nu a schimbat cu nimic relaţia 
noastră. Nu m-am simţit complexată de 
pretenţiile pe care mi-am dat seama că le 
avea şi care mă depăşeau cu mult. Am 
rămas la fel de naturală şi dezinhibată în 
pat. Atâta vreme cât de şapte luni 
întreţineam raporturi sexuale, fără să 
primesc reclamaţii, însemna că exista o 

lege a compensaţiei, deşi nu aveam nici 
silicoane, nici vreun trup de zeiţă. 

Într-o seară, când eram la o terasă, eu 
delectându-mă cu un gin tonic, iar Raul, în 
calitate de şofer, cu o Cola, am rememorat 
împreună ziua în care ne-am cunoscut. 
Împlineam un an de la prima întâlnire, fără 
ca relaţia noastră să facă vreun pas înainte. 

— Am crezut că eşti un obsedat. Mai 
aveam puţin şi îţi făceam plângere la 
poliţie pentru hărţuire. Eu dacă eram în 
locul tău, m-aş fi lăsat păgubaşă. De ce ai 
fost atât de încăpățânat? 

— Am avut eu ambiția să te vindec de 
gastrită, a glumit el, zâmbindu-mi 
şmechereşte, la fel cum o făcuse când mă 
agăţase la farmacie, în urmă cu un an. 

Raul nu era îndrăgostit de mine, iar asta 
mă durea. Copleşită de regretul neputinței 
de a-l face să mă iubească, i-am cerşit 
puţină afecţiune. M-am lipit strâns de el şi 
l-am sărutat pe gură. 

Era o aniversare atipică. Nu celebram 
iubirea, ci sexul, de care urma să am parte 

şi în noaptea aceea. Nu mai puteam 
continua aşa. 

Partidele noastre de amor respectau un 
fel de ceremonial. Înainte şi după 
consumarea actului sexual, îl dezmierdam 
cu un masaj cu ulei aromat de vanilie. Raul 
era ca o pisicuţă în mâinile mele delicate, 
dar care aveau forță. Adora să i se facă 
masaj. 

De data asta, după orgasm, l-am privat 
de răsfățul obişnuit. 

— Nu îmi faci masaj? m-a întrebat el, 
aşteptând relaxarea de final. 

— Raul, mă mărit. Sunt foarte 
îndrăgostită şi sper să nu te mai văd 
niciodată. 

— Da? Cu cine? m-a iscodit, sincer uimit 
de vestea pe care i-o dădusem. 

— Cu sufletul meu pereche. Am fost 
împreună mulţi ani, iar acum ne-am 
reîntâlnit şi ne vom căsători. Îl iubesc mult. 

— Aşa de mult îl iubeşti încât tocmai ai 
făcut sex cu mine... 

— Sexul nu are legătură cu iubirea, iar tu 
ar trebui să ştii asta mai bine decât mine 

pentru că eşti bărbat. Mi-ar fi plăcut să ne 
mai întâlnim din când în când, pentru că 
mi-o tragi într-un mare fel, dar nu vreau să 
îmi risc relaţia. Trebuie să mă cuminţesc, 
măcar pentru o perioadă. 

Nu-mi dau seama cum am scornit 
minciuna cu măritatul, dar am fost mândră 
de cum mi-am jucat rolul târfei care se 
foloseşte de bărbaţi pentru plăcerile 
carnale. Voiam să-l fac să se simtă 
mizerabil şi am reuşit. 

Deşi mă purtasem sub orice critică, la 
plecare Raul m-a sărutat şi mi-a urat baftă. 
Drumurile noastre aveau să se despartă în 
acea noapte de august. Ştiam că îmi va fi 
dor de el, dar eram convinsă că luasem cea 
mai bună decizie. Acum trebuia să îmi caut 
un alt „sex buddy”. Din toate relaţiile mele, 
învăţasem o lecţie practică. Orice femeie 
care ţine la confortul ei psihic, trebuie să 
privească sexul şi iubirea în ordinea 
inversă normalităţii. Când se culcă cu un 
bărbat, să nu-şi facă speranţe că va fi mai 
mult de-o aventură. Dacă sexul va da 
naştere unei poveşti de dragoste, cu atât 

mai bine. Dacă nu, cel puţin a avut parte de 
distracţie. 

Un duş rece ca gheaţa 


-am trezit într-o dimineaţă cu o 
M senzaţie de gol în 
stomac. Deşi micul meu dejun consta 
exclusiv în cafea la filtru şi ţigări, de data 
asta am mâncat ceva la repezeală, ca să-mi 
umplu golul. Mi-am făcut un sandviş cu 
şuncă de pui şi caşcaval şi am aşteptat să- 
mi treacă acea stare neplăcută, dar nu s-a 
produs nicio ameliorare. În mod firesc, 
stomacul meu ar fi trebuit să fie mulţumit 
cu ce-i oferisem. Mi-am dat seama că şi 
mie, şi lui ne lipsea altceva. Era dragostea 
lui Alex. 

Din acea zi, fantoma fostului meu amant 
m-a bântuit o săptămână. Îmi bătea la 
geam seara, înainte să adorm, îmi apărea 
în somn, pe stradă, la birou, la 
cumpărături, când ieşeam în mall cu 
prietenele şi oriunde aş fi mers. Am 
încercat să o alung, dar nu s-a lăsat gonită. 

M-am gândit să chem un preot care să 
sfinţească garsoniera. Măcar cât stăteam 
acasă, aş fi avut linişte. Voiam cu orice preţ 
ca stafia să dispară din viaţa mea. Văzusem 
pe Discovery reportaje despre spirite care 
nu aduceau niciodată ceva bun. 

Nu mai vorbisem cu Alex de peste un an 
şi credeam că îngropasem suficient de 
adânc iubirea pentru el. Îi făcusem un 
mormânt din care speram să nu mai iasă 
niciodată. Şi totuşi, un sentiment nemilos 
şi incontrolabil îmi chinuia sufletul. Îmi 
era dor de el. Dorul care mă tortura fără 
milă a învins orgoliul de femeie părăsită în 
faţa altarului. 

Iubirea nu cunoaşte trufia. Este umilă 
atunci când se zbate să trăiască. 
Îngenunchează, se lasă biciuită şi călcată în 
picioare fără să se opună. Vrea cu disperare 
să se salveze, iar dacă preţul este batjocura, 
îl acceptă necondiţionat. 

Mi-am făcut curaj şi l-am sunat pe Alex. 
Trebuia să-i aud vocea. Mi-a răspuns un 
bărbat cu un timbru grav şi distant. 

— Bună, ce faci? Sunt Laura, i-am spus, 
dezarmată de acest ton protocolar. 

Nu ştiam dacă mai are în memoria 
telefonului numărul meu. 

— Bună! La muncă, tu? 

— Bine. Voiam să te rog să mă ajuţi cu 
ceva. Am nevoie de o pilă la Spitalul „Victor 
Babeş”. Mama unei prietene vrea să îşi facă 
nişte analize. Cunoşti pe cineva acolo? am 
găsit eu un motiv aparent pentru care l-am 
sunat. 

— Chiar nu am relaţii la „Victor Babeş”. 

— Asta e. O să mai dau nişte telefoane, 
poate reuşesc să rezolv. Altfel cum eşti? 

— Relativ bine. Am divorţat. 

— Îmi pare rău, am minţit eu. 

— Când s-a întâmplat? am continuat, 
dornică să aflu când a pus capăt căsniciei 
care mi-a distrus fericirea. 

— Acum un an. 

Nu ştiam dacă să mă bucur sau să mă 
simt trădată. Deci Alex divorțase de un an 
şi nu mă căutase. Ceva îmi scăpa. 

— Aş vrea să mă sfătuiesc cu tine într-o 
problemă, dar nu la telefon. Ne putem 
vedea zilele următoare? 

— Aş avea timp chiar mâine, dacă eşti 

disponibilă. 

— Perfect. Te aştept pe la mine. 

Trebuia să aflu urgent ce s-a întâmplat 
exact în viaţa lui Alex. Dar mai mult decât 
atât, voiam să ştiu dacă mă mai iubeşte. 
Era examenul final al dragostei noastre. 
Acum nu mai exista niciun obstacol care să 
ne ţină departe unul de celălalt. Nu eram 
dispusă să mai renunţ la el. 

Când primeşti şi cea mai mică şansă de 
a-ţi recuceri iubirea, trebuie să ieşi la atac 
cu o mentalitate de războinică. Un 
luptător bun este cel care nu se teme de 
înfrângere. Voința şi o strategie 
minuțioasă te pot duce spre victorie chiar 
şi într-o bătălie în care nu eşti cotat ca 
favorit. 

Alex a venit la mine a doua zi, trezindu- 
mi nostalgia dimineţilor în care ne iubeam 
ca doi nebuni. Am avut un sentiment de 
parcă ar fi fost cu mine în tot acest timp. 

Nu îl găseam schimbat şi nici el pe mine, 
după cum avea să-mi mărturisească. 

Situaţia lui Alex era mult mai complicată 
decât mă aşteptam şi nu mă avantaja deloc. 
Deşi divorțase, era implicat într-o relaţie 
serioasă. Am făcut în gând un calcul, iar 
rezultatul nu era deloc onorabil pentru 
mine. 

La scurt timp după ce dispăruse, s-a 
separat de nevas- tă-sa şi s-a combinat cu 
cea care acum îi era iubită. Pe mine mă 
scosese din decor. 

Am izbucnit în plâns. Printre lacrimi 
care curgeau şiroaie, i-am spus că îl iubesc 
şi că nu concep viaţa fără el. 

— Mi se pare nedrept ca după zece ani în 
care am fost împreună, deşi erai căsătorit, 
acum, când te-ai eliberat, să îmi spui că ai 
pe cineva. Nimeni nu te va iubi ca mine. 
Nimeni, înţelegi? Eşti singurul bărbat 
alături de care vreau să îmbătrânesc şi pe 
care l-am iubit cu adevărat. Te iubesc 
mult! i-am spus, plângând isteric. 

După expresia uimită pe care o avea, am 
dedus că Alex nu s-a aşteptat nicio 

secundă la această reacţie. Eram dărâmată 
şi el a înţeles asta. 

Se uita la mine cu o privire în care am 
citit stupoare, emoție şi milă, dar prea 
puţină dragoste. 

Mi-a spus că şi el mă iubeşte, a încercat 
să mă liniştească şi mi-a cerut să am 
răbdare. Uram acest cuvânt, care nu mi se 
părea unul de încurajare. 

— Dacă mă suni şi nu îţi răspund, 
înseamnă că nu pot vorbi, să nu te superi, 
m-a pus el în gardă. 

— Nu te voi suna. Dacă îţi este dor de 
mine, aştept să o faci tu, i-am spus, fără să 
am convingerea că îmi voi putea ţine 
promisiunea. 

Alex a plecat şi m-a lăsat cu temeri şi un 
sentiment de nesiguranţă. 

După două zile, l-am sunat. Nu mi-a 
răspuns şi nici nu m-a căutat. Am revenit 
cu telefonul după alte două zile, iar el a 
ignorat din nou apelul meu. Am realizat că 
nu voia să-şi complice existenţa cu mine. 
Nu mai eram binevenită în noul lui univers 
de burlac. Mi-am dat seama cât de mult 

greşisem iubindu-l zece ani şi crezând cu 
înverşunare că este sufletul meu pereche. 
Timpul nu lucrează în favoarea 
ibovnicelor. Cu cât trec anii, cu atât 
şansele de a deveni titulare scad. O amantă 
deşteaptă destramă o căsnicie după cel 
mult un an de relație adulteră. Eu fusesem 
o metresă naivă, discretă şi fără pretenții. 
Unele greşeli pe care le faci în viață sunt 
inofensive şi nu te costă nimic. Altele te 
duc la faliment şi sunt iremediabile. Asta 
mi se întâmpla mie. 

„Mă iubeşte femeile!” 


în compania unei pungi de chipsuri cu 
Mbrânză. M-am i-am propus să îmi petrec 

seara în faţa televizorului, 
instalat pe canapea cu telecomanda în 
mână şi am început să butonez canalele. 
Aveam de ales între un film cu vampiri, un 
documentar despre catastrofe aviatice, pe 
care-l mai văzusem, o emisiune de 
divertisment execrabilă şi un talk-show 
politic. „Situaţia ţării este foarte dificilă, iar 
guvernarea USL nu va putea face minuni”, 
îşi dădea cu părerea un analist, care se 
umfla în pene cu pronosticurile lui. 

„Mă doare-n fund de politica voastră”, 
le-am transmis moderatorului şi 
invitatului său, pe care mi-am vărsat 
năduful că la televizor erau numai porcării. 

„Programe de rahat!”, am decretat, 
apăsând butonul „off” al telecomenzii. M- 
am uitat nehotărâtă la cartea pe care o 
aveam pe noptieră de vreo lună şi din care 
nu citisem decât câteva pagini. Era un 
volum istoric, despre cel de-Al Doilea 

Război Mondial. Încrâncenarea din timpul 
războiului era ultima senzaţie de care avea 
nevoie proasta mea dispoziţie. 

Nu m-am atins de carte, dar mi-am 
deschis laptopul. Am citit presa şi am 
ascultat muzică pe Youtube, dar tot 
plictisită eram. „Ce-ar fi dacă mi-aş 
redeschide contul de Facebook?”, mi-a 
trecut prin minte ideea care părea 
salvatoare. Asta am şi făcut. Până la urmă, 
Facebookul era un site de socializare şi nu 
unul matrimonial, deci nu mă obliga 
nimeni să mă las agăţată, iar imaginea 
oripilantă a lui  Rafael-cel-Groaznic 
începea să se estompeze. 

Nici nu am apucat bine să-l reactivez, că 
am şi primit o cerere de prietenie de la 
Delia, fosta mea vecină, alături de care am 
copilărit. Nu o mai văzusem din 
adolescenţă şi eram curioasă cum mai 
arăta, aşa că i-am scotocit prin albumele 
foto postate pe site. 

Vremea aşternuse pe chipul Deliei o 
frumuseţe şi o senzualitate aparte. 
Brunetă, cu un păr lung şi bogat, cu ochii 

verzi şi tenul creol, era o femeie absolut 
superbă. Am aflat din profilul ei că era 
actriţă în Italia şi făcea naveta Bucureşti — 
Roma. 

În timp ce-i studiam fotografiile, Delia 
m-a salutat pe chat. Era bucuroasă că ne 
reîntâlnim virtual, după atât de mulţi ani 
în care pierdusem legătura. A fost o 
plăcere să ne reamintim boacănele pe care 
le făceam împreună, să schimbăm 
informaţii despre prietenii noştri din 
copilărie, care acum erau, ca şi noi, 
oameni în toată firea, şi să ne povestim 
vieţile. 

Am aflat că Delia terminase o relaţie cu 
un italian şi era singură de câteva luni. Mi 
se părea incredibil că o femeie care arăta 
atât de bine nu-şi găsise rapid un alt iubit. 
Aveam să aflu mai multe decât mi-aş fi 
imaginat după întâlnirea la o cafea, pe 
care o fixasem în weekend. 

Şi în realitate Delia era la fel de 
frumoasă. Îmbrăcată sexy, cu o fustă 
mini, care-i dezgolea picioarele perfecte, 
şi o bluză mulată pe sânii fermi şi naturali, 

era o apariţie care făcea senzaţie printre 
bărbaţi. Obişnuită să fie admirată, părea 
că ignoră privirile lacome ale masculilor 
cu imaginaţia înfierbântată de prezenţa 
el. 

Delia se putea considera o femeie 
norocoasă. Rolurile din filmele italieneşti, 
emisiunile tv, dar şi apariţiile în reclame îi 
asiguraseră venituri bunicele, din care îşi 
cumpărase un apartament în centrul 
Capitalei şi o maşină scumpă. Stătea mai 
mult prin Italia, unde avea contracte în 
derulare. Acolo l-a cunoscut pe Giovanni, 
un italian în vârstă, dar foarte bogat, care 
o răsfăţa cu vacanțe exclusiviste şi cadouri 
de la cele mai mari branduri din lume. 

Relaţia lor luase sfârşit în urmă cu patru 
luni. Italianul era de-o gelozie greu de 
suportat, iar Delia l-a părăsit. 

— Tu eşti cu cineva? m-a întrebat ea, 
după ce şi-a încheiat povestirea despre 
Giovanni. 

— Nu. Am avut parte de tot felul de 

experienţe neplăcute. 

Mai precis, am dat numai peste cretini. 

— Fi, cum aşa? 

— Uite aşa. 

Am pus-o în temă cu peripeţiile 
amoroase din ultima perioadă. Deşi am 
făcut-o cu umor, Delia a fost profund 
impresionată de insuccesele mele în 
relaţiile cu bărbaţii. 

Mi-a luat mâna şi a început să mi-o 

mângâie. 

Gestul mi s-a părut de o tandreţe 
oarecum nefirească, dar l-am trecut cu 
vederea. 

— Draga mea, eşti o femeie minunată. 
Tu ai nevoie de cineva care să te iubească 
cu adevărat, mi-a sugerat, zâmbindu-mi 
şi căutându-mi privirea. 

— Îţi mulţumesc! i-am spus eu, fâstâcită 
că nu-mi mai dădea drumul la mână. 

Ca să mă eliberez de atingerile ei 
suspecte, mi-am aprins o ţigară. 

— Laura, tu eşti o comoară de femeie. 

— Ce păcat că nu eşti bărbat! am glumit 
eu, ca să mai destind conversaţia. 

— Nu sunt bărbat, dar o femeie îţi va 
înțelege întotdeauna mult mai bine 
nevoile. 

— Asta aşa e, m-a luat pe mine gura pe 
dinainte, fără să-mi dau seama că 
încurajez o pasiune spontană. 

— Ai un păr superb, m-a complimentat 
Delia, trecându-şi degetele prin buclele 
mele. 

— Iar tu eşti superbă din cap până în 
picioare, m-am simţit datoare s-o 
complimentez la rândul meu. 

Jovială şi inteligentă, Delia ştia să te 
facă să te simţi bine alături de ea. Nici nu 
bănuiam ce surpriză mă aştepta la finalul 
întâlnirii. La despărţire, m-a cuprins în 
braţe şi a vrut să mă sărute pe gură. Am 
fost atât de şocată încât nici nu am ştiut 
cum să reacţionez. 

— Hei, ce faci? Ai înnebunit? am 
întrebat-o, în timp ce am împins-o cu 
mâinile. 

— Laura, cred că m-am îndrăgostit de 

tine! Te doresc mult! 

Declaraţiile prietenei mele din copilărie 
m-au luat pe nepregătite. Numai o naivă ca 
mine putea să nu-şi dea seama că Delia îmi 
făcuse avansuri toată seara. 

Am fost realmente contrariată de 

francheţea ei. 

— Delia, nu sunt lesbiană. Îmi plac prea 

mult bărbaţii. 

— Laura, nici eu. Sunt bisexuală, deci 
atracţia mea pentru femei nu o exclude pe 
cea pentru bărbaţi. 

— Nu mă intereseaza relaţiile cu femei. 

Punct. 

— Cum poţi fi sigură de asta dacă nici 
măcar nu ai încercat, a insistat ea, vrând să 
mă sărute din nou pe gură. l-am simţit 
limba între buzele mele şi mi-a venit 
instant să vomit. În viaţa mea nu mă 
sărutasem cu o femeie. Mi-am ieşit din fire. 

— Măi, fată, tu nu pricepi? Lasă-mă în 
pace! De câte ori trebuie să îţi spun? 

Am dat-o la o parte, am deschis portiera 
maşinii şi am urcat la volan. 

— Îmi permiti, te rog, să închid uşa? am 
întrebat-o fără măcar să mă uit la ea. 

— Sigur... Scuză-mă! 

Părea la fel de bulversată ca mine că o 

refuzasem. 

Lipsa de reacţie în anumite împrejurări 
poate duce la complicaţii. Să nu ripostezi 
de teamă că-l vei ofensa pe celălalt este cea 
mai mare greşeală. Bunul simţ nu este o 
armă atunci când ai de-a face cu 
obrăznicia. 

Nu puteam nici măcar s-o compătimesc 
pe Delia.  Toleram mai degrabă 
lesbianismul şi homosexualitatea, despre 
care credeam că sunt anomalii imposibil de 
controlat. Bisexualitatea mi se părea un 
moft. 

Dezvirginată online de un politician 


eşi nu mă ocupam de politică, şefa mea 
D m-a rugat să 


Confidenţele unei fete de oraş [295] 
fac un interviu cu un anume Liviu 


Sisoe, pe care mi l-a prezentat ca pe 
un tânăr cu mari perspective în- 


tr-un partid important. Am înţeles că 
familia lui avea influenţă şi era bine să fim 
prieteni. Ne-am întâlnit la sediul 
partidului, unde m-a întampinat un 
bărbat prezentabil, brunet, cu un început 
de chelie, un pic de barbă, îmbrăcat la 
costum şi mirosind puternic a parfum. 
Părea cu 2-3 ani mai în vârstă decât mine. 
În timpul interviului, mi-am dat seama că 
interlocutorul meu nu se simţea în largul 
lui. Mi-a atras atenţia să nu-i pun întrebări 
incomode, ceea ce nici nu mi-aş fi permis. 
Tot ce aveam de făcut era să execut o 
formalitate conform indicaţiilor. Interviul 
trebuia să-l pună într-o lumină favorabilă. 
Discuţia a fost una protocolară, dar, la 
final, tânărul politician a părut încântat şi 
mi-a lăudat profesionalismul. După ce am 

publicat interviul, m-a sunat să-mi 
mulțumească, un gest frumos, pe care 
puţini dintre cei despre care scriam îl 
făceau. În aceeaşi seară, Liviu Sisoe m-a 
adăugat în lista lui de prieteni de pe 
Facebook. Imediat ce a primit acceptul 
meu, m-a contactat în privat. Cu cât am 
început să vorbim mai mult, cu atât a 
devenit mai destins şi îndrăzneţ în 
conversaţie. 

— Ce metode de contracepţie foloseşti? 
m-a întrebat din senin. 

Deşi purta numele unui sfânt, acest Sisoe 
al politicii româneşti nu avea absolut nimic 
în comun cu preacredinciosul sanctificat 
de biserică. Aş fi putut să îi spun că nu e 
treaba lui şi că întrebarea mi se pare 
nepotrivită şi lipsită de bun simţ, dar nu 
am făcut-o. Descopeream un interlocutor 
cu o personalitate opusă celui pe care-l 
întâlnisem la interviu. Nu-l regăseam de 
niciun fel pe bărbatul sobru şi atent la 
fiecare cuvânt pe care-l spune. În scurt 
timp, am ajuns să avem discuţii intime. Cu 
abilitatea unui maestru al manipulării, 

reuşise să mă facă să scap de inhibiţii şi să 
mă destăinui ca unui persoane de care 
eram foarte apropiată. Faptul că ne 
cunoşteam în realitate mi-a conferit 
încredere. Nu era un oarecare pe care-l 
agăţțasem pe Facebook, ci un tip 
respectabil, cu o promițătoare carieră 
politică şi provenind dintr-o familie 
onorabilă. 

— Îţi place să ţi se vorbească şi să 
vorbeşti vulgar când faci dragoste? a fost o 
altă curiozitate de natură sexuală a noului 
meu amic virtual. 

Nu eram neapărat o adeptă a vulgarităţii 
în pat, dar mi-am propus să-l provoc. 

— Da, i-am răspuns, fără să mă gândesc 
prea mult dacă am făcut bine sau nu. 

Răspunsul meu a fost butonul care a 
declanşat în mintea lui un adevărat dezmăţ 
sexual. Liviu mi-a descris fanteziile erotice 
pe care le avea cu mine şi nu a făcut-o în 
termeni academici. Mi-a spus că este 
excitat şi am aflat cu lux de amănunte cum 
ar fi decurs între noi o partidă de sex. Suna 
ca un scenariu porno, care ne avea ca 

protagonişti. Liviu simţea nevoia de 
interacţiune şi mi-a sugerat să-mi dau şi eu 
frâu liber imaginaţiei, dar mai ales 
limbajului murdar. Dacă, în urmă cu câţiva 
ani,  „Obsedatul” mă  dezgustase cu 
mesajele lui scabroase, acum nu ştiam nici 
ce să mai cred, şi nici ce să fac. Să pun capăt 
acestui flirt cu note pornografice sau să 
merg mai departe? 

Mă surprindea că Liviu îşi risca atât de 
infantil cariera politică. Nu doar că eram 
ziaristă, dar mă văzuse o singură dată în 
viaţa lui, iar mesajele vulgare pe care mi le 
trimitea îl puteau compromite. Pe de o 
parte, mă flata încrederea pe care o avea în 
mine. Atunci am înţeles că mesajele 
obscene erau o practică incitantă pentru 
mulţi bărbaţi, un fel de preludiu al actului 
sexual care urma să se întâmple mai 
devreme sau mai târziu. Aşadar, îl 
pedepsisem prea aspru pe colegul meu 
Sorin, condamnându-l să poarte porecla 
„Obsedatul”. Deşi mă interesa moda şi 
citeam revistele pentru femei, am constatat 
cu surprindere că nu eram la curent cu 

noile tendinţe sexuale şi aveam de gând să 
recuperez. 

„Trebuie s-o fac şi pe asta!”, am decis să 
mă supun unei experiment inedit pentru 
mine. 

De două-trei ori pe săptămână, mă 
iubeam virtual cu Liviu. Îmi spunea că sunt 
o amantă bună şi mă încuraja să devin şi 
mai perversă în descrieri. Mă chinuiam să 
inventez acţiuni cât mai palpitante şi să fac 
jocuri de cuvinte vulgare. Fram o 
neiniţiată, dar încercam să mă perfecţionez 
din mers. 

Liviu mi-a spus de la început că are o 
iubită, dar ea nu conta în relaţia noastră 
virtuală, care progresa într-un ritm alert. 
După un timp, tânărul meu politician mi-a 
cerut să facem sex la telefon. Ajunsesem la 
o răscruce de drumuri. El îşi dorea mult 
asta, iar eu aş fi bătut în retragere. 

„Acum, dacă tot am intrat în horă, 
trebuie să joc până la capăt”, mi-am făcut 
curaj. 

Dacă ne înfierbântam prea tare pe chat, 
Liviu mă suna şi continuam partidele de 


» 
! 

sex la telefon. Ne autostimulam simultan 
până ajungeam la orgasm. Mă simţeam 
oarecum vinovată că îmi plăcea să fac asta. 
Mi se părea o deviere de la normalitate, dar 
era ceva nou pentru mine şi voiam să 
experimentez. Magazinul vieţii are 
pregătite întotdeauna oferte speciale, 
valabile doar în sezonul tinereţii. Dacă nu 
profiţi de ele, vor expira într-o bună zi şi s- 
ar putea să-ţi pară rău când vei îmbătrâni. 

— Când ne vom revedea, voi muri de 
ruşine, i-am mărturisit într-o seară. 

— Nu ai de ce, Laura, doar nu eşti copil. 

Avea dreptate. Nu eram copil, dar nici nu 
făcusem sex virtual cu o sută de indivizi. 
Eram convinsă ca voi fi stingheră în 
preajma bărbatului care mă dezvirginase 
online. 

Luni de zile, eu şi Liviu ne-am făcut de 
cap în spaţiul virtual. Abia aşteptam să 
ajung acasă şi să deschid Facebook-ul. 

Mă excita ideea că eram uniţi de un secret 
trivial. 

Se apropiau alegerile, iar Liviu intrase în 
campanie electorală. Când se întâmpla să- 

] văd pe la televizor, îmi era greu să fac 
conexiunea între politicianul rasat şi 
perversul care mă aducea la extaz. 

Liviu nu mi-a dat niciodată de înţeles că 
şi-ar dori cu adevărat să ne punem în 
practică fanteziile, iar asta îmi convenea. 
Nu eram pregătită să înfrunt realitatea. 

Pentru că nu voia ca rutina să ne afecteze 
relaţia, într-o seară mi-a cerut să îi trimit o 
fotografie cu mine goală. Nu am vrut să îmi 
asum un risc inutil. O fotografie nud putea 
face mai mult decât o mie de cuvinte 
vulgare. 

De un timp, Liviu apărea din ce în ce mai 
rar pe Facebook. Am presupus că e ocupat 
cu campania. Ne-am mai întâlnit o singură 
dată, la o conferinţă de presă a partidului 
din care făcea parte. S-a întâmplat să îi ţin 
locul unei colege care era în concediu 
medical. Liviu a venit la mine şi am 
schimbat câteva vorbe. Aşa cum intuisem, 
m-am simţit atât de ruşinată în prezenţa 
lui de escapadele nocturne la care eram 
complici. 

— Este penibilă situaţia asta, Liviu, i-am 

şoptit la ureche. 

— Fii serioasă! Nu e nimic penibil. Abia 
aştept să ţi-o trag diseară, a încercat el să 
mă detensioneze. 

În seara aceea, a fost ultima noastră 
partidă de sex virtual. Liviu a câştigat un 
loc în Parlament şi odată cu succesul în 
plan politic, a dispărut de pe chatul 
Facebook. Stătea tot timpul offline, iar 
singurele lui postări erau despre politică. 

Escroc cu stil 


când frecventam amândouă cenaclul 
Pliterar de la e Elvira am cunoscut-o în 
adolescenţă, pe vremea 

Palatul Copiilor. O fată extrem de 
inteligentă, cultă şi educată, avea toate 
atuurile pentru un viitor de succes. După 
ce a terminat liceul, a fost admisă la o 
universitate americană, unde a studiat 
marketingul. Chiar în timpul facultăţii, l-a 
cunoscut pe Mike, un american putred de 
bogat, mai în vârstă decât ea cu 15 ani. 

Elvira şi Mike s-au căsătorit, iar lucrurile 
mergeau grozav între ei. 

El era un adevărat gentleman, care ştia 
să-şi respecte soţia şi nu-i refuza niciun 
capriciu. Deşi îşi doreau foarte mult un 
copil, nu s-a întâmplat ca Elvira să rămână 
însărcinată. Mike se purta însă atât de 
frumos cu ea încât reuşea să-i aline 
suferinţa cauzată de faptul că nu putea să- 
i facă un moştenitor. Formau un cuplu 
minunat, admirat de toţi prietenii şi 
cunoştinţele lor. După şapte ani de mariaj 
exemplar, Elvira avea să primească o 
lovitură care i-a schimbat viaţa radical. A 
aflat că Mike o înşela cu o tânără de numai 
20 de ani, model de profesie. Soţul ei i-a 
recunoscut aventura, fără măcar să încerce 
s-o convingă că a fost o rătăcire. Mike se 
îndrăgostise şi voia să divorţeze. 

Lumea de poveste a Elvirei s-a prăbuşit 
într-o secundă. Nu-şi imagina viaţa fără el. 
Orgolioasă, nu i-a cerşit iubirea şi a 
acceptat separarea cu demnitatea unui 
brav soldat în faţa plutonului de execuţie. 
În urma partajului, Elvira s-a ales cu o casă 

în Chicago, bijuterii de valoare şi cu câteva 
sute de mii de dolari în cont. 

Deşi ar fi putut trăi liniştită în America, 
a vândut casa impunătoare care-i rămăsese 
după divorţ şi s-a întors definitiv în 
România. Viaţa ei peste Ocean nu mai avea 
niciun sens fără Mike. În ţară, ca să nu se 
plictisească, s-a angajat în regim part-time 
la o companie de consultanţă. Pentru că îşi 
permitea, în fiecare lună îşi dona salariul 
unei case de copii. 

Elvira era clientă fidelă a barurilor şi 
restaurantelor scumpe; pentru a-şi 
menține tonusul, plătea o maseuză care-i 
venea acasă de două ori pe săptămână; 
mergea aproape zilnic la sala de fitness, iar 
cumpărăturile şi le făcea numai de la 
magazinele de pe Calea Victoriei, unde cea 
mai ieftină pereche de pantofi costa 2 000 
de lei. 

Deşi trăia pe picior mare, nu era fericită. 
Mike o rănise atât de tare încât nu se mai 
putea apropia de niciun alt bărbat. 
Prietenele ei încercaseră să o combine cu 
unul şi cu altul, dar Elvira nu putea să 

treacă peste trauma divorţului. Asta până 
când l-a întâlnit, la sala de fitness, pe 
Marius, un tip care arăta incredibil de bine 
şi care făcea antrenamente de ani de zile. 
Cu un corp care părea sculptat şi trăsături 
de latino lover, era un bărbat căruia cu greu 
îi rezista o femeie. 

Când a invitat-o la masă, nici nu a 
interesat-o că era mai mic decât ea cu opt 
ani. După ce îşi dedicase toată tinereţea 
unui bărbat cu mult mai matur, acum voia 
să-şi ia revanşa. Marius atrăgea atenţia ca 
un magnet, iar Elvira era foarte mândră de 
achiziţia ei. Student la Agronomie, latino 
loverul trăia din ce-i dădeau părinţii lui. 
Cum banii nu reprezentau o problemă 
pentru Elvira, obişnuia să facă adesea 
gesturi generoase faţă de mai tânărul ei 
iubit. Când au sărbătorit şase luni de 
relaţie, i-a pregătit un cadou special: un 
ceas Omega de 1 500 de euro, pe care ştia 
că şi-l dorea la nebunie. Drept mulţumire, 
el i-a oferit cea mai bună partidă de sex din 
viaţa ei. După ce, timp de un an, îşi 
plânsese de milă aproape în fiecare noapte, 

mototolind perna în pumni şi umplând-o 
de lacrimi, Elvira era, din nou, 
îndrăgostită. 

Deşi nu se mutaseră împreună, Marius 
îşi petrecea cea mai mare parte a timpului 
la ea. Într-o seară, înainte să meargă la o 
petrecere în clubul preferat al vedetelor, 
prietena mea şi-a căutat în cutia de 
bijuterii un colier care să se asorteze cu 
ţinuta argintie de la Casa Dior. 

— Iubitule, care se potriveşte mai bine la 
rochiţa asta? i-a cerut Elvira părerea, 
scoțând din cutia burduşită cu bijuterii 
nişte perle originale şi un colier cu safir. 

— Frumoasa mea, eu te iubesc şi fără 
perle, şi fără safire. Din partea mea, poţi să 
nu porţi niciunul. Tu eşti piatra mea 
prețioasă, a linguşit-o Marius, sărutând-o 
apăsat pe gură. 

— Of, nu mă ajuţi deloc, s-a alintat ea. 

— Am încredere în gusturile tale, s-a 
eschivat el în continuare. 

— Şi eu am încredere în tine. Ce mi-ai 
făcut de m-ai orbit aşa? l-a tachinat Elvira. 

— Cât de mare încredere ai în mine? 

— Mare, mare, cea mai mareee, a făcut ea 
o glumă sexuală, strecurându-şi mâna 
între picioarele lui. 

— Vreau dovezi, nu vorbe! 

— Cere şi ţi se va da, l-a asigurat cu o 

privire galeşă. 

— Vreau să fiu eu seiful bijuteriilor tale. 

— Tu vrei să mă provoci. Eşti convins că 

nu ţi le-aş da... 

— Nu sunt convins de nimic... 

— Ei bine, ia-le. Chiar te rog! Dacă asta 
este o dovadă că am încredere totală în 
iubitul meu, păstrează-le la tine. Te cunosc 
prea bine ca să am vreo îndoială că nu vor 
fi în siguranţă. 

— la să vedem ce avem aici, a vrut 
Marius să facă inventarul bijuteriilor pe 
care Elvira le primise de la Mike, de-a 
lungul căsniciei lor. 

— Fă-mi plăcerea să ţi le prezint eu. Inel 
cu rubin, inel cu safir, colier din perle 
autentice, colier cu pandantiv de smarald, 
colier din aur masiv, colier din aur alb şi 
roz, cercei cu diamante, cercei din ultima 

colecţie Demi Moore, brățară cu safire, inel 
din colecţia Bvlgari... 

Valoarea obiectelor se ridica la peste 15 
000 de dolari. Pesemne că acest Cupidon 
îi săgetase Melaniei nu doar inima, ci şi 
creierul. 

Ca nu cumva dimineaţa să uite preţioasa 
comoară, Marius a pus caseta pe noptieră. 

Relaţia lor funcţiona ca pe roate. 
Datorită mai tânărului său iubit, prietena 
mea redescoperise dragostea pasională, 
bucuria de a te dărui celuilalt cu toată 
fiinţa şi sufletul tău, emoţiile fiecărei 
reîntâlniri... Când ieşeau la braţ, se 
simţea invidiată de celelalte femei, iar 
asta o făcea să se îndrăgostească şi mai 
mult de el. 

Fără să-i dea niciun avertisment, într-o 
zi, iubitul ei a evacuat-o din viaţa lui, dar 
a păstrat bijuteriile. Nu i-a mai răspuns la 
telefon, nu a mai trecut pe la sala de 
fitness, iar prietenii săi pretindeau că nu 
ştiu nimic despre el. 

În inima Elvirei, s-a produs un seism 
care a dat-o cu capul de toţi pereţii pe 

proprietara ei. Au căzut din temelii 
sentimente, senzații unice, clipe 
minunate, tot ce o lega de Marius. 
Ameţită, cu sufletul prăfuit, plin de 
julituri şi vânătăi, Elvira a avut, totuşi, 
puterea să se adune. A înțeles că a fost 
victima unui escroc sentimental, pe care 
nu avea să-l mai vadă niciodată. Criza 
financiară dăduse naştere unei noi 
categorii de infractori: hoţii de inimi şi 
bunuri. Erau bărbați experţi în 
manipularea femeilor credule, pe care le 
seduceau, cu scopul precis de a le trage pe 
sfoară. Escrocarea acestor naive 
romantice era principala lor sursă de 
venit. 

Puține dintre ele cereau ajutorul 
poliției, iar ruşinea că s-au lăsat duse de 
nas ca nişte copii ademeniți cu o bucată 
de ciocolată era principalul motiv. Nici 
amica mea nu a făcut-o. Nu avea nicio 
dovadă că îi dăduse caseta cu bijuterii 
şarlatanului. Basmele cu prinți pe cai albi 
au fost scrise să ne încânte copilăria şi nu 
să ne amăgească maturitatea. Elvira şi-a 

făcut ordine în biblioteca propriei vieţi şi 
a golit rafturile pe care se afla colecţia de 
povestiri nemuritoare. Era timpul să 
păstreze doar volumele pentru oameni 
mari. 

Ospiciul virtual 


cându-l pe geam de la etajul 10 a creat 

Şmare vâlvă în tirea că o tânără mamă şi-a 
ucis bebeluşul arun- 

redacţie. Trebuia să ne mobilizăm 
rapid ca să aflăm cât mai multe informaţii 
despre criminală şi familia ei. Doi colegi au 
plecat la locul tragediei, în timp ce alţii au 
început să dea telefoane peste telefoane, în 
speranţa că vor reuşi să desluşească 
misterul acestei crime oribile. 

Mie mi-a revenit sarcina de a vorbi cu un 
medic psihiatru care să-i facă un portret 
mamei ucigaşe. Nu cunoşteam niciunul, 
dar o prietenă care lucra în televiziune mi 
l-a recomandat pe Darius Martinov, un 
psihiatru tânăr, dar foarte apreciat. L-am 
contactat, iar medicul s-a dovedit într- 
adevăr un profesionist. Pentru că puteam 

oricând să mai am nevoie de opinia unui 
specialist în domeniu, l-am adăugat în lista 
de Facebook, un site despre care îmi 
schimbasem părerea şi care se dovedea util 
pe plan profesional. 

Am rămas surprinsă când am văzut cât 
de bine arăta medicul psihiatru, care avea 
un adevărat fan club Facebook. Darius 
postase pe site zeci de fotografii, care 
surprindeau diverse momente din viaţa 
lui: la cabinet, la distracţie, în vacanţă, 
acasă, în campanii caritabile... Fiecare 
poză primea instant zeci de like-uri şi 
comentarii din partea admiratoarelor sale, 
femei frumoase sau mai puţin frumoase şi 
din categorii sociale diverse, de la 
chelneriţe şi animatoare-n cluburi până la 
afaceriste şi stewardese. Psihiatrul Darius 
Martinov era un personaj popular în 
spaţiul virtual şi probabil nu numai. Deşi 
avea un profil bogat în informaţii 
personale, nu bifase nicio opţiune care să 
clarifice statutul amoros. Cu siguranţă, nu 
era căsătorit, dar nu părea nici genul care 
să fie singur. 

Cu toate că m-am străduit să-i stârnesc 
interesul, m-a ţinut la distanţă. Umorul 
meu nu dădea niciodată greş şi, totuşi, 
psihiatrul îmi ignora toate tentativele de a 
ne împrieteni. După încercări succesive de 
a-i intra în graţii, am renunţat. Până la 
urmă, nici nu prea ştiam ce vreau de la el. 
Nu mă caracteriza să le fac avansuri 
bărbaţilor. La mijloc putea fi vorba doar de 
orgoliu feminin, fără să existe vreo miză. 
Pur şi simplu, mă deranja că nu-mi acorda 
atenţie. Eram ca un copil râzgâiat care se 
prosteşte în fel şi chip ca să fie băgat în 
seamă. 

La doar o lună după ce am bătut în 
retragere, am avut parte de-o răsturnare de 
situaţie. Darius a devenit brusc interesat de 
persoana mea. Mă aborda ori de câte ori 
eram online, într-un stil care, iniţial, m-a 
derutat, pentru ca apoi să devină 
obişnuinţă. 

Făcea glume deocheate, iar eu, în loc să 
ripostez, mă distram pe seama aiurelilor pe 
care le debita. Când era în toane foarte 
bune, îmi dedica versuri obscene şi am 

constatat că avea talent. Cuvintele triviale 
curgeau pe monitor în rime încrucişate, iar 
eu râdeam cu poftă. Era modul lui original 
de a mă complimenta. Nu îmi spunea că 
mă consideră sexy, dar deduceam asta din 
rândurile vulgare pe care mi le scria. Avea 
un stil personal de a-şi exprima atracţia 
faţă de mine. Încercam să ţin pasul cu el, 
dar replicile mele nu erau niciodată 
suficient de indecente. Darius avea o 
inspiraţie obscenă debordantă. 

Într-o seară, a schimbat registrul. Mi-a 
trimis un filmuleţ pe care nu ştiu unde îl 
găsise, dar era de un sadism ieşit din 
comun. Nu m-am putut uita la el până la 
capăt pentru că scenele erau prea dure. O 
femeie se automutila, crestându-şi sânii cu 
un cuţit. Sângele ţâşnea în valuri. Am fost 
oripilată. 

— E horror! 

— Ştiu. 

— Păi şi dacă ştii, de ce naiba mi l-ai 

trimis? 

— Aşa, voiam să-l vezi şi tu. 

Am bănuit că vrea să-mi testeze reacţia. 
Trebuia să am în vedere că stau de vorbă, 
totuşi, cu un psihiatru. 

Ciudăţeniile lui mă  speriau şi, 
deopotrivă, mă fascinau. Darius era cu 
totul diferit de toţi bărbaţii pe care-i 
întâlnisem până atunci. 

Treceam printr-o perioadă stresantă, iar 
el reuşea să mă distragă de la problemele 
pe care le aveam. Devenisem dependentă 
de tachinările lui deşănţate, dar care erau 
ca o terapie pentru mine. Mă intriga 
diferența dintre medicul psihiatru de 
excepţie şi bărbatul straniu pe care-l 
descopeream.  Amicul meu era mai 
dereglat decât toţi pacienţii lui la un loc. 
Omul care reuşea să vindece atât de mulți 
bolnavi nu putea sau nu voia să-şi facă 
ordine în propria viaţă. 

„Ăştia care tratează afecțiunile psihice 
sunt defecţi rău”, am tras eu concluzia, 
rememorând experiența cu sexy- 
psihologul Eduard Costescu. 

Când părăsea cabinetul, probabil că 
Darius simțea nevoia să refuleze. Nu-mi 

dau seama de ce m-a ales să fiu părtaşă la 
nebunia lui. Să fi intuit că am potenţial? 

Darius m-a făcut să mă eliberez de toată 
dementa care zăcea ascunsă-n mine, dar 
care stătea la pândă. O  renegasem 
dintotdeauna, iar acum îmi era imposibil s- 
o mai stăpânesc. Îşi făcea de cap şi nu mă 
puteam împotrivi. Darius devenise un 
confident al subconştientului meu. Îmi 
descătuşam şi cele mai condamnabile 
gânduri, fără teama că voi fi judecată. Orice 
om are o personalitate secretă, care se 
dezlănţuie doar atunci când găseşte un 
mediu favorabil. Se poate întâmpla o dată- 
n viaţă sau niciodată. 

Este ca un microb pe care-l porţi în 
organism fără să ştii. Afli de existenţa lui 
doar atunci când îţi scade imunitatea şi 
brusc te-mbolnăveşti. 

— Am o babă bârfitoare la mine în bloc 
căreia îmi vine să-i înfig nişte ace în fund. 
M-aş distra s-o văd suferind. Ba m-aş duce 
la ea să îi spun că eu i le-am înfipt şi i-aş 
înțepa şi buzele, ca să i se umfle şi să nu 

mai poată deschide gura aia spurcată ca să 
bârfească. 

Eram şocată eu însămi de cruzimile care- 
mi treceau prin cap. Mă considerasem o 
persoană incapabilă să facă vreun rău 
cuiva. Aproape leşinam dacă vedeam sânge 
şi mă impresiona până şi-o vrabie moartă. 

— Dacă m-aş reîncarna, mi-ar plăcea să 
conduc o bandă de hoţi, dar nu una de 
duzină, ci care să jefuiască bănci şi case de 
milionari. Şi nu în România, că e o ţară 
mică şi săracă, aici te prind repede, ci în 
America. Acolo e raiul adevăraţilor 
infractori. 

Asta o spuneam, deşi îmi era frică şi de 
umbra mea. În studenţie, nu copiasem nici 
măcar la un examen. Îmi tremurau 
genunchii de teamă că aş putea fi prinsă de 
profesor. 

Eu şi Darius ne toleram reciproc doza de 

nebunie. 

— Crezi că am şanse de vindecare? l-am 
întrebat, amuzată eu însămi de bazaconiile 
pe care i le scriam. 

— La fel de multe cum am şi eu, mi-a 
răspuns, cu sinceritate, amicul meu, care 
îşi asuma astfel partea lui de sminteală. 

— Ai trăsături fizice de perversă, a 
constatat Darius, într-o seară, după ce mi- 
a studiat câteva fotografii. 

Deşi nu eram de acord cu el, nu mi-am 
permis să contrazic un psihiatru. Singura 
mea extravaganţă erotică mă lega de Liviu 
Sisoe, politicianul care m-a iniţiat în sexul 
online şi prin telefon, condimentat cu 
expresii vulgare. Nu mă consideram o 
perversă, dar, dacă mi-aş fi dat silinţa, aş fi 
putut deveni. 

Darius miza atât de mult pe caracterul 
meu pervers încât mi-a propus direct o 
partidă de sex în trei: eu, el şi un prieten 
de-al lui, pe care aveam să-l întâlnesc la 
momentul potrivit. Ar fi fost nu doar un 
„ménage à trois”, ci şi un fel de „blind 
date”, pentru că eu şi Darius nu ne 
văzusem niciodată. 

Oferta mi s-a părut o impertinenţă din 
partea lui şi am ţinut să îi spun asta. 

Nervoasă, l-am sunat şi i-am cerut 
explicaţii. 

— Tu crezi cumva că sunt curva oraşului? 
l-am întrebat iritată. 

— Nu, de ce? 

— Păi atunci de ce îmi propui sex în trei? 

— Laura, eu am făcut sex în trei. Asta 
înseamnă că sunt curvă? 

— Nu, dar eşti bărbat. 

Darius era extrem de abil şi inteligent. 
Avea replică la orice i-aş fi spus. Mă 
simţeam vulnerabilă într-o dispută verbală 
cu el, aşa că nu am prelungit discuţia. 
Lucrurile erau clarificate. 

Nu mă gândisem nicio secundă să mă 
culc cu el. Nu aveam nevoie de terapie 
sexuală, ci spirituală. Mă atrăgea, dar nu 
atât de mult încât să risc tratamentul 
psihiatric de care beneficiam virtual 
aproape în fiecare noapte. Îmi era teamă că 
sexul putea distruge legătura noastră atât 
de specială prin nebunia ei. Deşi modul lui 
de abordare mă indignase, am continuat să 
vorbim. 

— Darius, ce sunt eu pentru tine? am 
vrut să aflu într-una din conversații. 

— Cum adică? 

— Ca să înţelegi, îţi voi spune ce eşti tu 
pentru mine. Eşti o persoană faţă de care 
nu am niciun fel de inhibiţii. Mă simt 
confortabil când vorbim. În viaţa mea nu 
am fost atât de deschisă cu cineva aşa cum 
sunt cu tine. 

— Şi tu eşti la fel pentru mine, dar ai o 

mare calitate. — Care e aia? 

— Eşti femeie. 

Era un mesaj care nu lăsa loc la 
interpretări. Indiferent de circumstanţe, 
Darius voia ca relaţia noastră 
nonconformistă să fie transferată din 
lumea virtuală în cea reală pe calea sexului. 
Egoismul masculin l-a făcut să uite de 
prietenul care ar fi trebuit să ni se alăture 
într-un „ménage à trois”. Peste puţin timp, 
şi-a reînnoit invitaţia la sex, dar fără a-l 
mai aduce în discuţie pe amicul său. 

Nu m-a luat nicio secundă în serios când 
i-am spus că nu vreau să mă culc cu el. E 
adevărat că nu aveam niciun interes să fiu 

categorică. Îi aflasem slăbiciunea şi 
intenţionam să profit de ea. Atâta timp cât 
nu-i ofeream ceea ce-şi dorea, aveam 
garanţia că acest joc bolnăvicios, care mă 
subjuga, nu se va încheia. Nu mă simţeam 
pregătită să ies din el. Nici când mi-am 
făcut un nou iubit, nu am putut pune capăt 
relaţiei neobişnuite cu Darius, un drog 
puternic pentru o persoană predispusă la 
dependențe ca mine. 

După încă o lună, spaţiul virtual a 
început să mă sufoce. Realitatea mă îmbia 
să evadez din mediul virusat în care mă 
izolasem. Trebuia să-l întâlnesc pe Darius, 
dar în condiţiile impuse de mine, fără să 
mă simt presată de angajamente sexuale. 
L-am invitat la o cafea şi a acceptat. Aveam 
nişte emoţii îngrozitoare. În sfârşit, îl 
cunoaşteam pe bărbatul care se juca cu 
mintea mea de atâtea luni de zile. 

Darius era un tip plăcut, dar care nu 
excela prin nimic ca aspect fizic. Nu avea 
nici pe departe alura unui cuceritor. Dacă 
ne-am fi cunoscut în altă împrejurare, era 
puţin probabil să-mi fi atras atenţia. 

Întâlnirea a mers prost. Nu m-am simţit 
deloc în largul meu, deşi eram o 
extrovertită. Darius m-a intimidat, chiar 
dacă era ultimul lucru pe care şi l-ar fi 
dorit. Să flirtezi cu o femeie stingheră este 
ca şi cum ai vrea să faci sex cu una care 
suferă de frigiditate. A încercat să mă 
detensioneze cu obişnuitele lui glume 
sexuale, dar a obţinut un efect invers: m- 
am blocat. Vorbeam puţin, iar atunci când 
o făceam, îmi era imposibil să duc la capăt 
o frază logică. 

Ratasem cu succes această întâlnire pe 
care mi-o imaginasem cu totul altfel: 
trebuia să fiu sigură pe mine, provocatoare 
şi accesibilă până la o anumită limită. 

„Dragă Laura, eşti o proastă. De fapt, 
eşti foarteeeee proastă”, mi-am reproşat, 
pe drumul spre casă, furioasă pe mine 
însămi. 

Îmi era ciudă că mă purtasem ca o 
şcolariță timidă, dar cel mai rău mă 
chinuia gândul că Darius m-ar putea 
părăsi. În timp ce mă pedepseam aspru 

pentru atitudinea mea de neroadă, mi-a 
sunat telefonul. Era el. 

— Ţi-ai uitat bikinii la mine în maşină, a 
glumit, ca de obicei, schimbându-mi 
imediat dispoziţia. 

— Vai, aşa mi se întâmplă mereu, i-am 
replicat, începând să râd. 

Aş fi vrut să mă scuz pentru cum mă 
purtasem, dar nu am făcut-o. Tot ce conta 
era că mă liniştisem: jocul nostru unic prin 
absurditatea lui, fără reguli şi bariere, 
continua. 

Dacă bărbatul Darius nu-mi produsese 
nicio impresie anume, personajul care mă 
întâmpina aproape seară de seară în pragul 
lumii noastre virtuale îmi devasta mintea. 
Psihiatrul îmi anihilase caracterul de 
femeie puternică; eram doar o sclavă 
înlănţuită într-o pasiune maladivă. Uneori 
simţeam nevoia să-mi confirme că nu sunt 
chiar nebună de legat. 

— Oare ar trebui să mă internez la 
balamuc? l-am întrebat, în glumă, dar 
aşteptând un răspuns serios. 

— Nu, îmi nega el categoric derapajele 
evidente de la normalitate. 

Asta mă încuraja să merg mai departe. 
Personalitatea mea secretă era ca un 
vulcan care a erupt după sute de ani de 
inactivitate. Lava gândurilor mele 
nesăbuite clocotea în craterul minţii 
tulburate de erupție. 

— Mi-aş face un tatuaj pe creier. Şi ştii ce 
aş scrie? I'm a bitch! (Sunt o scorpie!), i-am 
mărturisit într-o altă discuție nocturnă. 

— Minunat! era cuvântul lui favorit pe 
care-l folosea când îmi stimula aberațjile. 

Darius Îmi amintea, din când în când, că 
mă voia în patul lui. Îmi vorbea ca unei 
prostituate, dar nu mă deranja. Eram o 
supusă prea umilă ca să protestez. 

Trebuia să-l refuz de fiecare dată cu mult 
tact. Nu îmi permiteam să-l pierd. Mă 
simţeam ca o musculiţă captivă într-o 
pânză de păianjen. Mă luptam să scap din 
ea fără să mă accidentez. Până şi cea mai 
mică mişcare greşită îmi putea fi fatală. 

Eram convinsă că Darius este un amant 
inegalabil. Mă  înfioram când îmi 


[324] Claudia Voicu 

închipuiam că mă iubeşte cu ură. Fra un 
bărbat vanitos şi ştiam că atunci când îi voi 
ceda, mă va pedepsi sexual pentru că nu 
am făcut-o mai devreme. Darius 
disprețuia, oricum, femeile, pe care le 
împărțea în două categorii: curve proaste şi 
curve deştepte. 

Sexul era arma la care intenţionam să 
apelez numai în ultimă instanţă. Dacă se 
retrăgea din jocul nostru imoral, aveam cu 
ce să-l ademenesc să se întoarcă. 

Într-o duminică, m-a invitat din nou la 
el. Era o invitaţie de bun simţ, care 
contrasta cu  obscenităţile de care 
avusesem parte până atunci. Asta m-a 
bulversat atât de mult, încât am acceptat. 

„Aşadar, în seara asta ne vom lua adio”, 
mi-am spus eu, făcând bilanţul unei relaţii 
ludice, care se născuse şi trăise jumătate de 
an în aria internetului. Nu mă consideram 
pe deplin pregătită pentru actul final, dar 
nici nu mai puteam da înapoi. 

Darius m-a aşteptat cu o cină romantică, 
la lumina lumânărilor. Nu mai pricepeam 
nimic. Mă uitam ca o nătângă la mâncarea 

italienească pe care o pregătise special 
pentru mine, la vinul Cabernet Sauvignon 
de colecţie, din podgoriile Murfatlar, şi la 
masa aranjată fără cusur. În surdină, 
muzica Buddha Bar întregea o atmosferă 
perfectă pentru o seară în doi. În timp ce 
încercam să mă prefac relaxată şi să 
savurez  delicioasele paste cu somon 
afumat, am aruncat o privire de ansamblu 
în jur. Apartamentul era amenajat cu mult 
bun gust, dar ceea ce m-a impresionat a 
fost curăţenia. Am aflat că Darius avea 
grijă singur de locuinţa lui. Tot el gătea, 
spăla şi îşi călca hainele. 

— Tu eşti Darius sau fratele lui geamăn? 
l-am ironizat, uluită de această latură 
nebănuită a personalităţii lui. 

— Hai să îţi arăt ceva, mi-a spus, după 

terminarea cinei. 

— Uite ce colecţie am aici! 

Mi-a arătat un raft pe care erau puse în 
ordine tot felul de lucruri care clar nu îi 
puteau aparţine lui: o bentiţă, un elastic de 
păr, nişte ciorapi negri, un ruj, un creion de 
ochi, un inel, un sutien şi chiar o pereche 

de bikini roşii, culoare pentru care Darius 
avea o obsesie. 

„Ăsta e un fel de altar dedicat femeilor”, 

m-am gândit eu. 

Amfitrionul meu s-a simţit dator să-mi 
facă o mică istorie a „Biroului de obiecte 
pierdute”, aşa cum îl numea el. 

— Sunt lucruri pe care gagicile pe care 
le-am regulat şi le-au uitat la mine. La un 
moment dat, se umpluse tot raftul, dar şi- 
au mai recuperat din ele. Asta cu chiloţii 
mi s-a părut cea mai tare. Cum să pleci 
fără să-ţi iei chiloţii? m-a întrebat Darius, 
râzând şi jucându-se pe degete cu bikinii 
roşii. 

— Vezi să nu-ţi uiţi şi tu ceva pe-aici, mi- 
a atras atenţia în timp ce mă pregăteam să- 
mi fac un duş. 

Începeam să identific personajul 
dezaxat care îmi luase mințile. Darius mă 
şoca din nou, de data aceasta în lumea 
reală. 

Psihiatrul meu era nerăbdător să facem 
sex. O luciditate neaşteptată pentru o 
drogată emoţional ca mine m-a îndemnat 

să nu merg până la capăt. Deşi eram 
excitată până-n măduva oaselor, ne-am 
tachinat erotic, fără să  întreţinem 
raporturi sexuale. 

— Darius, nu vreau să facem sex. Îmi 
pare rău, i-am spus, asumându-mi 
decizia, indiferent care ar fi fost preţul. De 
data asta, refuzul meu nu a mai fost o 
strategie de protejare a relaţiei noastre 
demente. Scăpam treptat din strânsoarea 
laţului care-mi suprimase personalitatea 
firească şi o scosese la iveală pe cea 
dementă. 

În noaptea aceea, am aflat că Darius era 
capabil şi de tandreţe. M-a luat în braţe şi 
am adormit cuibărită la pieptul lui. 

— Eşti un bărbat valabil, am simţit 
nevoia să-l complimentez, sub efectul 
atingerilor lui subtile, care îmi stârneau 
fiori. 

— Săru mâna, domnişoară! mi-a 
mulţumit cu un respect exagerat, pesemne 
încântat de aprecierea pe care o făcusem. 

Dimineaţa, Darius cel curtenitor s-a 
oferit să-mi prepare micul dejun. Pentru 

că nu puteam mânca nimic cu noapte-n 
cap, m-am mulţumit cu o cafea. La 
plecare, m-a sărutat şi fiecare dintre noi 
şi-a urmat propriul traseu al unei zile 
banale. 

Nu ştiu dacă Darius a înţeles ce m-a 
determinat să dau înapoi, dar nici nu mă 
interesa. Mă simţeam liberă, după luni 

de zile de prizonierat într-o carceră a 
trăirilor mele perfide. Am mai vorbit din 
când în când, dar escapada noastră 
descreierată a luat sfârşit. Am convenit 
tacit să simulăm normalitatea. 

Cleştişorul de unghii 


feste. Nu puteam pune bază niciodată pe 
Ael. Făcea tunci când îmi era lumea mai 

dragă, părul îmi juca 

crize de personalitate şi nu reuşeam să-l 

calmez în 

ciuda arsenalului de produse de styling pe 
care-l foloseam împotriva lui. Ne luptam 
parte-n parte, pentru ca, în final, să iasă 
triumfător din această încăierare. Era 
ţâfnos şi nimic nu-i mai intra în graţii: nici 
spuma, pe care cheltuisem o grămadă de 
bani, nici gelul de bucle şi nici fixativul 
„extra strong”. Când îmi dădeam seama că, 
în ciuda trucurilor folosite, coafura mea 
era compromisă, îi ceream ajutorul 
Geaninei, un hair-stylist care lucra la un 
salon de înfrumusețare din centru. 

Mergeam de ani de zile la ea, dar numai 
în cazuri de necesitate. O tânără simpatică, 
îngrijită din cap până-n picioare şi 
frumuşică foc, era şi o bună profesionistă, 
ceea ce-i asigurase un statut financiar 
pentru care era invidiată de colegele ei. 

De-a lungul timpului, între noi s-a legat 
o amiciţie. În ora în care Geanina jongla cu 
părul meu rebel, care nu avea curaj s-o 
înfrunte ca pe mine, sporovăiam despre 
orice, dar bărbaţii erau pe primul plan. 

Într-o după-amiază în care aveam 
programare la ea, am simţit-o întoarsă pe 
dos. A fost suficient să o întreb dacă e 
cumva supărată ca să-mi spună ce o apăsa 
sufleteşte. Iubitul ei îi dăduse papucii 
pentru un motiv greu de crezut: Geanina îşi 
făcuse pedichiura fără să îi ceară 
permisiunea. 

— Stai un pic că nu înţeleg. Cum adică să- 
] întrebi dacă ai voie să-ţi faci sau nu 
pedichiura? 

— Povestea este mai complicată, Laura. 

— Chiar m-ai facut curioasă. Ce-i 

tâmpenia asta? 

— Omul are un fetiş sexual cu unghiile de 

la picioare. 

Aşa am aflat despre apucăturile sexuale 
ieşite din comun ale fostului ei iubit. 
Marius, cum îl chema pe tip, era un băiat 
de bani gata, cu Porsche, un apartament 

luxos la Unirea şi obiceiuri bizare în 
dormitor. După prima partidă de sex, i-a 
impus Geaninei ca pe viitor să-şi dea 
numai cu ojă roşie pe unghiile de la 
picioare şi să nu şi le mai taie deloc: urma 
să se ocupe el de pedichiura ei. Unghiile 
exagerat de lungi îl excitau la fel de mult ca 
şi operaţiunea de tăiere a lor. 

Îndrăgostită până peste urechi, hair- 
stylist-ul meu a acceptat provocarea, în 
ideea că o femeie trebuie să-şi satisfacă 
partenerul în pat dacă vrea să-l ţină lângă 
ea. 

După actul sexual propriu-zis, înainte de 
orgasm, Marius îi lingea degetele de la 
picioare unul câte unul, apoi lua un 
cleştişor special şi, cu precizia unui 
chirurg, îi tăia foarte puţin din unghiile 
care, lăsate să crească în voie, arătau ca 
nişte copite. La fiecare unghie scurtată 
aproape insesizabil, Marius gemea de 
plăcere. 

După ce-i termina aşa-zisa pedichiură, 
se masturba admirându-şi „opera” şi 
ejacula. Acum înţelegeam de ce toată vara 

Geanina purtase tenişi. M-am gândit că 
stând opt ore aproape numai în picioare, se 
simţea comod în ei, deşi nişte sandale fără 
toc ar fi fost mai potrivite pentru un sezon 
canicular. Şi dacă mi-ar fi promis cineva un 
milion de euro, nu aş fi ghicit câtă 
perversitate ascundea o banală pereche de 
încălţăminte sport. 

Luni de zile, Geanina a fost un coechipier 
docil în acest joc sexual deviat de la 
normalitate. Deşi unghiile  Geaninei, 
neglijate de atâta vreme, se încarnaseră şi 
o dureau degetele, de dragul iubitului ei 
suporta cu stoicism acest chin. 

Într-o dimineaţă răcoroasă de toamnă, a 
făcut însă un gest nechibzuit care a fost 
deznodământul relaţiei cu bărbatul pe 
care-l iubea şi pe care-l dorea în viaţa ei, 
indiferent de compromisuri. Geanina se 
pregătea să plece la un curs de coafură, iar 
pentru că voia să fie o apariţie elegantă, s- 
a decis să poarte fustă. Când şi-a pus dresul 
lycra pe ea, ciorapii s-au rupt din cauza 
unghiilor nefiresc de lungi. Avea un dres de 
rezervă, dar şi acesta a cedat sub forţa 

exercitată de aliatele sexuale ale iubitului 
său. Unghiile au străpuns cu ură ciorapii 
fini. Erau o pradă uşoară pentru „ghearele” 
nemiloase, care dobândiseră în timp 
putere. Geanina s-a enervat şi, fără să se 
gândească la consecinţe, a luat acelaşi 
cleştişor de pedichiură, pe care-l folosea şi 
Marius în timp ce făceau amor, şi l-a înfipt 
cu furie în propriile unghii. 

Fiecare unghie „executată” o făcea să 
suspine de durere, dar nu s-a oprit până nu 
le-a biruit pe toate zece. La final, s-a simţit 
uşurată. 

— O să îi spun că am fost la doctor pentru 
că aveam dureri şi m-a sfătuit să le tai 
imediat, şi-a pregătit Geanina apărarea în 
faţa prietenului ei, pe care-l aştepta la ea în 
acea seară. 

Erau încă la preludiu când Marius a 
remarcat gestul de trădare al iubitei sale. îi 
săruta gleznele când privirea i s-a oprit 
asupra unghiilor. 

— Ce-ai făcut? a întrebat-o el, săgetând- 
o cu nişte ochi de câine turbat. 

— Le-am tăiat, Marius. Am uitat să îţi 
spun. Am fost azi la o consultaţie, iar 
doctorul mi-a spus că dacă nu le tai, risc o 
micoză gravă, l-a minţit Geanina. 

— Eşti o idioată! 

Marius s-a ridicat brusc din pat, s-a 
îmbrăcat şi a dat să plece. 

— Iubi, unde te duci? l-a întrebat ea, 
goală şi  descumpănită, din uşa 
dormitorului. 

— Nu te priveşte. Consideră că relația 
noastră s-a încheiat aici. Urăsc tâmpitele 
ca tine. Credeai că mă prosteşti? 

— Marius, dar mă dureau îngrozitor 

degetele... 

— Vai, căpătase vulpea rană, a ironizat-o 

el. 

— Uite, promit că le las să crească din 
nou, a încercat Geanina un şiretlic. 

— Bine, până atunci, eu mă uşchesc. În 
acest moment, mi s-a tăiat de tine, vacă 
proastă ce eşti! 

Marius a trântit uşa în urma lui, 
continuând s-o jignească pe amica mea în 
timp ce cobora scările. 

— Ce pretenţii să ai de la o vacă? l-a auzit 
Geanina întrebându-se retoric. Apoi, vocea 
lui s-a stins. 

Geanina era înmărmurită. Ar fi vrut să 
fugă după el şi să-i ceară iertare. Fusese 
însă atât de dur încât şi-a dat seama că nu 
avea şanse de a-l întoarce din drum. Sub 
presiunea disperării, a găsit o soluţie prin 
care spera să-şi salveze relaţia. A doua zi, 
avea să îşi pună unghii false la picioare. 

— Nu sunt cam lungi, Geanina? a 
întrebat-o colega ei pedichiuristă. 

— Mie aşa îmi plac. Fiecare cu păsărica 
lui, i-a tăiat-o scurt. 

Nu a mai avut răbdare şi i-a trimis sms 
lui Marius înainte ca procedura de aplicare 
a unghiilor să se fi încheiat. „Iubi, am o 
surpriză pentru tine diseară. Sună-mă, te 
rog!” Deşi nu i-a răspuns, a insistat. 

„Am nişte unghiuţe care te vor da pe 
spate, crede-mă. Sunt false, dar atât de 
lungi şi sexy... Hhmmm!”, a fost al doilea 
mesaj, care ar fi trebuit să-l convingă pe 
Marius să revină la femeia care îi 

satisfăcuse, fără să protesteze niciodată, 
fetişul sexual. 

„Fac ceva pe unghiile tale false. Mie îmi 
plac alea naturale. Scuteşte-mă!” 

— Ştii ce? Cred că ai dreptate. Trebuie să 
le mai scurtezi! i-a spus Geanina colegei 
sale, după ce a înţeles că Marius nu o mai 
voia. 

Blestema în sinea ei ziua în care îşi tăiase 
unghiile. Ar fi vrut să le poată lipi la loc cu 
Superglue şi probabil ar fi încercat s-o facă 
dacă n-ar fi apucat să le arunce la gunoi. 

Iubirea obsesivă te poate împinge spre 
sinucidere mentală. Dragostea pentru 
Marius îi neutralizase Geaninei capacitatea 
de a mai gândi limpede. Nu îşi dădea 
seama că acest bărbat avea o deviaţie de 
comportament sexual, la care ea devenise 
complice. După despărţirea de el, Geanina 
şi-a revenit mai repede decât aş fi bănuit. 
Peste două luni, când părul meu s-a 
răzvrătit iar, l-am dus din nou la singurul 
hair-stylist care-l putea ţine sub control. 
Atunci am aflat că Geanina trăia o poveste 
de dragoste cu patronul salonului unde 

lucra, un bărbat chipeş, respectabil şi... 
fără fetişuri sexuale. Cel puţin aşa mi-a 
spus ea. 

La concurenţă cu o... lady 


printre căţeluşele din cartier. La fiecare 
Dplimbare în acă viaţa mea amoroasă 

scârțâia, Puffy făcea furori 
jurul blocului, bichonul meu frângea 
inimile patrupedelor de sex feminin din 
vecinătate. Devenisem un pic invidioasă pe 
succesul lui Puffy. Până şi maidanezele îi 
căutau compania. 

Într-una din seri, după ce Puffy şi-a făcut 
nevoile, s-a întors la mine dând din coadă 
şi însoţit de o femelă bichon, albă, foarte 
bine îngrijită şi la fel de drăgăstoasă ca şi 
el. Căţeluşa a început să sară pe mine, iar 
când m-am aplecat s-o mângâi, m-a lins pe 
faţă, fericită că îi acord atenţie. 

— Lady, vino aici! Unde umbli, măi 
fetiță? am auzit o voce de bărbat în spatele 
meu. 

Un tip de vreo 30 şi ceva de ani s-a 
apropiat de căţeluşa Albă-ca-Zăpada şi i-a 
pus lesa. 

— Bună seara! Sper că Lady nu v-a 
deranjat cu nimic. Aşa e ea, mai zăpăcită, 
mi s-a adresat stăpânul căţeluşei. 

— Nu vă faceţi probleme. Este chiar 
foarte drăgălaşă. Câţi ani are? 

— Trei ani. O am de când abia făcuse 

ochi. 

— Să vă trăiască! Puffy este bătrânel, are 
opt ani, dar se ţine bine. Şi-acum aleargă 
fetele după el, am glumit eu. 


Aşa am intrat în vorbă cu Cătălin, 
proprietarul lui Lady şi vecinul meu din 
blocul de vizavi, dar pe care nu-l mai 
întâlnisem până atunci. Pesemne că aveam 
program diferit de plimbare a 
patrupedelor. Dintr-una în alta, m-a 
invitat la o cafea. Invitaţia m-a luat pe 
nepregătite, fără să am timp să-mi dau 
seama dacă tipul îmi plăcea sau nu. 

Un bărbat comun, Cătălin nu impresiona 
prin nimic. Vorbea cam mult şi o făcea de 
parcă i-ar fi fost lene să deschidă toată 
gura. Mai mult intuiam ce spunea decât 
înţelegeam. Şi totuşi, am acceptat să ies cu 

el în seara următoare. În jur de ora 19:00, 
vecinul meu a venit să mă ia cu maşina, un 
Audi destul de nou. Lady se lăfăia pe 
bancheta din spate. 

— Ai luat-o şi pe Lady? am fost eu 
surprinsă de prezenţa căţeluşei. 

— Da, o iau tot timpul cu mine. 

— Şi la muncă? 

— Da, o las în maşină şi mai trec din când 
în când pe la ea să văd ce face. 

— O iei şi când mergi la cumpărături? 

— Da. 

— Şi în vizite? 

— Da. Nu e obişnuită să stea singură în 

casă. 

Mi s-a părut un pic deplasat să-ţi cari 
cățelul după tine toată ziua, ca şi cum ar fi 
fost un breloc de chei. În timp ce reflectam 
asupra acestui obicei curios pentru mine, 
deşi eram iubitoare de animale şi aveam şi 
eu câine, am auzit un zornăit strident. 

— Ce-a fost asta? l-am întrebat pe 

Cătălin. 

— E clopoţelul lui Lady. I l-am pus să am 
mereu controlul asupra ei. 

Nu îmi trecuse niciodată prin cap să-i 
cumpăr şi eu un clopoțel lui Puffy, la fel 
cum nu mă gândisem să-mi fac din 
patrupedul meu un companion 
permanent. 

Dintr-o săritură, Lady a ajuns în brațele 
stăpânului său, iar dintr-a doua, s-a 
aplecat pe geam şi a fost la un pas să zboare 
din Audi. Cătălin tocmai luase o curbă. 

— Ai grijăăăă, trage-o înapoi, era să 
cadă din maşină, am strigat la şofer, 
îngrijorată de-a dreptul pentru soarta 
bichonului. 

— Nu te panica, e învățată să stea pe 
geam, m-a liniştit el, ţinând-o strâns de 
coadă pe Lady, care părea familiarizată cu 
un asemenea tratament. 

La curba următoare, mi-a stat iar 
inima-n loc. Căţeluşa a fost din nou cât pe 
ce să aterizeze din maşină direct pe 
şoseaua intens circulată la ora aceea. 

„Tipul are buba la cap. Biata căţeluşă”, 
am compătimit-o eu pe Lady, a cărei viaţă 
nu mi se părea în siguranţă în preajma 
stăpânului ei, un inconştient din punctul 

meu de vedere. Posibilitatea ca micuța 
Albă-ca-Zăpada să fie proiectată sub roţile 
vreunei maşini chiar sub ochii mei mă 
îngrozea. Am încercat să fac abstracţie de 
iresponsabilitatea lui Cătălin şi să leg o 
conversaţie cu el. În scurt timp, s-a ajuns 
aproape la un monolog. Avea un debit 
verbal pe care cu greu îl puteam egala, 
deşi nici eu nu eram o taciturnă. Mi-a 
vorbit despre maşini, fotbal şi jobul lui de 
scenograf. 

— Eu sunt ziaristă, i-am spus fără să fiu 
întrebată, dar sperând că va dori să afle 
amănunte. Nu am reuşit să-i stârnesc 
curiozitatea. 

— Ăştia mici, de la Viitorul Constanţa, 
merg bine. Hagi are fler. O să ajungă cea 
mai bună echipă. O să vezi că am dreptate, 
a continuat el să-mi vorbească despre 
fotbal, deşi nu mă declarasem vreo 
microbistă. Din contră, nu mă interesa 
fotbalul şi habar nu aveam că există o 
echipă care se numeşte Viitorul 
Constanţa, patronată de Gheorghe Hagi. 

— Nu mă pricep, am încercat să-i atrag 
atenţia subtil că mă plictisea, dar nu a 
contat. Cătălin şi-a continuat 
pronosticurile fotbalistice. 

— Becali o să ducă Steaua jos de tot. O să 
piardă cu 3-0 meciul de duminică. 

Nu ştiam cu cine urma să joace Steaua, 
dar am tăcut. Mi-a fost teamă că o banală 
întrebare va declanşa un comentariu 
sportiv şi mai complex. 


Spre marea mea uşurare, între timp am 
ajuns în zona unde se afla cafeneaua. 
Amplasată în mijlocul unui parc, mi-am 
dat seama că vecinul meu o luase în calcul 
şi pe Lady, care putea profita şi ea de 
această ieşire. Bucuroasă de puţină 
libertate, a început să zburde prin iarbă şi 
să socializeze cu alte patrupede. La un 
moment dat, Lady a dispărut din raza mea 
vizuală, iar odată cu ea şi stăpânul ei. M- 
am aşezat pe o bancă, mi-am aprins o 
ţigară şi l-am sunat. „Abonatul Vodafone 
nu poate fi contactat”, m-a înştiinţat 
robotul companiei de telefonie mobilă. 

„Abonatul vostru e sărit de pe fix”, m-am 
rățoit la vocea feminină atât de suavă de 
la telefon, de parcă ar fi avut vreo vină 
pentru peripeţia prin care treceam. 

M-am regăsit cu Cătălin şi flebeţea lui 
canină abia peste zece minute, timp în 
care m-am certat în gând cu mine însămi 
pentru ideea proastă de a-i accepta 
invitaţia de a ieşi împreună. 

— Lady şi-a făcut un prieten şi am reuşit 
cu greu s-o recuperez, s-a scuzat el. 

— Bine că nu s-a îndrăgostit, că mai 
beam cafeaua peste două ore, l-am taxat cu 
o ironie care nu a fost însă sesizată. 

Pe aleea care ducea la cafeneaua în aer 
liber, ne-am mai oprit de câteva ori. Lady 
a făcut pipi, treaba mare, apoi din nou 
pipi, iar când să intrăm în local, a agăţat 
un teckel. 

— Eşti o fată frumoasă! 

— Mulţumesc! m-am grăbit eu să-i 
răspund la compliment, ceea ce s-a dovedit 
o mare greşeală. 

Mi-am dat seama cu o secundă prea 
târziu că vecinul meu i se adresase lui 

Lady şi nu mie. Îmi venea să intru în 
pământ de ruşine, deşi, teoretic, nu ar fi 
trebuit să îmi pese. Nu aveam nicio 
îndoială ca era prima şi ultima noastră 
întâlnire. 

— Vino la tati să ţuc fetiţa cuminte, a 
continuat el să-i vorbească patrupedului, 
pe care l-a pupat în bot. 

Într-un final, am reuşit să trecem pragul 

cafenelei. 

— Ce bei? m-a întrebat partenerul meu. 

— Un espresso lung. 

— Şi de mâncare ce vrei? Mie mi-e cam 

foame. Ţie nu? 

— Ba îmi este. 

— Eu aş lua o pizza. De fapt, nu vrei să 
comandăm o pizza amândoi? Am mai 
mâncat aici şi e destul de mare. 

Era evident că trebuia să îi accept oferta. 

— OK. 

— Hai să luăm o pizza quattro stagioni, 

mie asta îmi place. — OK. 

În realitate, nimic nu era OK, ci toate 
mergeau pe dos. Eram bulversată de 

zgârcenia lui şi de toată povestea cu Lady, 
pe care începusem s-o detest. 

În decurs de o oră, cât am stat la terasă, 
am fost pusă la curent, în ciuda voinţei 
mele, cu cele mai recente ştiri din lumea 
fotbalului, cu maşinile nou lansate pe piaţă 
şi micile plăceri ale lui Lady. 

— S-a făcut cam răcoare, nu? Lady, ia 
vino scumpa mea să mă încălzeşti! Pupă 
tati iubita lui cuminte şi deşteaptă. 

Cătălin şi-a luat în braţe căţeluşa şi a 
strâns-o la piept cu tandreţe, pupând-o din 
nou în bot. 

— Hai să vezi nişte fotografii cu Lady. 
Am în telefon sute de poze cu ea. Uite, aici 
a împlinit un an şi i-am organizat o mică 
petrecere cu tort şi confetti. Nu a fost mare 
tărăboi. Am chemat doar câţiva prieteni. 
Aici eram la mare. Îi place la nebunie să 
înoate şi să alerge prin nisip. Vai, asta e 
poza de când i-am făcut primul vaccin! 
Mititica de ea, ce a mai plâns. 

Era clar pentru mine că viaţa acestui 
bărbat gravita în jurul unui bichon. Mi se 
părea nefiresc ataşamentul lui față de 

Lady. Se comporta de parcă îi dăduse 
întâlnire patrupedului şi nu mie. „Ăsta e 
zoofil”, am gândit eu, mai în glumă, mai în 
serios. 

Când chelnerul ne-a adus comanda, am 
avut parte de un moment cel puţin la fel de 
penibil ca celelalte. Pizza nu era nici pe 
departe atât de mare cum mă asigurase 
însoţitorul meu, ci una medie, din care nu 
se puteau  sătura două persoane 
înfometate. Am luat de complezenţă o 
bucăţică din ea, apoi am abandonat-o. 

— Nu mai mănânci? m-a întrebat el 

formal. 

— Nu. De fapt, nu prea mi-e foame. 


Cătălin a devorat toată pizza, adunând 
grijuliu cu furculiţa şi ingredientele care 
alunecaseră de pe blat. Voiam să scap cât 
mai repede de acest ţicnit. La finalul serii 
de coşmar, i-am spus să-mi şteargă 
numărul de telefon. Reuşise să mă calce pe 
nervi. Norocul a făcut să nu ne mai 
intersectăm prin cartier. 

Astfel am marcat încă o experienţă care 
nu mă încuraja deloc. Trebuia să merg însă 
mai departe... 

Incurcate sunt căile bărbaţilor! 


consulte horoscopul. Mihaela îşi 
Aorganiza întreaga zi în veam o cunoştinţă 

care nu pleca de acasă fără să-şi 
funcţie de ce-i spuneau astrele. Dacă îi 
preziceau că va încasa o sumă de bani, îşi 
scotea salariul de la bancomat, dacă 
horoscopul prevestea o dispută conjugală, 
îi căuta motiv de ceartă iubitului ei, iar 
dacă se anunţa o despărţire, îi dădea 
papucii fără să stea pe gânduri. La finalul 
zilei, ajungea la aceeaşi concluzie: prietenii 
ei astrologi nu o minţeau niciodată, iar 
lucrurile se  întâmplau întotdeauna 
conform predicţiilor. 

Când îi povesteam despre un nou iubit, 
nu o interesa nimic altceva decât data 
naşterii. 

— Deci tipul e Vărsător. Ăştia nu prea-şi 
arată sentimentele şi fug de căsătorie, să 
ştii. Preferă să trăiască în concubinaj chiar 
şi ani de zile. În plus, înşală la greu. Nu te- 
ai orientat bine, Laura. Tu fiind în Rac, ar 
trebui să îţi cauţi un Taur. Aţi face o 

pereche perfectă. Sunteţi compatibili pe 
toate planurile, inclusiv sexual, îmi spunea 
Mihaela, îndoită că frageda mea relaţie va 
fi una de durată. 

Deşi admiteam că persoanele născute în 
aceeaşi zodie pot avea unele trăsături de 
caracter comune, nu citeam horoscopul şi 
nici nu mă interesa cine cu cine se 
potriveşte, din punctul de vedere al 
astrelor. Şi totuşi, sub impulsul unei 
profunde senzații de  neîmplinire 
sufletească, am intrat pe un site de 
previziuni astrologice. Dacă Mihaela avea 
cumva dreptate, iar toate eşecurile mele 
amoroase erau o consecinţă a 
incompatibilităţii zodiacale? Tocmai 
citeam că bărbatul şi cu femeia Rac sunt 
făcuţi unul pentru celălalt şi pot clădi 
împreună o relaţie armonioasă, când 
Vonda Shepard m-a adus cu picioarele pe 
pământ. 

„Does he love me?/ I wanna know/ How 
can I tell if he loves me so?” („Mă iubeşte?/ 
Vreau să ştiu/ Cum pot să îmi dau seama 
dacă mă iubeşte?”). Era întrebarea pe care 

cântăreaţa şi-o punea de fiecare dată când 
îmi suna telefonul, care avea ca ringtone 
melodia mea preferată, „It's in his kiss”. — 
Alo! 

— Bună! Ce faci? Te deranjez? 

— Nu, deloc. Prin casă, nimic deosebit. 

Tu? 

La telefon era Daniela, una dintre 
prietenele mele norocoase în dragoste. Îşi 
găsise jumătatea fără să experimenteze 
aventuri care să-i submineze încrederea ca 
femeie. 

Avea o relaţie stabilă cu un băiat serios şi 
de casă, aşa cum căutam şi eu unul de ani 
de zile. De curând, iubitul ei, Flavius, o 
ceruse în căsătorie, iar nunta era 
planificată peste cinci luni. 

Ca să-şi impresioneze viitoarea soţie, 
Flavius a pus la cale un scenariu plin de 
romantism. Daniela a primit acasă o 
înştiinţare că are de ridicat personal un 
colet de la oficiul poştal. În pacheţelul pe 
care l-a deschis chiar la ieşirea din sediul 
poştei, a găsit inelul de logodnă. Flavius, 
care o urmărise, a imortalizat momentul cu 

telefonul mobil, apoi i-a oferit un superb 
buchet de flori de câmp, însoţit de 
întrebarea clasică „Vrei să fii soţia mea?”. 
Ca orice femeie care-şi imaginează de 
copilă ziua în care va îmbrăca rochia de 
mireasă, Daniela a fost în culmea fericirii. 

— Laura, voiam să vorbesc neapărat ceva 
cu tine. Eşti singură? Nu mai aude nimeni 
ce vorbim? s-a asigurat prietena mea de 
confidenţialitatea acestei discuţii. 

— Da, sunt singură. 

— Mi-ai spus tu odată că ştii un medic 
ginecolog bun. Mă poţi ajuta cu un număr 
de contact? m-a întrebat cu o voce care nu 
exprima nimic. 

— Sigur. E doctorul Florin Bădoi, de la 
Spitalul Universitar, dar lucrează şi la o 
clinică privată. Probabil că îţi va spune să 
mergi acolo. Dacă nu sunt indiscretă, ce 
cauţi la el? Nu-mi spune că o să avem un 
nepoţel! am făcut eu o glumă, citând o 
replică dintr-o cunoscută reclamă. 

— Nu o să avem niciun nepoţel. În 
schimb, am o secreție abundentă şi 
dubioasă. Vreau să îmi fac nişte analize. 

— Aha... Păi mergi la medicul Bădoi şi te 
va lămuri, chiar este foarte bun, are printre 
paciente o mulţime de vedete. Să nu fie 
candidoză. Ai făcut vreun tratament cu 
antibiotice în ultima vreme? 

— Nu. Habar n-am ce poate fi. Nu am 
mai avut astfel de probleme. Treaba e că 
am şi dureri când fac sex. 

— Nu ştiu ce să-ţi zic. Vezi ce faci şi sună- 
mă după ce te vede doctorul. Te pup şi îţi 
ţin pumnii. 

— Mersi! Pup şi eu! 

După o săptămână, Daniela m-a sunat 

plângând. 

— Ce ai păţit, draga mea? am întrebat-o 

îngrijorată. 

— M-am certat cu animalul ăsta. 

Instinctul meu feminin mi-a dat şi de 
această dată o mână de ajutor. M-am prins 
imediat că animalul era Flavius. 

— Mi-a transmis o boală venerică. Am 
fost la doctorul pe care mi l-ai recomandat 
şi mi-am făcut analizele. Ce crezi că am? 
Gonoree sau blenoragie, cum vrei să-i zici. 
Ai auzit de boala asta, blenoragie? Se ia 

numai prin contact sexual şi poate duce la 
infertilitate. Cine ştie cu ce curvă s-a culcat 
javra asta de m-a îmbolnăvit. 

— Aoleu! Cum, Doamne iartă-mă? Nu 

pot să cred. Flavius? 

— Da, Flavius. Eu nu m-am culcat cu 
nimeni altcineva. Eram virgină când ne- 
am cunoscut. 

— Sunt incredibili bărbaţii ăştia. Nu e 
unul care să nu calce strâmb, dar să-şi 
pună naibii prezervativ. Câtă inconştienţă! 
Parcă îşi pierd minţile când se excită. 

— Oare câte o mai fi regulat până acum 
şi eu nu am ştiut? Laura, am anulat şi 
nunta. 

— Hai că nu poţi fi atât de radicală. 
Sunteţi împreună de atâţia ani. Vei face 
tratament şi îţi va trece. Sper să înveţe şi el 
ceva din asta. 

— Vorbesc serios. Nu vreau să pornesc cu 
stângul în căsnicia mea. Nu pot accepta ca 
soţ un golan care mi-a dat blenoragie. 
Laura, eu îl castrez pe-ăsta! 

— Tu glumeşti, nu-i aşa? 

— Ți se pare că am chef de glume? O s-o 
fac cu un cuţit mare, cu zimţi, care taie 
bine. Tranşam cu el carnea de vacă pentru 
ciorbă, că na, am fost femeie gospodină. 
Domnul Flavius trebuia să aibă mâncărică 
bună acasă. 

Aşadar, penisul lui Flavius se afla în 
mare pericol, iar proprietarul infidel nici 
nu bănuia intenţiile criminale ale prietenei 
mele. Inspirată probabil de jurnalele care 
prezentau ştiri ieşite din comun, Daniela îi 
pusese gând rău bărbăţiei iubitului ei. Nu 
părea o simplă ameninţare copilărească 
făcută la nervi, iar asta mă speria. O femeie 
umilită de bărbatul pe care l-a iubit cu 
patimă este imprevizibilă şi nu trebuie 
niciodată subestimată. Va dori să-şi ia 
revanşa pe măsura înjosirii. Am încercat s- 
o liniştesc, dar Daniela părea hotărâtă să- 
şi pună planul în aplicare. 

— Să vedem cu ce le-o mai trage el 
curvelor împuţite pe la care umblă. Îi retez 
eu scula. 

— Daniela, serios, calmează-te! 

— Ai să mă vezi la televizor, Laura. Voi 
ajunge celebră. Hahahaha! s-a lăudat 
amica mea, trecând de la plâns la un râs 
isteric. 

Convorbirea s-a întrerupt brusc. Nu 
ştiam ce să fac. Am simţit că Daniela 
vorbea cât se poate de serios. Am sunat-o 
imediat pe sora ei mai mică, Alina. I-am 
povestit pe scurt discuţia cu Daniela şi a 
rămas să preia ea frâiele acestei poveşti 
complicate şi primejdioase. 

Daniela a fost internată de urgenţă la 
secția de psihiatrie a unui spital 
bucureştean. Am aflat de la Alina că i se 
administrau sedative puternice şi era 
ţinută permanent sub supraveghere. 
Medicii erau însă optimişti. În cel mult 
două luni, se putea întoarce acasă. 

Deşi era singurul vinovat de starea 
jalnică în care se afla prietena mea, Flavius 
nu a fost s-o viziteze nici măcar o dată la 
spital. La două săptămâni de la scandalul 
uriaş care-i luase minţile Danielei, s-a 
cuplat oficial cu cea care-l îmbolnăvise de 
gonoree. 

aveam tabieturile mele, pe care le 

Crespectam cu ând ajungeam la birou, 

până să mă apuc de treabă, 
stricteţe. Îmi luam de la automatul de 
cafea un espresso, pe care îl savuram 
alături de o ţigară, la fumoar, apoi răsfoiam 
presa. Tocmai citeam ziarele din ziua 
respectivă când Lucian, un coleg de la 
secţia Investigaţii, a venit precipitat la 
biroul meu. 

— Frumuşico, tu ţineai legătura cu Istvan 
Szabo, producătorul de filme XXX, nu? 

— Da, de ce? 

— Dă-mi şi mie, te rog, numărul lui de 

telefon! 

— Şi de ce eşti, mă rog, aşa de agitat? 

— O actriţă de filme porno a fost găsită 
spânzurată în camera unui hotel. E posibil 
ca Istvan să o cunoască, să fi lucrat pentru 
el. 

— OK. Uite numărul. Îi poţi spune că îl 
suni din partea mea. 

— Thanks! mi-a mulţumit Lucian în 
engleză, bucuros că acum avea un punct de 
plecare în ancheta jurnalistică de care se 
ocupa. 

Eu şi Lucian eram colegi de patru ani de 
zile. Dacă profesional mă puteam baza pe 
el la nevoie, ca bărbat mă lăsa indiferentă. 
Era un tip de-o vârstă cu mine, şters, şaten, 
cu ochi căprui, inexpresivi, nu foarte înalt 
şi care se îmbrăca total aiurea, din punctul 
meu de vedere. Ba mai mult, nu avea 
carnet de şofer şi locuia cu părinţii. 
Cuminţenia lui exagerată nu mi se părea 
un atu, ci un dezavantaj pentru un bărbat, 
dar mai ales pentru un jurnalist. Culmea 
era că îşi făcea treaba foarte bine, fiind 
apreciat de superiori. Eu însămi îl 
admiram şi îi recunoşteam meritele. 

Lucian făcuse o pasiune pentru mine, iar 
asta nu mai era un secret pentru nimeni. 
Mai toţi colegii noştri îl luau peste picior, 
ştiind că mă place. Cu toate acestea, nu a 
încercat niciodată să facă vreun pas care 
ne-ar fi putut apropia. Chiar dacă nu era 
nici pe departe genul meu de bărbat, 

pasivitatea lui mă enerva şi mă determina 
să-l dispreţuiesc. Mi se părea un mototol, 
motiv pentru care îl bumbăceam verbal ori 
de câte ori aveam ocazia. Cea mai mare 
plăcere a mea era să-l fac de râs de faţă cu 
alţi colegi. Mă jucam cu el aşa cum face o 
mâţă cu un puişor de găină, iar când rănile 
începeau să sângereze, îi dădeam o replică 
de graţie, cât să mă asigur că nu mai mişcă. 

— Lucian, ne plictiseşti cu poveşti de doi 
lei. Mai bine întoarce-te la articolele tale, în 
scris parcă te exprimi ceva mai bine, îl 
luam peste picior la fumoar, înainte să-mi 
sting ţigara şi să plec. 

Se înroşea ca racul şi încerca timid să-mi 
contracareze răutatea, dar fără sorţi de 
izbândă. Nu mă întrecea nimeni la ironii 
usturătoare. 

— Laura, ce i-ai făcut lui Lucian? 
Săracul, te soarbe din ochi de fiecare dată 
când e prin preajma ta, a fost una dintre 
multele remarci ale colegelor mele. 

— Nu i-am facut, dragă, nimic. Nu merită 
efortul să mă deranjez să-i fac ceva, nu 

ratam eu o nouă ocazie de a-l jigni, chiar şi 
indirect. 

Cu toată maliţiozitatea de care dădeam 
dovadă în relaţia colegială cu el, Lucian se 
purta frumos cu mine. Mă ajuta când îi 
ceream sprijinul şi mă alinta „Frumuşica”. 
Orice femeie s-ar fi simţit măgulită de acest 
apelativ, şi aceeaşi senzaţie o aveam şi eu, 
chiar dacă venea din partea unui bărbat 
care nu mă atrăgea. 

Într-o zi, Lucian m-a adăugat în lista lui 
de Messenger. Nu ştiu de unde-mi aflase 
ID-ul, dar nici nu era greu. Foloseam acest 
mijloc de comunicare în relaţia cu mulţi 
colegi. 

— Bună, Laura! 

— Bună! Ce vrei? l-am repezit din prima. 

— Ce faci? 

— Am treabă şi mă reţii. Altceva? 

— Scuze dacă te-am deranjat! 

— Da, m-ai deranjat. Hai, pa! 

Nu i-am dat nici măcar o şansă. Până şi 
orgoliul meu feminin se plictisise să tot 
aştepte o iniţiativă concretă din partea lui. 

Cu toate acestea, odată ce şi-a primit şi 
virtual umilinţa de rigoare, colegul meu m- 
a contactat şi a doua oară, de data asta cu 
ceva mai multă fermitate, atitudine care 
m-a surprins. 

— Bună, Laura! Ştiu că te deranjez, că te 
plictisesc, că te şi enervez probabil, de 
aceea nu te voi reţine prea mult. Vreau să 
te invit la o cafea, ce zici? 

— Tu eşti beat? 

— Da, normal. Am băut ca să prind curaj 
să invit în oraş o femeie frumoasă. Deci am 
circumstanţe atenuante. 

„Cred că ai băut gaz”, mi-am spus, 
debusolată în aşa măsură de îndrăzneala 
lui încât am consimţit să ne vedem în afara 
orelor de program. 

Cincisprezece minute! Atât i-a luat lui 
Lucian să-mi schimbe radical părerea 
despre el. Pămpălăul de la serviciu s-a 
prefăcut sub privirea mea înmărmurită 
într-un tip matur, plin de umor, cu 
obiective precise şi o gândire sănătoasă. 
Filosofia lui de viaţă coincidea cu a mea, iar 
asta m-a determinat să îl privesc diferit de 

cum o făcusem până atunci. M-am uitat 
mai atent la el. Avea o sclipire inteligentă 
în ochii de un căprui intens şi aerul unui 
bărbat stăpân pe el. Cu un har aparte de a 
povesti, îl ascultam fascinată. Din când în 
când, istorisirile lui mă făceau să izbucnesc 
în râs. Mă simţeam extraordinar şi nu mi- 
am dat seama cum au trecut trei ore. 

După o lungă perioadă de acalmie, în 
stomacul meu era agitație mare. 
Fluturaşii mei reveneau la viaţă, mai 
săltăreţi ca niciodată. Dădeau din 
aripioare voioşi, bucurându-se odată cu 
mine de un nou anotimp. Era primăvară 
în viaţa mea. 

Lucian mă cucerise. În sufletul meu se 
născuse un sentiment inexplicabil că 
între noi doi nu va fi doar o simplă 
aventură. Şi nu m-am înşelat. După două 
luni, ne-am mutat împreună. Lucian mă 
respecta, mă răsfăţa, făcea dragoste şi nu 
sex, îmi dădea încredere în mine şi 
convingerea că împreună putem muta şi 
munţii din loc. Nu mă deranja deloc să fiu 
şoferul lui personal. Un bucătar de 


[364] Claudia Voicu 

excepţie, ne împărţisem în mod egal 
sarcinile casei. Eu făceam curăţenie, iar el 
gătea. La cât era de talentat, ar fi fost şi 
păcat să lase bucătăria pe mâna mea. În 
afară de ciorbă, nu prea ştiam să mai fac 
mare lucru, iar el mă tachina cu drag pe 
tema nepriceperii mele. 

— Frumuşico, nu eşti bună de nevastă. 
Păi tu vrei să-ţi ţii bărbatul numai pe 
ciorbă? Face alergie în câteva luni şi îl ai 
pe conştiinţă pe urmă. 

— Dragul meu, bine că eşti tu deştept! 
mă prefăceam supărată. 

Ştiam că primesc un sărut ori de câte 
ori mă bosumflam. lubeam şi eram 
iubită. Uneori, mă speria dragostea lui 
atât de pătimaşă, pe care şi-o exprima 
fără rezerve. Devenisem dependentă de 
ea şi îmi era frică să nu o pierd. 
Insuccesele în amor îmi lăsaseră temeri şi 
cicatrice urâte în suflet. 

Legătura noastră s-a maturizat de la o 
lună la alta. După un an, nu mai aveam 
nicio îndoială: Lucian era bărbatul pe 
care-l visasem cu ochii deschişi atâţia şi 

atâţia ani de zile. L-am căutat cu 
înverşunare pretutindeni: în cluburi, la 
restaurante, la benzinării, la mall, în 
trafic, chiar şi peste mări şi ţări... 

Nu mi-am închipuit niciodată că inima 
mea suferea de o afecţiune oculară: 
hipermetropie. Puteam vedea clar 
bărbații aflați la distanță, dar aveam 
dificultăți în focalizarea celor din 
apropierea mea. Această boală mi-a furat 
patru ani de fericire, în care l-am ignorat 
pe Lucian. Un banal control oftalmologic 
m-ar fi scutit de multe frământări şi 
decepții. 

Eu şi Lucian ne întâlneam destul de rar 
la birou. Făceam multă muncă de teren, 
iar atunci când se întâmpla să fim 
amândoi în redacție, nu aveam timp de 
vorbă. Abia seara, acasă, analizam 
împreună radiografia zilei pe care o 
încheiasem. 

Într-o după-amiază, am ajuns la 
redacție înaintea lui. Mi-am aruncat 
geanta la întâmplare şi am vrut să mă 
reped spre automatul de cafea. Un plic 

alb, asemănător cu cele în care se pun 
invitaţiile de nuntă, mi-a atras atenţia. 
Nu îmi aminteam de nicio cunoştinţă 
care să mă fi anunţat că urmează să se 
căsătorească. Curioasă, l-am deschis, iar 
înăuntru am găsit, într-adevăr, o invitaţie 
la nuntă. 

„Laura şi Lucian s-au hotărât să-şi 
unească destinele şi vă aşteaptă să le fiţi 
alături în cel mai important moment al 
vieţii lor. Cununia civilă şi ceremonia 
religioasă vor avea loc la o dată pe care o 
veţi afla în curând.” 

Aşadar, tocmai primisem o invitaţie cu 
totul originală la propria mea nuntă. Un 
bărbat mă cerea şi pe mine de soţie. Urma 
să devin, în sfârşit, o doamnă. Doamna 
Laura Sima. 

Reciteam textul invitaţiei pentru a 
cincea oară, când Lucian mi-a trimis un 
sms. „Cererea oficială şi inelul le vei primi 
diseară, acasă. Te iubesc mult, mult!” 

„Şi eu te iubesc la fel de mult!” a fost 
mesajul scurt pe care i l-am trimis şi care 
nu recompensa câtuşi de puţin surpriza 

lui. Nu era o noutate faptul că îl iubesc. 
Aştepta să-i confirm ştirea că ne vom 
căsători, dar nu am făcut-o. 

Eu, cetăţeana Muşat Laura, nu voiam 
să accept de bunăvoie şi nesilită de 
nimeni să-l iau în căsătorie pe cetăţeanul 
Sima Lucian! Nu aveam nevoie ca un 
ofițer al Stării Civile să-mi confirme 
dragostea pe care mi-o purta. 

Tocmai pentru că mă iubea, Lucian mi-a 
respectat decizia neaşteptată, dar m-a pus 
să-i fac o promisiune. 

— Când vom fi trei, ne vom oficializa 
relaţia. Da, Frumuşico? 

— Daaaa, mototolul meu iubit. Facem 
nunta şi botezul în aceeaşi zi, ieşim şi noi 
mai ieftin, l-am asigurat eu, râzând, în 
timp ce-i călcam o cămaşă. 

— 'Ţi-am spus cât de bine îţi stă în această 
superbă rochiţă albastră? 

— Dragul meu, iubirea te îmbracă în cele 
mai frumoase haine... 

Dacă vrei să afli cum va continua 
relaţia dintre Laura şi Lucian, dar şi 
alte experienţe trăite de prietenele 
lor, intră pe 
www.confidenteleuneifete.ro 

Tot aici vedetele îţi povestesc fără 
perdea despre iubirile lor secrete, un 
renumit psiholog îţi va explica 
mecanismul după care acţionează 
sexul opus şi vei descoperi cele mai 
nebănuite arme ale seducţiei. 

